Siyaasee Vumuge Kurin: Nihaan Hassan Manik\nސިޔާސީވުމުގެ ކުރިން ނިހާން: ކުރީގެ ހަނދާންތަކާއި ފަންނުވެރިކަން އަދި ލޯބި\nޕީޕީއެމްގެ ޕާލެމެންޓްރީ ގްރޫޕްގެ ލީޑަރު، އަހުމަދު ނިހާން ހުސެން މަނިކު\nއޭނާ އަކީ ބޮލީވުޑްގެ ތަރި، މަޝްހޫރު އަމީތާބު ބައްޗަންގެ ހާއްސަ ފޭނެކެވެ. އެންމެ ކުޑައިރުން ފެށިގެން އޭނާގެ ފިލްމުތައް ބަލަން ފެށި ގޮތަށް މިއަދު ވެސް އަމީތާބުގެ ފިލްމެއް ވައްޓައެއް ނުލައްވަ އެވެ. އާ ފިލްމެއް ނުކުމެއްޖެ ނަމަ އޭގެ ނަން ނޯޓްކޮށްލައްވައިގެން ގޮސް ވެސް އެ ފިލްމެއް ބައްލަވަ އެވެ.\nއަމީތާބު މިހާތަނަށް ކުޅުނު ފިލްމެއް ވިއްޔާ އޭނާ ހުރީ އެ ފިލްމެއް ބަލައި، އެ ފިލްމެއްގައި ވާ ގޮތް ވެސް ހިތު ދަސްކޮށްފަ އެވެ. އޭނާ ވިދާޅުވާ ގޮތުން އެންމެ ގިނައިން ބެއްލެވުނު ފިލްމަކީ "ނަމަކް ހަލާލް" އެވެ.\nއެހެންވީމަ، އަމީތާބުގެ މިހާ ބޮޑު ފޭނަކަށް، މަޖިލިސް މެމްބަރު، އަހުމަދު ނިހާން ހުސެން މަނިކުވެ ވަޑައިގެންނެވި ގޮތް އެނގޭ ހެއްޔެވެ؟\n"އަޅުގަނޑު އަމީތާބުގެ ޝޯލޭ އޭނާ ބެލީ ވަރަށް ކުޑައިރު، މީހަކަށް ހަތަރު ކާށި ދީގެން. އެއީ ރަށުގައި. މާލޭގައި އުޅުނު މީހަކު ޓީވީއެއް ހިފައިގެން އަޅުގަނޑުގެ ރަށް، ތިނަދު އަށް ދިޔައީ. ދެން އޭނަގެ ކަމަކަށް އޮންނަނީ ކާށި އެއްކުރުން. އެހެންވީމަ ފިލްމު ބަލަން ލާރި ނުހުންނަ މީހުންނަށް ފިލްމު ބަލަން ވަދެވެނީ ކާށި ދިނީމަ،" ސިޔާސީވެ ވަޑައިގެންނެވުމުގެ މާ ކުރީގެ ހަނދާންތަކުން ފައްޓަވައިގެން ނިހާނު ވިދާޅުވީ މިހެންނެވެ.\nއެހެންވީމަ، އަމީތާބާއި ނިހާނާ ދެމެދު އޮތް ލޯޔަލްޓީއާ މެދު ސުވާލުކުރާނެ ޖާގައެއް ވެސް ނެތެވެ.\n"ދެން އަހަރެމެން ކުރާ ކަމަކީ ގޭގެ ބަދީގޭގައި އޮންނަ ކާށި ވެސް ވަގަށް ނަގައިގެން ގޮސް ދެނީ. އެތަން މިތަނުން ކާށި ހޮވުން އޮންނާނީ އޭރު ފިލްމެއް ބަލަން ބޭނުން ވެއްޖެ ނަމަ. އަދި ކާއްޓެއް ނުލިބިއްޖެ ނަމަ ބިއްގަނޑުގައި ލޯ ވަޅެއް އަޅައިގެން ނަމަ ވެސް ފިލްމު ބެލޭތޯ ބަލަން އަހަރެމެން."\nފަހަރެއްގައި މިހާރު މި ފެންނަން ހުރި ނިހާނަކީ އަމީތާބުގެ "އެންގްރީ ޔަންގް މޭން" ގެ ޝަހުސިއްޔަތެވެ. "އެންގްރީ ޔަންގް މޭން" އަކީ ވެސް ބަލިކުރަން ފަސޭހަ މީހެއް ނޫނެވެ. ނިހާނަކީ ވެސް ބަލިކުރަން ފަސޭހަ ފަރާތެއް ނޫނެވެ. އެއްގޮތެއް ނެތިއްޔާ އަނގައިން އެކަނި ވެސް ހިފަހައްޓަވަ އެވެ.\nމިހާ ހިސާބުން ވަރަށް ކުރިއަށް ޖެހިލަމާ ހިނގާށެވެ.\nކުޑައިރު ރަށް ދޫކޮށް މާލެ ވަޑައިގެން ދިރިއުޅުމުގެ ހުރިހާ ބޭނުމެއް މާލެ އިން ފުދޭ މީހަކަށް ވެވަޑައިގެންފައިވީ ނަމަވެސް އޭނާގެ އެންމެ ކުލަ ހަނދާންތައް ވަޅުލެވިފައި ވަނީ އުފަން ރަށުގެ ފަސްގަނޑުގަ އެވެ.\nރަށުގައި އުޅުއްވިއިރު ވެސް އޭނާ އަކީ އަބަދުވެސް "ހަނދާ" ހަމަ އަށް ވިސްނުން ގެންދެވި ފަރާތެކެވެ.\n"އޭރު އަބަދުވެސް ހިތަށް އަރަނީ ހޮރައިޒޮންގެ އެކޮޅު ކޮބައި ހެއްޔޭ؟ އެއީ ކޮން ތަނެއް ހެއްޔޭ؟ މާލެ އޮތީ ކޮންތަނެއްގައި ހެއްޔޭ؟ އެއީ ކުޑައިރު ރައްޓެހި ކުދިންތަކާ އެކު މޫދަށް އެރި މަޖާކުރި ދުވަސްތަކުގައި ބޮލު ތެރޭގައި އުފެދުނު އެންމެ ބޮޑު ސުވާލަކީ،" ކުރީގެ ހަނދާންތައް ކުލަކުރައްވަމުން ނިހާން ވިދާޅުވި އެވެ.\nނިހާނުގެ އާއިލާ އަކީ އޭރު ތިނަދޫގެ އާދައިގެ އާއިލާ އެކެވެ. އެ ބޭފުޅާގެ ބައްޕަ އަކީ މަސްވެރިޔެކެވެ. މަންމަ އަކީ މަކްތަބުލް އަހުމަދިއްޔާގެ ނަމުގައި އަމިއްލަ ސްކޫލެއް ގޭގެ ގޯތި ތެރޭގައި ހިންގެވި ހިތްވަރުގަދަ އަންހެނެކެވެ.\nއާއިލާގެ އެންމެ ހަލަނި މެމްބަރަކީ ނިހާނެވެ. ފަހަރެއްގައި އޭނާގެ ކާމިޔާބީގެ ސިއްރަކީ ވެސް އެއީ އެވެ. ނިހާނު ވިދާޅުވާ ގޮތުން އޭނާ އަކީ ކުޑަކުއްޖެއްގެ ގޮތުގައި ވެސް ކަންކަން ހޯދައި ބެލުމަށް މަރު ދިން ފަރާތެކެވެ.\nކާފަގެ ގޭގައި ފޮރުވާފައި ހުރި ފޮއްޓަކަށް ވެސް އޭނާގެ ޝައުގުވެރިކަން ދަމައިގަތީ އެހެންވެ އެވެ. އޭގައި ހުރީ ކޯއްޗެއްކަން އެނގިވަޑައިނުގަންނަވަނީސް ލޮލު ފިޔައެއް ވެސް ޖެއްސެވޭ ގޮތެއް ނުވި އެވެ. އޭރު ހަތް އަހަރެވެ.\nކާފަގެ ފޮށި ރައްކާކޮށްފައި ހުރި ތަނަށް އޭނާ އެރީ ގޭގެ އެންމެނަށް ވަގަށެވެ. އެންމެފަހުން އެކި ދުވަސްމަތިން އެ ފޮއްޓާ ގާތްވަމުން ގޮސް އޭގެ މަތިގަނޑު އެއްލާލެއްވީ އެވެ.\n"މި ފޮށި ރަނގަޅަށް ހުޅުވާލެވުނުއިރު ފޮށީގައި މި ހުރީ ފޮތްތަކެއް. މި ފޮތްތަކުގެ ތެރޭގައި މި ހިމެނެނީ ތަޝްދީރުލް އަޒުހާން، ދިންނަވާނެ މަގު، ތައުލީމުއްދިޔާނާ އެކެއް ދޭއް، ކީރިތި ރަސޫލާގެ ސިޔަރަތު. ދިވެހި ރާއްޖެ ހަނގުރާމައެއްގެ ވިލާގަނޑެއްގެ ދަށުގައި. ދެން ވެސް މުހައްމަދު އަމީން ދީދީގެ ދެ ފޮތެއް ވަރު،" ނިހާން ވިދާޅުވި އެވެ.\n"ދެން އަޅުގަނޑު ހެދި ގޮތަކީ ގޭގެ އެއްވެސް މީހަކަށް މިކަން ނާންގައި ވަރަށް ވަގުވަގަށް މި ފޮތްތައް ފޮށިން ނަގައިގެން ތިރިއަށް ފޭބީ. އެ ފޮތްތަކަކަކީ ތާރީޚާއި އާންމު މައުލޫމާތު އެއްކުރުމަށް އަޅުގަނޑަށް ލިބުނު ވަރަށް ބޮޑު ހިތްވަރަކަށްވީ. އަޅުގަނޑު އެ ފޮތްތައް އަމިއްލަކޮށްލީ."\nނިހާނު ވިދާޅުވީ އާންމު މައުލޫމާތާއި ތައުލީމުގެ ތެރެއަށް އޭނާގެ ލޯ އެންމެ ބޮޑަށް ހުޅުވައިދިން ފޮތްތަކަކަށް ވާނީ ކާފަގެ އެ ކަލެކްޝަން ކަމަށެވެ. ހާއްސަކޮށް ސިޔަރަތެވެ.\nދަސްކުރުމުގެ މި ފޯރީގައި އޭނާގެ ފާހަގަކޮށްލެވޭ އެހެން ކަމެއް ވެސް އެބައޮތެވެ. ތިރީގައި މި އަންނަނީ އެވެ.\n"ޖަޕާނު ގަހާއި ފިނިފެންމާ ގަހާއި މަތަރެސްމާ ފަދަ ގަސްތަކަށް އޭރު ރައްޓެހި ކުއްޖަކާ ބަދަލުކުރާނީ އޭރުގެ މަޝްހޫރު ނޫސްތައް. އޭގެ ގަހެއް ދިނީމަ އޭނަ ދޭނެ ނޫސް ބޮޑިވަރެއް. އެ ދުވަސްވަރުގެ ވަރަށް ގިނަ ލީޑަރުންގެ ނަންތައް ވެސް އަޅުގަނޑު ދަސްކުރީ އެގޮތަށް ހޯދި ނޫސްތަކުން،" ނިހާނު ވިދާޅުވި އެވެ.\nއެންމެފަހުން އޭނާ މާލެ ގެންދެވީ އޭނާގެ މާމަ އެވެ. އަލަށް ހުޅުވި އިސްލާމީ މަރުކަޒުގެ ބޮޑު ކަމާއި ނަލަކަމުގެ ވާހަކަ އަޑުއިވިގެން، މަތިވެރިވެގެންވާ މި ބިނާ ދެކިލުމަށް އެދި ޝަކުވާކުރައްވާލެއް ބޮޑުކަމުންނެވެ.\nމާލެ އައިތަނުން އޭނާގެ ދިރިއުޅުން ބަދަލުވީ އެވެ. އެއީ 1984 ވަނަ އަހަރެވެ.\nއޭނާ މާލޭގައި ބެހެއްޓީ ރަށުގައި ބަސްނާހައި އުޅޭތީ އެވެ. ނަމަވެސް އުސޫލެއްގެ ދަށުން ބަސްއަހައި ނުކިޔެވިޔަސް ނިހާނަކީ އަބަދުވެސް "ބްރައިޓް ސްޓޫޑެންޓެކެވެ". މާލޭގައި އުޅުއްވި ގޭގައި "ޖެހުނު ހުރިހާ ކަމެއް ކޮށްގެން ކިޔެވިއިރު ވެސް" ގަދަ ވަނަތަކެވެ. އަދި އޯލެވެލް ނިންމާލިއިރު އޭނާ އަކީ ކުޅަދާނަ އާޓިސްޓެއް ވެސްމެ އެވެ.\nއޭނާ އަރައި ހުންނެވީކީ ކުރެހުމާއި ޑިޒައިންކުރުމުގައި އެކަންޏެއް ނޫނެވެ. މިއުޒިކް ކުޅުއްވުމަށާއި ލަވަ ވިދާޅުވުމަށް ވެސް އޭނާ ވަރެއް މަޖިލީހުގައި ނެތޭ ބުނެވިދާނެ އެވެ. އޭނާގެ ބޭންޑަކީ ކުރީގެ "ރެޒޮނެންސް" އެވެ. މިހާރު ކަރޯކޭ ޖައްސަވަނީ ގޭގަ އެވެ.\n"އާމްދަނީލިބޭ ފުރަތަމަ މަސައްކަތަކީ ކުރެހުމާއި ޑިޒައިން. ކުރެހުމުން ހުންނާނެ ވަރަށް ލާރި ލިބިފައި. ސްކޫލް ނިންމާލާފައި ރަސްމީކޮށް ފެށި މަސައްކަތަކީ ވެސް ކުރެހުމާއި ޑިޒައިނިންގެ މަސައްކަތް،" ނިހާނު ވިދާޅުވި އެވެ.\nޓީޝާޓް ޕްރިންޓިން އިން ފެށިގެން ފަސް ހަ ބުރީގެ އިމާރާތްތައް ވެސް އޭނާ ކުރަހައި ދެއްވާފައި އެބަހުއްޓެވެ. ވަރަށް ފަހަކާ ޖެހެން ދެން ދަރުބާރުގޭގައި ހަރުކޮށްފައި ހުރި ޖުމްހޫރިއްޔަތުގެ ނިޝާނަކީ ވެސް އޭނާ ލަކުޑިން ތައްޔާރުކުރައްފާވައިވާ މަސައްކަތެކެވެ.\n"ޕެއިންޓް ގާޑެން" އަކީ ނިހާންގެ ކުރަހާ ސްޓޫޑިއޯ އެވެ.\nކުރެހުމުގެ ތެރޭގައި އުޅުއްވަމުން ގޮސް ދެން އޭނާ ބަދަލުވީ ރިސޯޓް ވަޒީފާއަކަށެވެ. ފަރުކޮޅު ފުށީގެ އެސިސްޓަންޓް ހިއުމަން ރިސޯސަސް މެނޭޖަރެއްގެ މަގާމަށެވެ.\nމިއީ އޭނާގެ ހަޔާތުގެ އަނެއް ހުވަފެން ހަގީގަތަކަށް ވި ހިސާބެވެ. ފުރަތަމަ ހުވަފެނަކީ މާލެ އޮތްތަން އެނގިވަޑައިގަތުމެވެ.\nރަށުގައި އުޅުއްވިއިރު އޭނާ އަބަދުވެސް އެންމެ ބޮޑަށް ވިސްނެވީ ރަށުން ބޭރާ މެދުގަ އެވެ. ދެން އެންމެ ބޮޑު ހައިރާންކަމެއް ލިބިވަޑައިގަތީ ބަޔަކު މީހުން ހަނދަށް ދިޔަ ވާހަކައެއް މީހަކު އޭނާ ގާތު ބުނުމުން އެ ވާހަކައާ މެދުގަ އެވެ.\nއެ ވާހަކައެއް އަޑުއިވުނު ހިސާބުން ފެށިގެން އޭނާ ހުންނެވީ ހަނދަށް ދިޔަ ބަޔަކާ ވެސް ބައްދަލުކުރެއްވޭނެ ކަމުގެ އުއްމީދުގަ އެވެ. އޭނާގެ މި އުއްމީދު ހަގީގަތަށްވީ ފަރުކޮޅު ފުށިންނެވެ.\n"އެހެން ހުއްޓައި އަޅުގަނޑާ މި ދިމާވީ ބަޒް އަލްޑްރިންއާ. އަޅުގަނޑަށް ޖެހުނީ އޭނާގެ ލެޕްޓޮޕަށް އިންޓަނެޓް ލިބޭ ގޮތް ހަދައިދޭން. އެކަމަކު އެ މަސައްކަތް ނިމުނުއިރަކު ވެސް އަޅުގަނޑަށް ނޭނގޭ އަދި ގާތުގައި ހުރީ ކާކުކަމެއް. ކޮން ފެންވަރެއްގެ މީހަކަށް ކަމެއް އިންޓަނެޓް މި ގުޅައި ދެވުނީ،" ނިހާނު ވިދާޅުވި އެވެ.\n"ދެން އޭނާ ދިއްކޮށްލީ އޭނާގެ ކާޑު."\nނިހާނާ ބަޒް ދިމާވީ އޭރުގެ ކްލަބް މެޑްގެ ރައީސްގެ ހާއްސަ ދައުވަތަކަށް ބަޒް އޭނާގެ ޔޮޓް ދޫކޮށް ހަތަރު ގަޑިއިރަށް ފަރުކޮޅު ފުށީގައި މަޑުކޮށްލި ތަނުންނެވެ.\nނިހާނުގެ ކައިވެންޏަށް މިހާރު 17 އަހަރުވީ އެވެ. ނުވަ ދިހައިގެ ކުރީކޮޅުން ފެށިގެން ފޮޅުވި މާތައް އަދިވެސް މިލައިގެނެއް ނުދެ އެވެ. މިހާ ގިނަ ދުވަސް ވަންދެން ދެ ހިތެއް އެއް ގޮތަކަށް ދެމި އޮންނާނީ އޭގެ ފަހަތުގައި ވަރަށް ވެސް މޮޅު ފޯމިއުލާއެއް އޮތީމަ ނޫން ހެއްޔެވެ؟\nނަމަވެސް ނިހާނު ވިދާޅުވަނީ އެފަދަ މޮޅު ފޯމިއުލާއެއް ނެތް ކަމަށެވެ.\n"އަޅުގަނޑަކީ މާ ގިނަ ކަންކަމެއް ސެލެބްރޭޓް ވެސް ކުރާ މީހެއް ނޫން. އަންހެނުންނަށް އެންމެ ކުޑަމިނުން އަނގޮޓިއެއް ވެސް ގަނެދިނީ 17 އަހަރު ފަހުން. ލާރި ވެސް ނުލިބެނީކީ ނޫން،" ނިހާން ވިދާޅުވީ މިހެންނެވެ.\nއެހެންވީމަ ލޯތްބަކީ ފައިސާއިން ގަނެލެވޭނެ އެއްޗެއް ނޫންކަން އެނގިއްޖެތާ އެވެ. ނިހާނު ވެސް ވިދާޅުވަނީ މާ ބޮޑަށް ހޭދަކުރުމަކީ ހަމަ ބޭކާރު ކަމެއް ކަމަށެވެ.\n"އެތައް ބައެއްގެ ކައިވެނި ކާޑުތައް ޑިޒައިންކޮށް ޕްރިންޓް ވެސް ކޮށްދިން މީހެއް އަޅުގަނޑަކީ. އެކަމަކު އަޅުގަނޑުގެ އަމިއްލަ ކައިވެންޏަށް އެންމެ ކުޑަ މިނުން ކާޑެއް ވެސް ތާއްޔާރެއް ނުކުރަން އަދި ޕާޓީއެއް ވެސް ނުބާއްވަން،" ނިހާން ކިޔައި ދެއްވި އެވެ.\n"އޭރު ވެސް ގަބޫލުކުރެވިފައި އޮތީ އެއީ ބޮޑު ވޭސްޓެކޭ. އެގޮތަށް ޖަލްސާ ވަލީމާތައް ބާއްވާއި ފޯރި އަރުވައިގެން އަހަރެމެންނާ އެކު ކައިވެނިކުރި އެތައް ބައެއްގެ ކައިވެނިތައް ގޮސްފި ރޫޅިގެން. އަޅުގަނޑުމެން އަދިވެސް މި ތިބީ."


Manual liye testun evvan hoadhee Ameen!\nމެނުއަލް ލިޔެ ޓެސްޓުން އެއްވަނަ ހޯއްދެވީ އަމީން!\nރައީސް މުހައްމަދު އަމީން: އަވަހާރަކޮށްލައިން ރޭވި ތިން ހަމަލާއަކުން ސަލާމަތްވެ ވަޑައިގެންނެވި\nގާނޫނީ ވަކީލުންނަކީ ޝަރުއީ މަޖިލިސްތަކުގައި ވަކާލާތުކޮށް އާންމުންނަށް ބޭނުންވާ ކަންކަމުގައި ޝަރުއީ އަދި ގާނޫނީ ލަފަޔާއި އިރުޝާދު ދިނުމަށް ހާއްސަ އިލްމީ ތަމްރީނުތަކެއް ލިބިފައިވާ ބައެކެވެ. ޝަރުއީ ނިޒާމު ވަޒަނަށް ފެތިގެންދަނީ ގާނޫނީ ވަކީލުންގެ ދައުރު އޮވެގެންނެވެ. ހަމަ އެހެންމެ ގާނޫނީ ނިޒާމަށް ބަދަހިކަން ގެނެސްދޭ ބާރަކީ ވެސް ގާނޫނީ ވަކީލުންނެވެ.\nރާއްޖޭގައި ވެސް ގާނޫނީ ވަކީލުން އުޅެ އެވެ. ހިސާބުތަކުން ސާފުވާ ގޮތުގައި 900 އިން މަތީގެ އަދަދަކަށް ގާނޫނީ ވަކީލުން ރާއްޖޭގައި އެބަތިއްބެވެ. އޭގެ ތެރޭގައި މަތީ ފެންވަރުގެ ވަކީލުންނާއި އެކި ދަރަޖައިގެ ވަކީލުން އުޅޭއިރު އެއްވެސް ފެންވަރެއް ފާޅު ނުވާ ވަކީލުން ވެސް ހިމެނެ އެވެ. ރާއްޖޭގައި ގާނޫނީ ވަކީލުންގެ ދައުރު ފެށުނު ހިސާބަކާއި ދުވަސްވަރެއް ވެސް ތާރީހުގެ ތެރެއަށް ގޮސްފައި ވާނެ އެވެ. އެހެން ނަމަވެސް އެއީ އެންމެ ރަނގަޅަށް ދިރާސާކުރެވިފައިވާ ތާރީހެއް ނޫނެވެ.\nމަޝްހޫރު ތާރީހު އިލްމުވެރިޔާ އިބްނި ބަތޫތާގެ ނޯޓްތަކުން އެނގެނީ ޝަރީއަތުގެ މަޖިލީހަށް ހާޒިރުވާން އެންގުމުން އެ މަޖިލީހަށް ހާޒިރުވާންޖެހޭ މީހާގެ ފަރާތުން ޝަރީއަތުގައި ވާހަކަ ދައްކާނޭ މީހަކު ފޮނުވުން އެ ޒަމާނުގައި ވެސް އޮތް ކަމެވެ. މާނައަކީ 1350 ގައި ވެސް ގާނޫނީ ވަކީލުންގެ ދައުރު އޮތް ކަމެވެ. އަދި އެ ތާރީހު އެއަށް ވުރެ ދުރަށް ދަތުރުކޮށްފައި ވާނެ ކަމެވެ.\nފާޅުކަން ބޮޑު ގޮތެއްގައި ރާއްޖޭގައި މުޅި ޖުޑިޝަރީގެ ތެރެއިން ގާނޫނީ ވަކީލުންނަށް ދޮރު ހުޅުވުނީ 1932 ގަ އެވެ. އެއީ ފުރަތަމަ ގާނޫނު އަސާސީންނެވެ. އެހެންކަމުން ދިވެހި ރާއްޖޭގެ ރަސްމީ ގާނޫނީ ހަޔާތް ފެށުނީ ވެސް ގާނޫނީ ވަކީލުންނަށް ޖާގައެއް ހިމަނައިގެނެވެ.\nފުރަތަމަ ގާނޫނު އަސާސީ އަށް ދާއިރު އެ ގާނޫނު އަސާސީގެ 83 ވަނަ މާއްދާ އިން އެކަން ވަރަށް ރަނގަޅަށް ސާބިތުކޮށްދެ އެވެ. އެ މާއްދާގައި ބުނަނީ "ކޮންމެ ކަހަލަ ޝަރީއަތެއްގައި ނަމަވެސް ވަކީލުން ގެންދިއުމީ ހުއްދަވެގެންވާ ކަމެވެ. ވަކީލުން ކަމުގައި ފުދޭނީ ޝަރީއަތާއި ގާނޫނު ދަންނަ މީހުންނެވެ" މިހެނެވެ.\nހަގީގަތުގައި އެ ގާނޫނު އަސާސީއަކީ "ވަގުތަށްވުރެ ކުރީގައި" ގަރާރު ކުރެވުނު ގާނޫނު އަސާސީއެއް ކަމަށް ތާރީހީ އިލްމުވެރިން ބުރަވެ ވަޑައިގަންނަވާއިރު އެ ގާނޫނު އަސާސީގައި ގާނޫނީ ވަކީލުންނަށް ޖާގަ ދެވިފައި ވިޔަސް އެ ފުރުސަތުގެ ބޭނުން އެ ދުވަސްވަރު އޮތީ ނުކުރެވި އެވެ. ފުރަތަމަ ކަމަކަށް ގާނޫނު އަސާސީ ބަޔާން ކުރާ ޝަރީއަތާއި ގާނޫނު ދަންނަ ވަކީލުން ރާއްޖޭގައި ނެތުން ހިމެނެ އެވެ. އަނެއް ކަމަކަށް ގާނޫނީ ވަކީލުން އެއީ ކީއްކުރާ، ކޮން ބައެއްކަން އެނގޭ ބަޔަކީ ގާނޫނު އަސާސީ ލިޔުނު މީހުންނާއި އެނޫން ވެސް މަދު ބައެކެވެ.\nރާއްޖޭގެ ބަންޑާރަ ނައިބަކީ ހަމައެކަނި މަހުކަމަތުއް ޝަރުއިއްޔާ އަށް ދައުލަތުން ހުށަހަޅާ މައްސަލަތަކުގައި ދައުލަތުގެ ފަރާތުން ވަކާލާތު ކުރައްވާ ވަކީލު ކަމަށް ހަމަޖެހިގެން އައީ 1943 ގަ އެވެ. މާނައަކީ އެހިސާބުން އެ އޮތީ ގާނޫނީ ވަކީލުންގެ ބޭނުން ކުރުމަށް ހިސާބެއްގެ ސިފައެއް އައިސްފަ އެވެ.\nރާއްޖޭގެ ވެރިކަން ޖުމްހޫރީ ވެރިކަމަކަށް ބަދަލުވުމުގެ ކުރިން ގައުމުގެ ހުރިހާ ބާރުވެރިކަމެއް ލިބިވަޑައިގެން ގައުމު ހިންގެވި މުހައްމަދު އަމީނަކީ ރާއްޖޭގެ އޭރުގެ އާބާދީ އާއި އިލްމީ ބޭފުޅުންނާ އަޅުވާއިރު ވަރަށް ބޮޑަށް "ހުޅުވިފައިވާ ސިކުނޑިއެއް" ގެ ވެރިއެކެވެ. އާ ކަންތައްތައް އެމަނިކުފާނު ތައާރަފު ކުރުމަށް ކުރެއްވެވި މަސައްކަތްތަކުގެ ތެރޭގައި 1950 ގެ ތެރޭގައި ޝަރުއީ އަދި ގާނޫނީ ދާއިރާ މުޅިން ފުށުން ޖަހައިލައި އިސްލާހުތަކެއް ގެންނެވި އެވެ. ފުރަތަމަ ފަހަރަށް ވަކި ހާއްސަ ޕްރޮފެޝަނެއްގެ ގޮތުގައި ރަސްމީކޮށް ގާނޫނީ ވަކީލުން ތައާރަފު ކުރެއްވީ އަމީނެވެ.\nއެ މަނިކުފާނުގެ މަސައްކަތްޕުޅުން ގާނޫނީ ވަކީލުންގެ މުގައްރަރެއް އެކުލަވާލައްވައި އޭރުގެ އެޑިއުކޭޝަންގެ ފުރަތަމަ ގާނޫނީ ވަކީލުންގެ އިމްތިހާނު ބާއްވާ ގޮތަށް ނިންމެވި އެވެ. އެ އިމްތިހާނުގައި ސީދާ އެމަނިކުފާނު ވެސް ބައިވެރިވެ ވަޑައިގެންނެވި އެވެ.\nގާނޫނީ ވަކީލުންގެ ފުރަތަމަ އިމްތިހާނުގައި 20 ބޭފުޅަކު ޓެސްޓް ހެއްދެވި އިރު އެ ޓެސްޓުން ފާސްވީ ހަ ބޭފުޅުކެވެ. އެހެން ބޭފުޅުން ފޭލިވީ އެވެ. މުޅި ޓެސްޓުން އެއްވަނަ ދަރަޖައިގައި ފާސްވެ ވަޑައިގަތީ މުހައްމަދު އަމީނާއި އިބްރާހިމް ޝިހާބެވެ. ދެ ވަނަ ދަރަޖައިގައި ފާސްވީ އަހުމަދު ކާމިލު ދީދީ އާއި މުހައްމަދު ލުތުފީ އާއި ބުޗާ ހަސަން ކަލޭފާނާއި ނތ. ހަސަން ދީދީ އެވެ.\nތާރީހީ މި ޓެސްޓަށް ފަހު ފާސްވި ބޭފުޅުން ގާނޫނީ ވަކީލުކަމުގެ ހުވައި ކުރެއްވެވި ކަމަށް ތާރީހުން އެނގެނީ ޖޫން ،17 1951 އިގަ އެވެ.\nފުރަތަމަ ރަސްމީ ގާނޫނީ ވަކީލުން ކުރެއްވެވި ގާނޫނީ ވަކީލުންގެ ހުވައަކީ ވެސް ތާރީހީ ހުވައެވެ. އެ ހުވައިގެ އިބާރާތުގައި ބުނަނީ "އަޅުގަނޑު އަދުލު އިންސާފުގެ ހަމަތަކުގެ މަތީގައި ގާއިމުވެ ހުރެ ދެ ހަސްމުންގެ ދެމެދުގައި ވަކާލާތު ކުރަން ހުރި ފަރާތަށް އިހުލާސްތެރިކަމާ އެކު ވަކީލުކަން އަދާކުރުން މައްޗަށާއި މަހުކަމަތުއް ޝަރުއިއްޔާގެ އިއްޒަތާއި ގަދަރު ދިވެހި ރައްޔިތުންގެ މެދުގައި ފެތުރުއްވުމަށް ތެދުވެރިކަމާ އެކު ބާރު އެޅުމުގެ މައްޗަށް އިގުރާރުވަމެވެ. މާތް ﷲ އަޅުގަނޑަށް ތައުފީގު ދެއްވާށި އެވެ. އާމީން!" މި އެވެ.\nއަމީން ޝަރުއީ ނިޒާމަށް ގެންނެވި ބޮޑު ބަދަލުގެ ތެރެއަށް ގާނޫނީ ވަކީލުންގެ ދައުރު ވަނުމާ އެކު ޝަރީއަތުގައި ދެ ހަސްމުން ތަމްސީލުކުރުމަށް ގާނޫނީ ވަކީލުން އެއް ހާޒިރުގައި ތިބެގެން ފުރަތަމަ ކުރި ޝަރީއަތަކީ ހދ. ކުޅުދުއްފުށީ މޯގަލް އާދުބެ އާއި ރުގިއްޔާ އަލީގެ ޝަރީއަތެވެ.\nހަގީގަތުގައި މުހައްމަދު އަމީން "އޯގަނައިޒުކޮށް" ފައްޓަވައި ދެއްވި ގާނޫނީ ވަކީލުންގެ ހަޔާތަށް ފާޑެއްގެ ނިމުމެއް އައިސްފައި އޮތުމަށް ފަހު ދެން އެކަން ފެށުނީ މި ދެންނެވި ގަވައިދާ ހަމައިންނެވެ. އެ ގަވައިދުގެ ދަށުން ހުއްދަ ލިބިގެން ވަކީލުންނާ އެކު ކުރެވުނު ފުރަތަމަ ޝަރީއަތަކީ އޭރުގެ ހަވަރު ތިނަދޫ ކުޑަ ހައްވާފުޅު އޭނާގެ މާމަ ދަރިފުޅު ސިއްތިއަށް ދިން ލިޔުމެއް ބާތިލު ކުރުމުގެ ދައުވާގެ ޝަރިއަތެވެ.\nއޮކްޓޫބަރު ،17 1962ގައި މަހުމަކަތުއް ޝަރުއިއްޔާގައި ބޭއްވި ޝަރީއަތުގައި ދައުވާ ކުރީ ހަވަރު ތިނަދޫ ކުޑަ މުހައްމަދުފުޅެވެ. ދައުވާ ލިބެނީ އެރަށު ކުޑަހައްވާފުޅުގެ މާމަ ދަރި، ސިއްތި އަށެވެ.\nއިސްތިއުނާފު ގާނޫނުގެ ދަށުން އިސްތިއުނާފު މައްސަލައަކަށް މި ދައުވާ ވުމުން އެ ޝަރީއަތުގައި އެ ކޮމެޓީގެ ދެ މެންބަރުން ކަމަށްވާ އިބްރާހިމް ޝިހާބާއި މަލިން މުހައްމަދު ދީދީ ވެސް ބައިވެރިވެ ވަޑައިގަތެވެ. ތާރީހީ މި ޝަރީއަތުގައި ދައުވާކުރި ފަރާތުގެ ވަކީލަކީ މުލީ އިބުރާހިމްފުޅެވެ. ދައުވާ ލިބޭ ފަރާތުގެ ވަކީލަކީ މަޝްހޫރު ގާނޫނީ ވަކީލުން ކަމަށްވާ ޝާހީން ހަމީދާއި މައުމޫން ހަމީދުގެ ބައްޕާފުޅު އަދި ކުރީގެ ވަޒީރު އަބްދުﷲ ހަމީދެވެ.\nއަވަސް ވީކެންޑް ތާރީހު ރައީސް މުހައްމަދު އަމީން\nތަވާގައި އަތްލައިފި ނަމަ ރަށް ގުޑާނެ!


SunOnline: BREAKING: MP Yamin Rasheed MTD ah soikoffi\nމެމްބަރު ޔާމީން އެމްޓީޑީއަށް ސޮއިކޮށްފި\nމާހިލް މުހައްމަދު 12 Dec 2018, 16:27\nވެލިދޫ ދާއިރާގެ މެމްބަރު އަބްދުﷲ ޔާމިން ރަޝީދު ވަނީ މިއަދު މޯލްޑިވްސް ތާރޑްވޭ ޑިމޮކްރެޓްސްއަށް ސޮއިކުރައްވާފައި ---ފޮޓޯ: އެމްޓީޑީ\nރައޔްިތުންގެ މަޖިލީހުގެ ވެލިދޫ ދާއިރާގެ މެމްބަރު އަބްދުﷲ ޔާމިން ރަޝީދު މޯލްޑިވްސް ތާޑްވޭ ޑިމޮކްރެޓްސް (އެމްޓީޑީ)އަށް ސޮއިކުރައްވައިފިއެވެ.\nއެމްޓީޑީގެ އޮފީހުގައި މިއަދު ބޭއްވި ނޫސްވެރިންގެ ބައްދަލުވުމެއްގައި، އެ ޕާޓީއަށް ސޮއިކުރެއްވުމަށްފަހު މެމްބަރު ޔާމިން ވިދާޅުވީ އޭނާ ޕީޕީއެމް ދޫކޮށްލެއްވީ އެ ޕާޓީގައި މުސްތަގުބަލެއް ނެތްކަމަށް ގަބޫލުކުރެވިގެން ކަމަށެވެ.\n"ގަބޫލެއް ނުކުރަން ޕީޕީއެމްގައި މުސްތަގުބަލެއް އޮތްކަމަށް. ޕީޕީއެމްގެ މުސްތަގުބަލު އޮތީ ޝަރުއީ ކޯޓުތަކަށް ހުށަހެޅިފައި ހުރި މައްސަލަތަކެއްގެ މައްޗަށް ބިނާވެފައި. އެހެންވެ ކޯޓުން ގޮތެއް ނިމޭތޯ ނުނިމޭތޯ އިންތިޒާރުކުރުމުގެ ބަދަލުގައި ރައްޔިތަކަށް ހިދުމަތް ކުރެވެން އޮތް މަގެއް ކަމަށް ފެނިއްޖިއްޔާ ޕާޓީ ބަދަލުކުރެވިދާނެ،" މެމްބަރު ޔާމިން ވިދާޅުވިއެވެ.\nމިއަދާ ހަމައަށް ޕީޕީއެމްގެ މެމްބަރެއްގެ ގޮތުގައި ހުންނެވި ވެލިދޫ ދާއިރާގެ މެމްބަރު ޔާމިންވެސް ހިމެނޭގޮތަށް މިދިޔަ ހަފްތާގައި ވަނީ، ދެ މެމްބަރަކު ފިޔަވާ ޕީޕީއެމްގެ ޕާލަމެންޓްރީ ގްރޫޕުގައި ތިއްބެވި ހުރިހާ މެމްބަރުންނަށް ޕްރައިމަރީއަކާ ނުލައި ޓިކެޓު ދީފައެވެ. އެގޮތުން ޔާމިންއަށް ދިނީ ވެލިދޫ ދާއިރާގެ ޕީޕީއެމް ޓިކެޓެވެ.\nއެހެން ނަމަވެސް ޔާމިން އިއްޔެ ވަނީ ޕީޕީއެމްގެ ޓިކެޓުގައި ވެލިދޫ ދާއިރާއަށް ވާދަނުކުރާނެކަމަށް ވިދާޅުވެ އިއްޔެ ޓްވީޓެއްވެސް ކުރައްވާފައެވެ.\nއެމްޓީޑީއަށް ސޮއިކުރެއްވުމަށްފަހު މިއަދު މެމްބަރު ޔާމިން ވިދާޅުވީ އޭނާ އެމްޓީޑީއަށް ބަދަލުވުމަކީ "ފެށުމެއް" ކަމަށާއި، އެއަށްފަހު "ގިނަ އަދަދެއްގެ މެމްބަރުން އެ ޕާޓީއާ ދިމާލަށް މިސްރާބު ޖަހާނެ" ކަމަށެވެ.\nމީގެ އިތުރުން ޔާމިން ވިދާޅުވީ އެމްޓީޑީގެ ފަރާތުން ރައްޔިތުންގެ މަޖިލީހަށް މެމްބަރުންވެސް ކުރިމަތިލާނެ ކަމަށާއި، އޭގެ ތެރެއިން އެކަކަށް އޭނާ ވާނެ ކަމަށެވެ.\n"ހަމަ ގައިމުވެސް އަޅުގަނޑު ރައްޔިތުންގެ މަޖިލީހަށް ވާދަކުރާނަން މި ޕާޓީގެ ފަރާތުން. ރައްޔިތުންގެ މަޖިލީހުގެ ކޮންމެވެސް ގޮނޑިއަކަށް އެމްޓީޑީގެ ފަރާތުން އަޅުގަނޑު ވާދަކުރާނަން،" ޔާމިން ވިދާޅުވިއެވެ.\nމޯލްޑިވްސް ތާޑްވޭ ޑިމޮކްރެޓްސް (އެމްޓީޑީ)ގެ ނަމުގައި ސިޔާސީ ޕާޓީއެއް އުފެއްދުމުގެ ހުއްދަ އިލެކްޝަންސް ކޮމިޝަނުން ދިނީ މިދިޔަ މަހުގެ 29 ވަނަ ދުވަހުއެވެ. އެ ޕާޓީ އުފެއްދެމުގައި އިސްވެ ހުންނެވީ ދިވެހި ވިޔަފާރިވެރިންގެ ޖަމިއްޔާގެ ނައިބު ރައީސް އިސްމާއިލް އާސިފްއެވެ.\nއެމްޓީޑީއަށް ފުރަތަމަ ސޮއިކުރެއްވި ފުރަތަމަ ބޭފުޅަކީ ކުރީގެ ނައިބު ރައީސް އަހްމަދު އަދީބު އަބްދުލްގަފޫރެވެ.\nމޯލްޑިވްސް ތާޑްވޭ ޑިމޮކްރެޓްސް\nސުޕަ ކޮމިޓީ މައްސަލައިގައި ނަޝީދު އަމާން ދީފި\nޒިންމާދާރު ޕާޓީއެއް ރައްޔިތުން ބޭނުންވޭ: ޖާބިރު


Opinion: Raees aai MDP ah, handhaan naththaa nulaathi! | Mihaaru\nރިޔާސީ އިންތިހާބުގެ ކެމްޕެއިންގައި ރައީސް އިބްރާހިމް މުހައްމަދު ސޯލިހު، އައްޑޫގެ އެމްޑީޕީ އަދި އޭރުގެ އިދިކޮޅު އިއްތިހާދުގެ ސަޕޯޓަރުންނާ ސަލާންކުރައްވަނީ: އިސްލާހީ ޒިންމާ ކުޑައެއް ނޫން\n29 އޯގަސްޓް 2019 - 09:58 19 comments\nރާއްޖޭގެ މިނިވަން މުއައްސަސާތަކަކީ، އޭރަކު ހުންނަވާ ރައީސަކު ވިދާޅުވާހާ ކަމެއް، ވިދާޅުވާ ގޮތަކަށް ކުރާ އިދާރާތަކެއް ނޫން ކަމަށް ހެއްދެވުމުގެ މަސްއޫލިއްޔަތު މިހާރު އެޅިފައި ވަނީ ރައީސް އިބްރާހިމް މުހައްމަދު ސޯލިހުގެ އިސްތަށިފުޅުގަ އެވެ. އެކަމަކު ރައީސްގެ ބާރުގެ ދަށުގައި އޮތް އެ ޒިންމާ އަދާކުރައްވަނީ އެންމެ ރަނގަޅަށްތޯ ސުވާލު އުފެދޭ ގޮތަކަށް ބައެއް ނަންތައް އިޚުތިޔާރުކުރާ މަންޒަރު އެބަ ފެނެ އެވެ.\nނިމިދިޔަ ވެރިކަމުގައި ރާއްޖޭގެ މިނިވަން ހުރިހާ މުއައްސަސާތަކެއް ހިންގީ، ގާނޫނުގައި ނެތް ސިފަތަކެއްގެ ތެރެއިން، ސަރުކާރުގެ ކޮންޓްރޯލްގެ ދަށުންކަމާ މެދު އުފެދިފައި އޮތީ ޝައްކެއް ނޫނެވެ. އެއީ ކަށަވަރު، ދިވެހިން ކޮންމެ ދުވަހަކު ހެން އޭރު ތަޖުރިބާކުރި ހަގީގަތެކެވެ. ސުޕްރީމް ކޯޓުގެ ފަނޑިޔާރުކަމުން ވަކިކުރި އަބްދުﷲ ދީދީ އެކަންޏެއް ނޫނެވެ. ވަކިނުކޮށް ތިއްބެވި ފަނޑިޔާރުންގެ ނަންތައް ވެސް ހަގީގަތުގައި ވަނީ ކަޅުވެ، އަނދިރިވެފަ އެވެ.\nމިނިވަން މުއައްސަސާތައް އޭރު ހިންގި ގޮތުގެ ހިތި ތަޖުރިބާގެ ސަފުހާތައް އުކުމަކީ، މިވަގުތަށް ބޭކާރު ކަމެކެވެ. ރައީސަށް ހަމައެކަނި އޮތީ، އެ ތަޖުރިބާ އަލުން ކުރަން ނުޖެހޭނެ ގޮތަށް، ނުވަތަ އެ ފުރުސަތު ވީހާ ވެސް ހަނިކުރެވޭނެ ގޮތަކަށް، މުއައްސަސާތައް އަލުންބަލުން ނަގާ ކޮޅަށް ޖެހުމެވެ. ނަމަވެސް އެކަން ކުރެވޭނީ އެ މުއައްސަސާއެއްގެ ޒިންމާ އަދާކުރެވޭ ފަދަ ތަޖުރިބާ އާއި ވިސްނުމާއި ޚިޔާލު ވެސް ހުރި ބަޔަކަށެވެ. ނަން މަޝްހޫރުވުމަކުން، ނުވަތަ ވަކި ބަޔަކާ ގާތް ގުޅުމެއް އޮތުމަކުން ޖާގަ ދެއްވަން ޖެހޭ ވަރަށް ވުރެ، އެބަޔަކު ކުރަން ހުރި މަސައްކަތްތައް މާ ބޮޑީ އެވެ.\nއަޅުގަނޑުމެންނަށް މި ފަހުން ފެނުނު އެއް މަންޒަރަކީ، ކުރީގެ އޮޑިޓަ ޖެނެރަލް ނިޔާޒް އިބްރާހިމްގެ ނަން، އޭސީސީގެ މެމްބަރުކަމުގެ ލިސްޓުގެ މެދަށް ވަންތަނެވެ. ސަބަބު ވަރަށް ސާފެވެ: އޮފީސް މާހައުލުގައި އަންހެން މުވައްޒަފަކާ މެދު ނުކިއްސަރު ގޮތަކަށް އަމަލް ބެހެއްޓުމުގެ ތުހުމަތެވެ. ނިޔާޒް އެކަން ދޮގުކުރައްވަ އެވެ. އެކަމަކު އިދިކޮޅު އަޑުތައް ކަނޑުވާލަން އަނިޔާވެރިކަން އިސްކުރެއްވުމާއި ޚިޔާނާތުގެ ތުހުމަތު އެޅިފައިވާ ކުރީގެ ރައީސް އަބްދުﷲ ޔާމީންގެ ސަރުކާރުގައި ހުރި ކޮރަޕްޝަންގެ މައްސަލަތައް ފުރަތަމަ ތިލަކޮށްލެއްވުމުގެ ކްރެޑިޓް، އޭރުންސުރެ ދެމުން ގެންދިޔަ އެއް ބޭފުޅަކީ ނިޔާޒެވެ. އެވަރުގެ ޝަހުސިއްޔަތަކަށް އޭސީސީން ޖާގަ ނުލިބުނީ، އެއް ބަޔަކަށް ވިސްނިދާނެ އެވެ؛ ތުހުމަތުތަކެއް އޮތުމުންނެވެ.\nރައީސް އިބްރާހިމް މުހައްމަދު ސޯލިހާއި ރައްޔިތުންގެ މަޖިލިހުގެ އެމްޑީޕީ މެމްބަރުންގެ ވިސްނުން ހުރީ އެ މަގުން ކަމަށް ވާ ނަމަ، މިނިވަން މުއައްސަސާތަކަށް އައްޔަންކުރަން ފޮނުވާ އެހެން ނަންތަކާ މެދު ވެސް އެ ނަޒަރުން ބަލަން ޖެހޭނެ އެވެ. އަދި ރައީސްގެ ލިސްޓްގެ ކުރިއަށް އަންނަ ބައެއް ނަންތަކާ ގުޅިފައިވާ ސީރިޔަސް މައްސަލަތަކެއް، އާންމުންނާ ހަމައަށް ތިލަނުވިޔަސް، ހުރުން ވަރަށް އެކަށީގެންވެ އެވެ. އެއީ ރައީސަށް ލަފާއަރުވާ ބޭފުޅުންނަށް ހޯއްދެވޭނެ ކަންކަމެވެ. ވަކި އާއިލާއަކަށް ނިސްބަތްވުމަކުން، ވަކި ޕާޓީއަކަށް ކުރިންސުރެ ސަޕޯޓްކުރުމަކުން، ނުވަތަ އިންތިހާބު ކާމިޔާބުކުރަން ލިބުނު އެހީތެރިކަމުން، އެފަދަ މީހުންނަށް ގިނައިން މާކްސް ލިބި، ރައީސްގެ ހިތްޕުޅުންނާއި އެމްޑީޕީގެ މެމްބަރުންގެ ވިސްނުމުން ޖާގަ ކަށަވަރުވެގެން ނުވާނެ އެވެ.\nމުއައްސަސާތަކަށް ގާނޫނުން ހަވާލުކޮށްފައިވާ ޒިންމާ، އެއްވެސް ޖެހިލުމެއް ނެތި އުފުލޭނީ، ހަމައެކަނި އިލްމީ ސެޓްފިކެޓްތަކެއް އޮވެގެން ނޫންކަން، ޑިމޮކްރަސީ ހަރުދަނާވެފައިވާ ގައުމުތަކުގެ ތަޖުރިބާ އިން ވެސް އެނގެ އެވެ. އަދި އެއީ ވަކި ދާއިރާއެއްގައި ގިނަ ދުވަހު އުޅެގެން ލިބޭ ގާބިލްކަމެއް ވެސް ނޫނެވެ. ބަލަން ޖެހެނީ އެބަޔަކު އެ ދާއިރާއެއްގައި އަމަލީ ގޮތުން ކުރި ބޮޑެތި ކަންކަމަށެވެ. އެބަޔަކު މަސައްކަތްކުރި ތަނަކަށް ގެނެސްދިން ކުރިއެރުމަށެވެ. ރައީސްގެ އަރިއަހަށް ނަންތައް ގެންދަވާ "މުޝީރުންނަށް" އެކަންކަން ހޯއްދެވޭނެ އެވެ. އެބައެއްގެ މިޒާޖާއި ވިސްނުން ހުރި ގޮތް ވެސް ބެއްލެވޭނެ އެވެ. އެއީ މި ޒަމާނުގެ ބަދަލުތަކަށް އަރާއަރަފޯދޭ ބައެއްތޯ، ހަމައެކަނި ހުސް އަނގަތަކެއްތޯ، އެނގެނީ ހިޔާލީ ފޮލޯ ކައްކަންތޯ ވެސް އިންސާފުކުރެއްވޭނެ އެވެ. ރައީސަށް ލަފާއެރުވުމުގެ ޒިންމާއަކީ އެވަރުގެ ބޮޑު ކަމެކެވެ. އަދި ވަކި ނަންތަކަކަށް އިސްކަން ދެއްވުމަކީ ހަމައެކަނި "ކަޅިއެއް އެއްލަވައިގެން" ރައީސް ކުރައްވަން ޖެހޭނެ ކަމެއް ވެސް ނޫނެވެ.\nކުރީ ސަރުކާރުގެ ފަސް އަހަރު، ދައުލަތް ހިންގުމުގެ (ތަރައްގީގެ މަޝްރޫއުތަކެއް ނޫން) ބައި ދިޔަ މިސްރާބުގެ އަސްލު މަންޒިލަކީ އިންތިހާބުން ޔާމީނަށް ނާކާމިޔާބީއާ ކުރިމަތިވެވަޑައިގަތުމެވެ. އެ "އަދަބު" އެމަނިކުފާނަށް ދިނީ ކޮން ސަބަބުތަކެއް މެދުވެރިވެގެންކަން ރައީސް އިބްރާހިމް މުހައްމަދު ސޯލިހަށް އެނގިވަޑައިގަންނަވާނެ އެވެ. އެހެންކަމުން އެ ސަބަބުތަކާ މެދު އަދިވެސް ވިސްނަވާށެވެ. ދައުލަތް ހިންގުމުގައި މިނިވަން މުއައްސަސާތަކުން ކުޅެން ޖެހޭ، ވަކި އަތަކަށް ނުޖެހުމުގެ ރޯލު، މުހިންމުވެފައި މި އޮތީ މުޅި ގައުމަށްކަން އަބަދުވެސް ހިޔާލަށް ގެންނަވާށެވެ.\nސުވާލުތަކެކެވެ: އެމްއެމްޕީއާރުސީގެ ބޮޑު ހިޔާނާތް ހިންގުނީ ކީއްވެގެންތޯ އެވެ؟ ސަރުކާރުން ކުރި ގާނޫނާ ހިލާފު ކަންކަން ނުހުއްޓުވުނީ ކީއްވެގެންތޯ އެވެ؟ މަގުމަތިން ދަނިކޮށް ވަގަށް ނަގައިގެން ގެންގޮސް، އިތުރު ހިލަމެއް ވެސް ނުވާނެ ގޮތް ދިވެހި ރައްޔިތުންނަށް ހަދާލަފާނެކަމުގެ ބިރު އުފެދުނީ ކީއްވެގެންތޯ އެވެ؟ އިދިކޮޅު ލީޑަރުން ބޭނުން އިރަކު ހައްޔަރުކޮށް، ޖަލަށް ލައި ހެދުނީ ކީއްވެގެންތޯ އެވެ؟ ވަކި މީޑިއާތަކަކަށް އަމާޒުކޮށް، ހަރުކަށި ފިޔަވަޅުތައް އެޅުނީ ކީއްވެގެންތޯ އެވެ؟ ކަމާ ބެހޭ ފަރާތްތަކުގެ ފަރުވާ ކުޑަވެގެން ޖަލުގައި މީހުން މަރުވަމުން ދިޔަ އިރު، އެއިން ކަމެއްގެ ހަގީގަތާ ހަމައަށް ނުދެވުނީ ކީއްވެގެންތޯ އެވެ؟\nމި ސުވާލުތައް ނިސްބަތްވާ ދައުލަތުގެ ކޮންމެ އިދާރާއެއް ވެސް އޭރު އޮތީ ނިދައިފަ އެވެ. ނުވަތަ ސަރުކާރުން ބުނީމާ ނިދާ ކަހަލަ ބައެއްގެ މުށުތެރޭގަ އެވެ.\nއެކަމަކު މިއީ ޔާމީންގެ ވެރިކަން ނިމުމަކުން، ދައުލަތުގެ އިދާރާތަކުގެ ހަތަރު ފާރު ތެރެއިން އަނެއްކާވެސް އުފަންނުވާނެ ސަގާފަތެކޭ ބުނެ ހިތްހަމަޖައްސާލެވޭކަށް ނެތެވެ. އަދި ރައީސް އިބްރާހިމް މުހައްމަދު ސޯލިހާ، ދިވެހި ރައްޔިތުން ހަވާލުކުރި ޒިންމާއަށް ބަލާއިރު، ވަކި ކުލައެއް ދެކެ ލޯބިވާ ބަޔަކަށް، ވަކި އާއިލާތަކަކަށް ނިސްބަތްވާ ބަޔަކަށް، ވަކި މީހަކާ ގާތް ބަޔަކަށް ބައްލަވައިގެން މިނިވަން މުއައްސަސާތަކުން ޖާގައެއް ނުދެއްވޭނެ އެވެ.\nރައީސާއި މަޖިލިހުގެ ކޮންޓްރޯލް އޮތް އެމްޑީޕީ އެވެ: މިދިއަ ނޮވެމްބަރު 17 ގައި، ރާއްޖޭގައި ފެށުނީ، ރާއްޖޭގެ ތާރީޚު ކުރިން ނުދެކޭ ފަދަ އިސްލާހީ ބަދަލުތަކެއް ގެންނާނެ ވެރިކަމެއްކަން ހަނދާން ނައްތާނުލާށެވެ.\nއިތުރު ލިޔުންތައް ކޮލަމް ރައީސް އިބްރާހިމް މުހައްމަދު ސޯލިހް މިނިވަން މުއައްސަސާތައް އެމްއެމްޕީއާރުސީ ރައީސް އަބްދުﷲ ޔާމީން


ހަޔާތުގެ އަދިރި ފަރާތް – Esfiya\nހަޤީޤީ ހިތާމަ އުފެއްދުންތެރި ލިޔުން June 14, 2019\nހަޔާތުގެ އަދިރި ފަރާތް\nލޮބުވެތި އެކުވެރިން . އަދި މި ޑައިރީ ކިޔާ މީހުން . މި ޑައިރީ އަކީ އަސްލު ހަޤީޤީ ވާހަކަ އަކަށް ބިނާ ކުރެވިފައިވާ ޑައިރީއެވެ . މި ޑައިރީން ފިލާވަޅެއް ނެގުން އެއީ އަހަރެންގެ އުއްމީދެކެވެ . އަދި ކޮންމެ ވެސް އެއް ދުވަހަކުން މި ޑައިރީ އެސްފިޔަ އަށް އަޕްލޯޑު ކުރާނެ ވާހަކަ ދަންނަވާލަމެވެ .\nމީގެ 21 އަހަރު ކުރިން . އަހަރެންނަކީ ކުޑަ ކުއްޖަކީމެއެވެ . އަހަރެންނަށް ވަރަށް ވެސް ލޯބި ނަމެއް އަހަރެންގެ މައިންބަފައިން ކިއެވެ . އެއްވެސް ދަތި އުދަގުލެއް ނުޖެހި އަހަރެން މިހިސާބަށް އާދެވުނީމާ އަހަރެންގެ މައިންބަފައިންނަށް ވަރަށް ވެސް އުފާ ކުރަމެއެވެ . އަހަރެންނަށް ޓަކައި އެތަކެއް ވޭނެއް އުފުލުމަށްޓަކައި އަހަރެންގެ މައިންބަފައިން ނަށް ޝުކުރު އަދާ ކުރަމެއެވެ . ކޮންމެ ހިތް ދަތިކަމާއެކު ވެސް އަހަރެންނަށް ވަރަށް ވެސް އުފާވެރި ދިރިއުޅުމެއް ދެއްކިއެވެ . މޮޅެތި ފޯނާއި އެހެނިހެން އެއްޗިހި ގަންދެމުން ދެއެވެ .\nއެހެން ވަގުތު ފާއިތުވަމުން ގޮސް ނުވިތާކަށް ދުވަސް ތަކެއް ފާއިތު ވަމުން ގޮސް މި އާދެވުނީ 2019 ވަނަ އަހަރުގެ6މަހުގެ 12 ވަނަ ދުވަހަށެވެ . އެއްވެސް ދަތި އުދަގޫ ކަމެއް ނުޖެހި އަހަރެން މިހިސާބަށް ގެނޭތީ ވަރަށް ވެސް ހިތް ހަމަ ެހެއެވެ . ނަމަވެސް އަހަރެންނަށް އެއްވެސް ކަހަލައިގެ ހިނިތުން ވުމެއް އަދި ހިނިތުން ވާ ކަށެއް ނޭންގެއެވެ . ސަބަބަކަށް ވަނީ އަހަރެންގެ ދިރިއުޅުން ވަނީ އެއްކޮށް ބަރުބާދު ވެފައެވެ . އެކުވެރިންނާއެކު އެއްވެސް މަޖަލެއް ކުރެވޭކޮށެއް ނޯވެއެވެ . އަބަދުވެސް މިހުންނަން ޖެހެނީ ގޭގައެވެ . ހީވަނީ ގުރާ ކޮއްޓެއްގައި ބަންދުވެފައި ކަހަލަ ގޮތަކަށެއެވެ . އަހަރެން ހިތް ކިޔާ އަންހެން ކުއްޖަކަށް އަހަރެން ގެ މައިންބަފައިން ބުނަމުން ގެންދަނީ ނޫން ބަސް ބުނަމުންނެވެ . ރަށު މީހުން ވެސް އަހަރެންނަށް އެހާވެސް ގޯހެއެވެ . އަދި އަހަރެން ގެ އެންމެ ގާތް ކޮށް އުޅެމުން އަންނަ މީހުންވެސް ހަދަމުންދަނީ ދޮގެއެވެ ….\nލޮބުވެތި އެކުވެރިން ! އަހަރެންގެ ދިރިއުޅުން އެއްކޮށް ބަރުބާދު ވެއްޖެއެވެ . ހިއްސާ ކޮށްލާނެ އެކުވެރިއެއް ގާތް މީހެއްވެސް ނެން ކަހަލައެވެ . އެކަމަކު މިޔަދު އަހަރެންގެ ހިތް ހަމަ ޖެހުމަކަށް ވަނީ ޓިކްޓޮކް ބޭނުން ކުރެވެމުން ދާތީއެވެ . އެކަން ވެސް ފެށިގެން އައީ އަހަރެންގެ ދެބެން ދެދަރި ކޮއްކޮ އެއްގެ ފަރާތުން އައި ކަމެކެވެ . މިހާރު މި ކަމަކަށް ވެސް ނޫން ބަސް ބުނަމުން ގެންދެއެވެ .\nހިތް ހަމަ ޖެހޭ އެއްވެސް ކަމެއް ނުވުމުން އަހަރެން މިޔަދު އެއްކޮށް ކަހަލަ ގޮތަކަށް ދިރިއުޅުން މަތިން ފޫހި ވެއްޖެއެވެ . މައިންބަފައިންގެ ނުރުހުމުގައި އަހަރެން އެއްވެސް ކަމެއް ކުރާކަށެއް ބޭނުން ނުވެއެވެ . އަހަރެން ގެ އެއް އަޒުމަކީ އަހަރެންގެ މައިންބަފައިން ގެ ރުހުމާއެކު އެކަން ވެސް ކުރުމެއެވެ .\nﷲ އިރާފަފުޅާއެކު އަހަރެންނަށް ވެސް ދަރިޔަކު ވެސް ލިބިގެންދާނެއެވެ . އެދުވަހަކުން އަހަރެން މަޖުބޫރަކުން އެއްވެސް ކަމެއް ނުކުރާނަމެއެވެ . މިގޮތަށް ( އަހަރެން) މި އުޅޭ ގޮތަށް މަޖުބޫރުން އެއްވެސް ކަމެއް ނުކުރުވާނަމައެވެ . އެކަމަކު ނުބާ ކަންކަމަކަށެއް އަހަރެން މަޖުބޫރުން ރަގަޅު ކުރުވާނަމައެވެ . އަދި ސްކޫލް ދުވަސް ވަރު ބޭނުން ސްޓްރީމް އެއް ނެގުމުގެ ހުއްދަވެސް އޮންނާނެއެވެ .\nއަހަރެންނާނާ އެކު ކިޔަވަން އުޅުނު އެއްމެ ގާތް އެކުވެރިޔާ ވެސް ވަނީ އަހަރެންނާ އެއްކޮށް ދުރުވެފައެވެ . ސަބަބަކަށް ވަނީ އަހަރެން އެއްވެސް މަސައްކަތެއް ނުކޮށް ހުރުމުގެ ސަބަބުން އަހަރެން ނާ ގުޅުން ކަޑާލީއެވެ\nކީއްހެ ކުރާނީ ؟ މިއީ އަހަރެންނަށް ޖެހިފައި އޮތް ވޭނެއް ކަހަލަ ކަމެކެވެ . އެކަމަކު އަހަރެން ކެއް ކޮލައިގެން އަހަރެން ހުންނާނަމެއެވެ . އަހަރެން ކޮންމެވެސް ދުވަހަކުން އަހަރެން ވަޒިފާ އަށް ފޮނުވާނެއެވެ .\nލޮބުވެތި ބެލެނެވެރިން … މިޔަދު ތިޔަ ކަބަލުންނާއި ބޭފުޅުން .. ތިބާ ގެ ދަރިން މި ގޮތަށް ކަނު އަދިރީގައި ބަހަޓަން ކެރޭނެ ހެއްޔެއެވެ . ނުވަތަ އެއްވެސް ތާކަށް ނުފޮނުވާ ބަހައްޓަން ކެރޭނެ ހެއްޔެއެވެ . ނުވަތަ އަމިއްލަ ފައި މައްޗައް އެ ކުދިން ތެދުވީމާ އެކުދިންނަށް ހިތް ހަމަ ޖެހޭ ވަޒީފާ ލިބުމުން ނޫން ބަސް ބުނަން ކެރޭނެ ހެއްޔެވެ .\nމިޔަދު ޒުވާނުންނަކީ މާދަމާ މުސްކުޅިވާނެ ބައެކެވެ . މިޔަދު ކުޑަ ކުދިންނަކީ މާދަމާ ޒުވާނުންނެއެވެ . ކޮންމެހެން އެކުދިން ލައްވާ ގަދަ ކަމުން ނުވަތަ ނުރުހުމުގައި އެއްވެސް ކަމެއް ކުރާނެ ހެއްޔެވެ .\nމި ގޮތަށް އަހަރެން މި ލިޔަމުން ގެންދަނީ ކިޔުންތެރިންނަށް އެއްޗެއް އޮޅުން ފިލުވާ ދިނުމަކަށް ވެސް ނުވަތަ އަހަރެން ކަހަލަ ތަނަކަށް ހިފަހައްޓާފައި ހުންނަ މީހަކަ ނުވޭ ތޯއެވެ .\nދެން ބަލާލަމާ ހެއްޔެ . މި މުޖުތަމައު އަށް . ކިތައް ކުދިން ތޯ ނިކަމެތިކޮށް ބޮޑެތޮި ވަމުން ދަނީ . އެކަމަކު ފަހުން އެކުދިން އުޅެމުން ދަނީ ޤައުމުގެ މަތީ ފަންތީގައެވެ . ކޮންމެވެސް ޤާނޫނީ ވަކީލަކަށް ނުވަތަ މޮޅު ފުޓްބޯޅަ ކުޅުން ތެރިޔަކަށެވެ .\nހިތް ހަމަ ޖެހުމާއި އެކުވެރި ކަން އަބަދުވެސް ބޭނުން ވާނެއެވެ . ނުވަތަ ކޮންމެވެސް އެކުވެރި އަކާއެކު ކޮފީ އަކަށް ނުވަޔަ ކޮންމެވެސް ސަކަރާތް ޖެހުމުގައި ވަގުތު ހޭދަ ކުރާނެ މާހައުލަކަށް ހަދަމާ ހެއްޔެވެ . މަސްތުވާ ތަކެތިން އެއްކިބާ ވާ ބައެއް ކަމަށް ހަދަމާ ހެއްޔެވެ .\nމި ލިޔުން ކިޔުއްވާ ހުރިހާ ބޭފުޅުންނަށް ވަރަށް ވެސް ބޮޑަށް ޝުކުރިއްޔާ …\nއަޅުގަނޑު ގެ އުއްމީދަކީ މި ލިޔުން ކޮޅަށް ކޮމެއްޓް އެއް ކޮއްލައްވާނެ ކަމެއެވެ .\nV sad story eh… ?\nSome parents are like that and mostly girl s he parents I wish they will understand some day\nAnd trust their children more than society\nKeep up the good work ???\nAdhi iraadhukurevviya ufaaveri hayaatheh libeyne mayoos nuve Allah ah dhuaa kurun mathy dhemi hurey\nLiyumah fahu ehfaharu namaves alun kiyalun ragalhu.\nނޭނގި ވެވުނީ ލޯތްބޭ- 25& 26\nހިތާމަ އެހެނިހެން ލޯބި August 19, 2020\nހަހުރަޔާ – 03\nހަޤީޤީ ބިރުވެރި March 27, 2020\nކުރުވި ދިގު އިންތިޒާރު… 4\nހިތާމަ ލޯބި June 15, 2020\nފުން ލޯބި ( 3)\nހަޤީޤީ ލޯބި December 11, 2016\nވީރާނާވެފައިވީ ޙަޔާތް މަގޭ 6\nކުރިން އެނގުނުނަމަ (ބާވީސްވަނަ ބައި)\nހިތާމަ ލޯބި February 8, 2018\nދިހައެއް ( ބާރަވަނަ ބައި )\nހިތާމަ އެހެނިހެން ލޯބި August 12, 2017


Ali hameed ge anbi kanbalun ge bandhah 15 dhuvas ithuru koffi | Mihaaru\nއަލީ ހަމީދުގެ އަނބިކަނބަލުން ނާސިރާ 15 ދުވަހަށް ގޭ ބަންދަށް\nއަލީ ހަމީދުގެ އަނބިކަނބަލުން ނާސިރާ: މަހަކަށް ވުރެ ގިނަ ދުވަހު ޖަލު ބަންދުގައި ބެހެއްޓުމަށް ފަހު ނާސިރާ ގެއަށް ބަދަލުުކުރީ މިދިޔަ ހަފުތާގައި\n17 މާޗް 2018 - 21:20\nސަރުކާރު ވައްޓާލަން އުޅުމުގެ ތުހުމަތުގައި، ކުއްލި ނުރައްކަލުގެ ހާލަތުގެ ދަށުން ނާސިރާ މިދިޔަ މަހުގެ ހަތް ވަނަ ދުވަހު ހައްޔަރު ކުރުމަށް ފަހު އޭނާ ގެ އަށް ބަދަލުކުރީ މިދިޔަ ހަފުތާގަ އެވެ. އޭނާ 15 ދުވަހަށް ގޭ ބަންދުގައި ބަހައްޓަން އަމުރުކުރީ އޭނާގެ ބަންދާ މެދު ގޮތެއް ނިންމަން ކޯޓަށް މިރޭ ގެންދިއުމުންނެވެ.\nނާސިރާގެ ވަކީލުން ބުނި ގޮތުގައި ފުލުހުން ކޯޓުގައި އެދުނީ ޝަރީއަތް ނިމެންދެން ނާސިރާ ގޭ ބަންދުގައި ބަހައްޓާށެވެ. އެކަމަކު ކޯޓުން ނިންމީ 15 ދުވަހަށް އޭނާ ގޭ ބަންދުގައި ބަހައްޓަން ކަމަށް ވަކީލުން ވިދާޅުވި އެވެ.\nނާސިރާ މިދިޔަ ހަފުތާގައި ގެއަށް ބަދަލުކުރީ އޭނާގެ ސިއްހީ ހާލަތާ މެދު އާއިލާ އިން ކަންބޮޑުވުން ފާޅުކޮށްފައި ވަނިކޮށެވެ.\nކުށްކުރުން ކްރިމިނަލް ކޯޓް ކުރީގެ ފަނޑިޔާރު އަލީ ހަމީދު ކުއްލި ނުރައްކަލުގެ ހާލަތު\nމީހަކުދެކެ އަންނަރުޅި އާއިލާއަށް ބޭލުމީ މިވެރިކަމުގެ ކަމެއް! މީހަކު އަޖައިބުވެ އަންތަރީސްވެ އަނގަހުޅުވި ތަަލިހިކޭނެކަމެއް!\nސުވާލު ! އެއްކަމެއް ކުރި5މީހުން ނެވެ.އެ ތަނުން2މީހުން ވަނީ ދެ މުޖްރިމުން ނަށެވެ.އަނެއް ތިން މީހުން ވީ އަނެއް ދެމީހުންގެ މައްޗަށް ނެރޭ އަމުރުތަށް އެންޑޯޒް ކޮށްދޭ ޤާޒީން ނަނެވެ.މިއީ ކޮން އެއްޗެއް؟\nއޭނާވެސް ސަރުކާރުވައްޓާލަން؟ ދެން މިއަދުވިހާ ކުޑަކުއްޖެގެ ބޮލުގާވެސް ސަރުކާރުވައްޓާލަން އުޅުމުގެ ތުހުމަތު އެޅިދާނެ. ޤާނޫނީ އިމުގެ ތެރޭން ވެރިމީހާ މަޤާމުން ވަކިކުރެވޭނެގޮތް އެބައޮތޭ. ދެން މާބޮޑުކަމަކަށް ހަދައިގެން ތިޔައުޅެނީ.\nދިވެހި ތާރީޙް ލިއުއްވާ މުސްލިމް ލިއުއްވުން ތެރިން މި ގޮއްޔަގެ ނަން ރަން އަކުރުތަކުން ތާރީޙު ފޮތް ތަކުގައި ލިއުއްވާނެ ކަމާއި މެދަކު މަމެން ޝައްކެތް ނުކުރަން.\nޝަރީއަތް ނިމެންދެން ޖަލުގައިބަޖައްޓަން ހުކުންކުރޭ އޭރުން އިންސާފު ގާއިމުވާނީ ގާޒީން މަސްއޫލިއްޔަތު އަދާކުރަންވާނެދޯ\n15 ވުމުގެ ކުރިން މިނިވަންކަން........\nއަލީ ހަމީދަށްވުރެ އަލީ ހަމީދުގެ އަނބިކަނބަލުންގެ ނުރައްކާތެރިކަން މިސަރުކާރަށް ބޮޑުވެގެން އުޅޭހެން ހީވަނީ..!!\nޢަޅެ ނައީމައްތަ ފަދަ އުމުރުން ދުވަސްވީ ޢާއްމު ރައްޔިތެއް ދެކެ ބިރުން ދެރޭން އެއްރޭ ޖަލަށް ގެންދާ ބަޔަކު އަލީ ހަމީދުގެ އަނބި ކަނބަލުން ދެކެ ކިހާ ބިރެއް ގަންނާނެތޯ؟\nމުއްދަތު ޖަހައިގެން ކިތައް ދުވަހު ވެރިކަމުގަ ތިބެވޭތޯ ބަލާބަލަ... !!!\nދިވެހި ހަރުބަހެއްގަ އޮންނާނެ ވަގުންނަހީވާނެ ދެންތިބެނީ ހުސްވަގުންނޭ އެހެންތިވަނީ !!! އަދި އޮވޭ ކާންދޭ އަތުގަ ދައްއަޅާވާހަކަވެސް """!!!


ކުޑަކުދިންނާއި ކުށްކުރުން! | Dhiislam | Dhiislam\nއަޙްމަދު ޝަމީނު މާރޗް 31, 2011\nކޮންމެ މުޖުތަމަޢެއްގެވެސް މުސްތަޤުބަލުގެ ރަމްޒަކީ އެމުޖުތަމަޢެއްގެ ކުޑަކުދިންނާއި އެކުދިންގެ އުޅުންތެރިކަމެވެ. މިދެންނެވި ޙަޤީޤަތުގެ އަލީގައި އަޅުގަނޑުމެންގެ ދިވެހި މުޖުތަމަޢުގެ މުސްތަޤުބަލަށް ނަޒަރެއް ހިންގައިލުމުން ގިސްލައި ރޮވޭނެއެވެ. ހިތާމައިގެ ކޮޅެއް ނެތެވެ. ކުޑަކުދިން މިވަނީ ކުށްތަކުގެ ޝިކާރައަކަށްވެ، ނިމިފައެވެ. ކުށްތަކުގެ ކަނޑުގައި ފީނަމުންދަނީ އެކުދިންގެ ދިރިއުޅުން އެކަނޑުގެ މުލައްމާ ރާޅުތަކުގެ ތެރެއަށް ދޫކޮށްލަމުންނެވެ.\nފުލުހުންނާއި ޝަރުޢީ ކޯޓުތަކުގެ ތަފާސް ހިސާބުތަކުން ފެންނަ ގޮތުގައި މިއަދު ކުށްކުރާ އާބާދީގެ ބޮޑު އިންސައްތައެއް ޙިއްސާކުރަމުންދަނީ ކުޑަކުދިންނެވެ. މިކަމަކީ އަޅުގަނޑުމެން ކަންބޮޑުވާ ކަމެކެވެ. އަދި އެކަމަކަށް ޙައްލެއް ބޭނުންވާ ކަމެކެވެ. އެހެންނަމަވެސް އެޙައްލު ހޯދުމުގައި އަޅުގަނޑުމެން ޤައުމުގެ މުއައްސަސާތައް ނުކުޅެދުންތެރިވެފައިވާކަމީ ހިތްދަތިކުރުވަނިވި ޙަޤީޤަތެކެވެ.\nމިފަދަ ދަނޑިވަޅެއްގައި ރައްޔިތުން މަޖިލީހުގެ ގަލޮޅު ދެކުނު ދާއިރާގެ ޢިއްޒަތްތެރި މެންބަރު އަލްފާޟިލް އަޙްމަދު މަޙުލޫފު، ކުޑަކުދިން ކުށް ކުރުމުގެ ވެށިން ދުރުކުރެއްވުމުގެ މަޤުޞަދުގައި، ކުޑަކުދިންގެ ޙައްޤުތައް ރައްކާތެރިކުރުމާ ބެހޭ ޤާނޫނަށް އިޞްލާޙެއްވަނީ ހުށަހަޅުއްވާފައެވެ. މިއިޞްލާޙަކީ ކުޑަކުއްޖެއްކަމުގައި ބަލާ ޢުމުރު 18 އަހަރުގެ ބަދަލުގައި 16 އަހަރުކަމުގައި ހަމަޖެއްސެވުމަށް ހުށަހެޅުއްވި އިޞްލާޙެވެ.\nދުސްތޫރީ ނަޒަރަކުން ބަލާއިރު މިއިޞްލާޙު އަދި މިނޫން ގޮތަކަށް ގެނައުމަކީ ކޮންމެހެން މުހިއްމުކަމެއްކަމުގައި އަޅުގަނޑު ނުދެކެމެވެ. މިއީ ދުސްތޫރުން ބާރު ލިބިގެން ހެދިފައިވާ ޤާނޫނެކެވެ. އެހެންކަމުން މި ޤާނޫން ފަރުމާކުރުމާއި އެއަށް އިޞްލާޙު ގެނައުމުގައި އެދުސްތޫރުން ލިބިދީފައިވާ ދުސްތޫރީ މަފްހޫމްތަކަށް ރިޢާޔަތްކުރަންޖެހޭނެއެވެ.\nއެގޮތުން ދިވެހި ޖުމްހޫރިއްޔަގެ ޤާނޫން އަސާސީގެ 10ވަނަ މާއްދާގެ ހ.އާއި ށ.އިން ޔަޤީންކޮށްދޭ ވަރަށް މަތިވެރި ދުސްތޫރީ މަފުހޫމެއް އެބައޮތެވެ. އެއީ ދިވެހި ދައުލަތަކީ އިސްލާމީ ދައުލަތެއްކަން ޔަޤީންކޮށްދޭ ނުވަތަ ބުނެދޭ ދުސްތޫރީ މަފްހޫމެވެ. މިމާއްދާގެ ހ.ގައި ބުނެފައިވަނީ އަންނަނިވި ފަދައިންނެވެ. "ދިވެހި ރާއްޖޭގެ ދީނަކީ އިސްލާމް ދީނެވެ. އަދި އިސްލާމްދީނަކީ ދިވެހި ރާއްޖޭގެ ޤާނޫނުގެ މައިގަނޑު މަޞްދަރެކެވެ." އަދި އެމާއްދާގެ ށ.ގައި ބުނެފައިވެއެވެ. ދިވެހިރާއްޖޭގައި އިސްލާމީ ޝަރީޢަތުގެ އަޞްލަކާ ޚިލާފު އެއްވެސް ޤާނޫނެއް ނެހެދޭނެއެވެ.\nމިމަފްހޫމުގެ ހިޔަލުގައި މިޤާނޫނަށް ހުށަހެޅިފައިވާ އިޞްލާޙަށް ބަހެއް ދަންނަވަނީނަމަ، ދެންނެވޭނީ މިއިޞްލާޙުވެސް އަދި ކުރިން ގެނެވުނު އިޞްލާޙުވެސް އިސްލާމީ ޝަރީޢަތުގެ ގިއުގަނޑުން ބޭރުނުވާކަމުގައެވެ. އެހެނީ ޙަނަފީ މަޛުހަބުގެ ޢިލްމުވެރިންގެ އަރިހުގައި ބާލިޣުވުމުގެ ޢުމުރެއްކަމުގައި 18 އަހަރު ކަނޑައެޅިދާނެއެވެ. އަދި އިމާމް ޝާފިޢީގެ އަރިހުގައި އެއީ 15 އަހަރުކަމުގައިވެއެވެ. ކޮންމެއަކަސް މިއިން ކޮންމެ ރައުޔަކަށް ޢަމަލުކުރިއަސް މިކަމުގައި މައްސަލައެއްނެތެވެ. ބާލިޣުވުމުގައި ވަކި އަހަރެއް ކަނޑައަޅާނެ ދަލީލެއް ޞަރީޙަ ޞައްޙަ ސަނަދަކުން ވާޞިލުވެފައިނެތެވެ. (الموسوعة الكويتية ގެ 8ވަނަ ވޮލިއުމްގެ 162 ބައްލަވާ!)\nއެހެންނަމަވެސް ޢުމުރު ހަނގުކުރުމަކީ ބައިނަލް އަޤުވާމީ މިންގަނޑުތަކުން ބެލިނަމަވެސް އެންމެ ރަނގަޅު ކަމެކެވެ. އެހެނީ އެކުވެރި ދައުލަތްތަކުން ކުޑަކުއްޖެއްކަމުގައި ބަލާ މިންގަނޑަކީ 14 އަހަރުން ދަށެވެ. އެހެންކަމުން ބައިނަލް އަޤުވާމީ ގޮތުން ލިބިފައިވާ ތަނަވަސް ފުރުޞަތުގެ ބޭނުން ހިފުމަކީ އެންމެ ރަނގަޅު ގޮތެވެ.\nއެއީ އަޅުގަނޑުގެ ފުރަތަމަ ނުކުތާއެވެ. ދެވަނަ ނުކުތާއަކީ ހަމައެކަނި މިއިޞްލާޙު ގެނައުމުން ކުޑަކުދިން ކުށްތަކުގެ ތެރެއަށް ވަނުމުގެ މައްސަލަ ޙައްލުވެގެންދޭތޯއެވެ؟ ޖަވާބަކީ ނޫނެކެވެ. މިކަންކުރުމަށް ބޭނުންވާ ވަރަށް މުހިއްމު ޤާނޫންތަކެއް އެންމެ އެކަށީގެންވާ ގޮތުގައި ހެދިފައިނެތެވެ. އަދި ކަމާގުޅުންހުރި މުއައްސަސާތަކުގައި އެކަށީގެންވާ ހަރުދަނާ ނިޒާމްތަކެއްވެސް ނެތެވެ. އެހެންކަމުން މިފަދަ އިޞްލާޙެއްގެ ސަބަބުން މިކަންކަމަށް ނިމުމެއް ގެނެވިދާނެކަމަށް ޤަބޫލުނުކުރެވެއެވެ.\nޤާނޫނީ އޮނިގަނޑުގައި މިކަމަށް ހުރި ދޮރުތައް ބަންދުކުރުން:\nކުޑަކުދިން ކުށްކުރުމުގެ ތެރެއަށް ވަންނަމުންދަނީ އެކުދިންނަށް ލިބެންވާ އެންމެ ރަނގަޅު ތަރުބިއްޔަތު ލިބިފައި ނެތުމުންކަން ކަށަވަރެވެ. މިސަބަބަށްޓަކައި އެކުދިންނަށް އަދަބު ދިނުމުގެ އިތުރުން އެކުދިންނަށް ރަނގަޅު ތަރުބިއްޔަތެއް ދެވޭނެ ގޮތަކަށް ޤާނޫންތައް ބައްޓަންކުރުން މުހިއްމެވެ. އެގޮތުން ޖުވެނައިލް ލޯ ނުވަތަ ކުޑަކުދިންނާ ބެހޭ ޤާނޫނެއް އުފެދެން އެބަޖެހެއެވެ. އެޤާނޫނުގައި ކުށްކުރާ ކުޑަކުދިންނާ މުޢާމަލާތްކުރާނެ ގޮތްތައް ސާފުކޮށް ބަޔާންކުރެވެން ޖެހެއެވެ.\nއެގޮތުން ކުޑަކުދިންގެ ތެރެއިންވެސް އެކި ޢުމުރުފުރާގެ ކުދިންނާއި އެކި ކުށްތައް ކުރާ ކުދިންނާމެދުގައި އެކުއްޖަކަށް ޙައްޤުވާ، އެންމެ ރަނގަޅު ގޮތެއްގައި މުޢާމަލާތްކުރެވެން އެބަޖެހެއެވެ. މިސާލަކަށް 15 އަހަރާއި 10 އަހަރާ ދެމެދުގެ ކުދިންނަކީ ފުރާވަރުގެ ކުދިންނެވެ. މިޢުމުރަކީ އުގެނުމާއި ހުނަރުތައް ތައްޔާރުކުރުމުގެ ދުވަސްވަރެވެ. އެހެންކަމުން އެކުދިން ކުރި ކުށުގެ ބާވަތުގެ ސަބަބުން އެކުދިން މުޖުތަމަޢާ އެކަހެރިކުރަން ޖެހުނު ނަމަވެސް ތަރުބިއްޔަތާއި ތަޢުލީމު ލިބޭނެ މަގުތައް އެކުދިންނަށް ފަހިކޮށްދެވެންޖެހެއެވެ.\nހަމައެފަދައިން ޖިނާއީ އަދަބު ކުޑަކުއްޖެއްގެ މައްޗަށް ތަންފީޛުކުރުމުގައި ވަކި ޚާއްޞަ އުސްލޫބުތަކެއް ބޭނުންކުރަންޖެހެއެވެ. ކުޑަކުދިންނަށް ޚާއްޞަ ކޯޓުތަކެއް ހުރުމުގެ އިތުރުން، އެކުދިންނާ މުޢާމަލާތްކުރަން ޚާއްޞަ ފުލުހުންގެ ޓީމެއް އޮތުމަކީ ދުނިޔޭގެ ބައެއް ޤައުމުތަކުގައި ތަޖުރިބާ ކުރެވޭ ކަމެކެވެ. އަދި ހަމައެފަދައިން ކުޑަކުދިންގެ ޖަލުތަކުގައި މަސައްކަތްކުރާ މުވައްޒަފުންނާއި އެމުވައްޒަފުންގެ އުޅުންވެސް ހުންނަންޖެހޭނީ ވަކި ގޮތަކަށެވެ.\nމިފަދަ ނިޒާމެއް އަދި ދިވެހިރާއްޖޭގައި ޤާނޫނީ އޮނިގަނޑުގެ ތެރެއިން އުފެދިފައިނެތެވެ. އެހެންކަމުން ކުށްކުރާ ކުދިންނަށް ކުށްކުރުން ފިޔަވައި ކުރާނެ އިތުރުކަމެއް ދަސްކޮށްނުދެވި، ކުށްކުރުމުގެ މިހާލީގެ ތެރެއަށް ދޫކޮށްލެވެނީއެވެ.\nކުޑަކުދިންނާ ބެހޭ ހަރުދަނާ ޤާނޫނެއް ނެތުމުގެ އިތުރުން ޖަލުތަކާ ބެހޭ ހަރުދަނާ ޤާނޫނެއް ނެތުމަކީވެސް މިއަދު ކުރިމަތިވެފައިވާ ވަރަށް ބޮޑު މައްސަލައެކެވެ. މިކަމުގެ ސަބަބުން ޖަލުތައް ވެފައިވަނީ ކުށްވެރިން އުފައްދާ ކާރުޚާނާ ތަކަކަށެވެ. އެހެންކަމުން އެކަމަށް އިޞްލާޙެއް ގެންނަން މުހިއްމެވެ.\nއެކި ބާވަތުގެ ކުށްވެރިންނާއި އެކި ޢުމުރުގެ ކުށްވެރިންނަށް ޚާއްޞަ ޖަލުތައް ތައްޔާރުކުރެވެން އެބަޖެހެއެވެ. އެގޮތުން މެދުފަންތީގެ ކުށްތައްކަމުގައި ބެލެވޭ ކުށްތަކާއި އާދައިގެ ކުށްތަކާއި ބޮޑެތި ކުށްތަކަށް ޚާއްޞަ ޖަލުތައް ދުނިޔޭގެ ޤައުމުތަކުގައި މިއަދު ހެދެއެވެ. މިއިން ކޮންމެ ޖަލެއްގެ ހިންގާ ނިޒާމް އެހެން ޖަލުތަކާ ތަފާތެވެ. މިސާލަކަށް ދަންނަވަނީނަމަ، ކުޑަކުދިންނަށް ޚާއްޞަ ޖަލުގައި، ނުރައްކާތެރި ކުށްތައް ކުރާ ކުދިން ގެންގުޅެން ޖެހޭނީ ވަކިންނެވެ. ވަކި ހިސާބެއްގައެވެ. ތަމްރީނާއި ތަރުބިއްޔަތު ފޯރުކޮށްދެމުން އައިސް، އަޚުލާޤަށް ހެޔޮ ބަދަލުތަކެއް އަންނަނަމަ، އެއަށްވުރެ އާދައިގެ ކުށްތަކެއް ހިންގާފައިވާ ކުށްވެރިންގެ ހޯލަކަށް ލާނީއެވެ. އެއިރުން ރަނގަޅު ވުމަށްފަހު ރަނގަޅު ގޮތުގައި ދެމިހުރުމަށް އެހީވެވޭނެއެވެ.\nޖަލުތައް ހިންގާނެ ވަކި ނިޒާމެއްވެސް އެގެންވާނެއެވެ. ޖަލުތަކުގައި ތިބޭ މީހުންނަށް އެއްތަންވެވޭނެ ގަނޑިއަކާއި، އެއްތަންވެވޭނެ ގޮތެކެވެ. އަދި އެއެއްވުންތައް ވިލަރެސްކުރާނެ ގޮތެވެ. ހިންގޭނެ ޙަރަކާތްތަކާއި ނެރެން ބޭނުންވާ ނަތީޖާތައް ހުންނަންވާނީ ޤަވާޢިދަކުން ނުވަތަ ޤާނޫނަކުން ސާފުކޮށް ބަޔާންކޮށްފައެވެ.\nމިގޮތަށް މިކަންކަން ނެތި މިގެނެވޭ އިޞްލާޙުގެ ސަބަބުން ފައިދާއަށްވުރެ ބޮޑެތި ގެއްލުންތަކެއް ލިބިދާނެކަމާމެދު ބިރުހީވެއެވެ. މިސާލަކަށް 17 އަހަރުގެ ކުއްޖަކު މާރާމާރީގެ ކަމެއްގައި ދޫނިދޫ ޖަލަށް ލެވޭއިރު، އެތަނުގައި އޭނާއާ އެއްގޮޅިއެއްގައި، ކުޑަކުއްޖަކާ ބަދު އަޚުލާޤީ ގުޅުން ގަދަކަމުން ހިންގި މީހަކާއި، މަސްތުވާތަކެތި ބޭނުންކުރާ މީހަކާއި، މީހުން މަރާ މީހަކާއި، ފާޙިޝް ޢަމަލުތައް ހިންގާ މީހަކު ތިބިނަމަ، އެޖަލުން އެކުއްޖާނުކުންނާނީ މިހުރިހާ ކުށްތަކެއް ހިންގުމުގެ ދާއިރާއިން ޑިގްރީ ނަގައިގެނެވެ. އެއިރުން މިކުރެވުނުކަމަކީ އިބުތިދާއީ މަރުޙަލާގައި ހުރި ކުށްވެރިއަކު ޑިގުރީއަކާ ހަމައަށް ގެންދެވެނީއެވެ. މިގޮތް ކަމަކު ނުދާނެ ނޫންތޯއެވެ؟\nއެހެންކަމުން މުޅި ޤާނޫނީ ނިޒާމަށް އިޞްލާޙުތައް ގެނެސް، ކުޑަކުދިންނަށް ފުރިހަމަ ޙިމާޔަތް ލިބޭނެ ގޮތެއް ހަނދަން އެބަޖެހެއެވެ. އެކަންކުރުމަށްޓަކައި މިބުނި ޤާނޫންތައް މިދެންނެވި ގޮތަށް ނުވަތަ އެއަށްވުރެވެސް ރަނގަޅު ގޮތަކަށް ހަދައި އަވަހަށް ނެރެދޭން އެބަޖެހެއެވެ. އަދި ޚަރަދުތަކެއް ކުރަން ޖެހުނަސް ރަނގަޅު ފެންވަރުގެ އެކަށީގެންވާ ޖަލުތަކެއް އެކި ފެންވަރުގެ ކުށްވެރިންނާ އެކަށީގެންވާ ގޮތުގައި ބިނާކުރަން އެބަޖެހެއެވެ.\nޒަމާނީ ކުރަންވީ ހަމައެކަނި، ދުސްތޫރެއްނޫނެވެ. މުޅި ނިޒާމެވެ. މުއައްސަސާތަކާއި އެމުއައްސަސާތައް ހިގާގޮތްތަކެވެ. އެއިރުން މާތްﷲގެ އިރާދަފުޅުން ދިވެހި ޤައުމުގެ މުސްތަޤުބަލު އަޅުގަނޑުމެންގެ ހިތްތަކުގެ ފިނިކަންކަމުގައިވާ ކުޑަކުދިން ރަނގަޅު ގޮތުގައި ތަރުބިއްޔަތުކުރެވޭނެއެވެ\nމަސްދަރު : ތަރަހަ


ބީއެމްއެލް އިން އިތުރު ދެ ރަށެއްގައި އޭޓީއެމްގެ ޚިދުމަތް ފަށައިފި\n17 އޭޕްރީލް 2020\nބޭންކް އޮފް މޯލްޑިވްސް (ބީއެމްއެލް) އިން އަތޮޅުތެރޭގައި ކުރަމުންދާ އިންވެސްޓްމަންޓް އިތުރަށް ފުޅާކުރުމުގެ ގޮތުން ގއ. މާމެންދޫ އަދި ގއ. ނިލަންދޫގައި ސެލްފް ސަރވިސް އޭޓީއެމްގެ ޚިދުމަތް ތައާރަފްކޮށްފިއެވެ.\nބީއެމްއެލް އިން ބުނިގޮތުގައި މި ޚިދުމަތް މެދުވެރިކޮށް އަމިއްލަ ފަރުދުންނާއި ވިޔަފާރިތަކަށް 24 ގަޑިއިރު ފައިސާ ޖަމާކުރުމާއި، ފައިސާ ދެއްކުމާއި ޓްރާންސްފަރ ކުރުމުގެ ޚިދުމަތް ލިބިގެންދާނެއެވެ.\nމި ދެ ރަށާ އެކު، ގއ. އަތޮޅުގެ ހަ ރަށެއްގައި ސެލްފް ސާވިސް އޭޓީއެމް ސެންޓަރުތައް ވަނީ ގާއިމްކޮށްފަ އެވެ. އެއީ މާމެންދޫ އާއި ނިލަންދޫގެ އިތުރުން ކޮލަމާފުށި، ދާންދޫ، ގެމަނަފުށި، އަދި ކޫއްޑޫ އެވެ. މީގެ އިތުރުން ގއ. އަތޮޅު ވިލިނގިލީގައި ބީއެމްއެލް ބްރާންޗާއި ސެލްފް ސާވިސް ބޭންކިންގެ ޚިދުމަތް ދެ އެވެ. އަދި ގއ.ގެ މީހުން ދިރިއުޅޭ ކޮންމެ ރަށެއްގައި ގާއިމްކޮށްފައިވާ ކޭޝް އޭޖެންޓް މެދުވެރިކޮށް ބީއެމްއެލުން ދަނީ ކަސްޓަމަރުންނަށް ފައިސާ ނެގުމުގެ ޚިދުމަތް ދެމުންނެވެ.\nމިކަމާ ގުޅޭ ގޮތުން ބީއެމްއެލްގެ ސީއީއޯ އަދި މެނޭޖިން ޑައިރެކްޓަރު ޓިމް ސޯޔާ ވިދާޅުވީ މި ހާލަތުގައި ވެސް މުޅި ރާއްޖެ އަށް ބޭންކިން ހިދުމަތް ފުޅާކުރައްވާނެ ކަމަށެެވެ.\n“މި ގޮތުން ރާއްޖޭގެ އެންމެ އާބާދީ ބޮޑު އެއް އަތޮޅު ކަމަށްވާ ހުވަދު އަތޮޅުގެ އިތުރު ދެ ރަށެއްގައި އޭޓީއެމްގެ ޚިދުމަތް ގާއިމްކުރެވޭކަމީ އަޅުގަނޑުމެންނަށް ލިބޭ އުފަލެއް. މި ދެރަށުގެ ވެސް އާންމު ފަރުދުންނަށާއި، ވިޔަފާރިތަކަށް ބޭންކިން ޚިދުމަތް ހޯދުމަށް މި އޭޓީއެމް ސެންޓަރތަކުގެ ސަބަބުން އިތުރު ލުއި ފަސޭހަކަމެއް ލިބިގެންދާނެ،” އޭނާ ވިދާޅުވި އެވެ.\nބީއެމްއެލުން ބުނީ ޚިދުމަތް ހޯއްދެވުމަށް އިންޓަނެޓް އަދި މޮބައިލް ބޭންކިން ބޭނުންކުރުން މުހިއްމު ކަމަށެވެ. އަދި ފައިސާ ދެއްކެވުމަށް މޮބައިލްޕޭ ފަދަ ފަސޭހަ އޮންލައިން ހިދުމަތްތައް ބޭނުންކުރުމަށް ބީއެމްއެލުން އެދެ އެވެ.\nމިހާރު ވެސް ރާއްޖޭގެ 20 އަތޮޅުގައި ބީއެމްއެލްގެ 38 ބްރާންޗް، 55 ސެލްފް ސަވިސް ބޭންކިން ސެންޓަރުގެ އިތުރުން 116 އޭޓީއެމް އާއި 277 ކޭޝް އޭޖެންޓް މެދުވެރިކޮށް އަންނަނީ ޚިދުމަތް ދެމުންނެވެ.


މަސްތުވާތަކެއްޗާއި ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން އައްޑޫ ސިޓީ ޕޮލިސް ސްޓޭޝަނުން ހިންގި ތިން އޮޕަރޭޝަނެއްގައި، ބަނގުރާ އުފެއްދުމަށް ބޭނުންކުރާ ކަމަށް ބެލެވޭ ސަމާނުތަކެއް ހޯދައި މީހަކު ހައްޔަރުކޮށްފިއެވެ.\nއެގޮތުން އައްޑޫ ސިޓީ ހިތަދޫގައި ބަނގުރާ އުފައްދާކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާއި ގުޅިގެން ޖަނަވަރީ 30 ވަނަ ދުވަހު 14:00 ހާއިރު ހިތަދޫ ޕޮލިސް ސްޓޭޝަނާއި އިންޓެލިޖެންސް ގުޅިގެން ހިންގި އޮޕަރޭޝަންގައި، ހިތަދޫ ޓާރފް ދަނޑާދިމާ ވަލުތެރޭން ބަނގުރާކަމަށް ޝައްކުކުރެވޭ އެއްޗެއް އަޅާފައި ހުރި 20 ލީޓަރުގެ ދެ ހަމާއި، ބަނގުރާކަމަށް ޝައްކުކުރެވޭ އެއްޗެއް އަޅާފައި ހުރި5ލީޓަރުގެ ހަމަކާއި، ބަނގުރާ އުފެއްދުމަށް ބޭނުންކުރާ ކަމަށް ބެލެވޭ ތަކެތި ފެނިފައިވެއެވެ.\nއަދި މިއަދު 16:15 ހާއިރު ހިންގި އޮޕަރޭޝަންގައި ހިތަދޫ ފަޅު ގޯއްޗެއް ބަަލއިފާސްކުރިއިރު ބަނގުރާކަމަށް ޝައްކުކުރެވޭ އެއްޗެއް އަޅާފައިހުރި 20 ލީޓަރުގެ ތިން ހަމާއި، ބަނގުރާ އުފެއްދުމަށް ބޭނުންކުރާ ކަމަށް ބެލެވޭ ތަކެތި ފެނިފައިވެއެވެ.\nމި ދެ މައްސަލައާއި ގުޅިގެން މިހާތަނަށް އެއްވެސް މީހަކު ހައްޔަރުކޮށްފައެއްނުވެއެވެ.\nމީގެއިތުރުން ހުޅުމީދޫގައި ބަނގުރާ އުފައްދާ ކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާއި ގުޅިގެން ހުޅުމީދޫ ޕޮލިސް ސްޓޭޝަނުންވެސް މިއަދު މިވަނީ އޮޕަރޭޝަނެއް ކުރިއަށް ގެންގޮސްފައެވެ. އެގޮތުން ކުރިއަށްގެންދިޔަ މި އޮޕަރޭޝަންގައި 23 އަހަރުގެ މީހަކު ވަނީ ހައްޔަރުކޮށްފައެވެ. މިމީހާ ހައްޔަރުކޮށް، މިމީހާ ދިރިއުޅޭ ގެ ބަލައިފާސްކުރިއިރު ބަނގުރާކަމަށް ޝައްކުކުރެވޭ އެއްޗެއް އަޅާފައިހުރި 20 ލީޓަރުގެ ދެ ހަމާއި ބަނގުރާ އުފެއްދުމަށް ބޭނުންކުރާ ކަމަށް ބެލެވޭ ތަކެތި ފެނިފައިވެއެވެ.\nމ. މުލަކުގައި ބަނގުރާ އުފައްދާކަމަށް ފުލުހުންގެ އިންޓެލިޖެންސަށް ލިބުނު މަޢުލޫމާތަކާއި ގުޅިގެން މުލަކުގައިވެސް މިއަދު މިވަނީ އޮޕަރޭޝަނެއް ކުރިއަށް ގެންގޮސްފައެވެ. މުލަކު ޕޮލިސް ސްޓޭޝަނާއި އިންޓެލިޖެންސް ގުޅިގެން ހިންގި މި އޮޕަރޭޝަނުގައި އެރަށުގެ ވަލުތެރެ ބަލައިފާސްކުރި އިރު ބަނގުރާކަމަށް ޝައްކުކުރެވޭ އެއްޗެއް އަޅާފައިހުރި 20 ލީޓަރުގެ ހަމެއް ފެނިފައިވެއެވެ.\nމި މައްސަލަ އާއި ގުޅިގެން މިހާތަނަށް އެއްވެސް މީހަކު ހައްޔަރު ކޮށްފައެއް ނުވެއެވެ.\nމި މައްސަލަތައް ފުލުހުންދަނީ ތަޙުޤީޤު ކުރަމުންނެވެ.


ދިވެހީން ސަޕޯޓްކުރާ ލިސްޓުގެ އެންމެކުރީގައި އުޅޭ އެންމެ މަގުބޫލް އެއްޓީމަކީ އިޓަލީ - Voice of Meedhoo Voice of Meedhoo\nއިޓަލީއަކީ ދިވެހި އަންހެން ސަޕޯޓަރުންގެ މެދުގައި ވަރަށް މަގުބޫލް ޓީމެއް.\nޔޫރޯ ފުޓްބޯޅަ މުބާރާތަކީ ވޯލްޑްކަޕަށްފަހު ބޭއްވޭ އެންމެ ފުޓްބޯޅަ މުބާރާތެވެ. ޔޫރޯ ފުޓްބޯޅަ މުބާރާތާއި ވޯލްޑްކަޕަކީވެސް ދިވެހީން ވަރަށް ބޮޑަށް އިންތިޒާރުކުރާ އަދި ދިވެހީންގެ މެދުގައި އެހާމެ މަގުބޫލް ދެމުބާރާތެވެ.\nދިވެހީން ސަޕޯޓްކުރާ ލިސްޓުގެ އެންމެކުރީގައި އުޅޭ އެންމެ މަގުބޫލް އެއްޓީމަކީ އިޓަލީއެވެ. ވަކިން ޚާއްސަކޮށް އިޓަލީއަކީ ދިވެހި އަންހެން ސަޕޯޓަރުންގެ މެދުގައި ވަރަށް މަގުބޫލް ޓީމެކެވެ. ރޮބާޓޯ ބާޖިއޯ ، ޓޮޓީ އަދި މަލްޑީނީ ފަދަ ކުޅުންތެރީންގެ ހެޔާ ސްޓައިލާ އިޓަލީގެ ގަޔަށް ބާރު ޖޯޒީތަކަކީވެސް ފާހަގަކޮށްލެވޭ ކަންކަމެވެ.\nއެހެން މުބާރާތްތަކެކޭ އެއްގޮތައް މިފަހަރު ޔޫރޯގައިވެސް އިޓަލީ ފާހަގަކޮށްލެވޭ ގިނަ ސަބަބުތަކެއް އެބަހުރިއެވެ. އިޓަލީއަކީ އެންމެ ތަފާތު ގޮތަކަށް ގައުމީ ސަލާމް ކިއުމުގައި ދުނިޔޭގެ ސަމާލުކަން ހޯދާފައިވާ ގައުމެވެ. އަޑުހަރުކޮށް ޖޯޝާ ފޯރީގައި ގައުމީ ސަލާމް ކިއުމާ ގުޅޭގޮތުން ގިނަފަހަރެއްގެ މަތީން ކުޅުންތެރީންނާއި ސުވާލުތައްވެސް އަމާޒުވެއެވެ. ކުޅުންތެރީން ގަބޫލް ކުރާގޮތުގައި މިގޮތައް ގައުމީ ސަލާމް ހުށަހެޅުމުން ކުޚުންތެރީންގެ ހިތުގައި ގައުމާމެދު އޮންނަ ލޯބި އިތުރުވެ މެޗްގައި މޮޅަށް ކުޅުމަށް ހިތްވަރު ލިބެއެވެ. އިޓަލީގެ މިއުޅުނު މިހާރު ގިނަގައުމުތަކުން ކޮޕީކުރާކަންވެސް ފާހަގަކުރެވެއެވެ.\nމީގެ އިތުރުން މިފަހަރުގެ މުބާރާތުގައި އިޓަލީންވަނީ ގިނަ ރެކޯޑްތަކެއް ހަދާފައެވެ. ގްރޫޕް ސްޓޭޖްގައި ކުޅުނު ހުރިހާމެޗަކުން މޮޅުވިއިރު ބައިކޮޅަށް ގޯލެއް ވަދެފައެއްނުވެއެވެ. މިއީ ޔޫރޯގެ ތާރީޚްގައި ރެކޯޑެކެވެ.\n2018 ގެ ސެޕްޓެމްބަރުމަހު ޕޯޗްގަލްއަތުން ބަލިވިފަހުން އިޓަލީ މެޗަކުން އަދި ބަލިވެފައެއްނުވެއެވެ. އެންމެފަހުން ޔޫރޯ ގަދަ 16 ގައި އޮސްޓްރިޔާއަތުން މޮޅުވިމެޗަކީ އެގައުމުން ބަލިނުވެ ފުރިހަމަކުރި 31 ވަނަ މެޗެވެ. މިމެޗާއެކު 82 އަހަރުވީ ރެކޯޑެއް އެޓީމުންވަނީ މުގުރާލާފައެވެ.\n2018 ގެ ވޯލްޑްކަޕަށް ކޮލިފައިނުވި އިޓަލީގެ ކޯޗްކަމާ މިހާރުގެ ކޯޗް ރޮބާޓޯ މަންޗީނީ ހަވާލްވީ 2018 ގެ މެއިމަހުއެވެ. އޭގެ ފަހުން އިޓަލީ ބަލިވީ އެންމެ މެޗަކުންނެވެ. ރޮބާޓޯ މަންޗީނީއަކީ އިޓަލީގެ ގައުމީޓީމްގައި އެންމެ ރަގަޅު ނަތީޖާތަކެއް ނެރުނު ކޯޗެވެ. މިހާތަނަށް އޭނާ އިޓަލީއަށް ކޯޗްކޮށްދިން 36 މެޗްގެ ތެރެއިން 27 މެޗުން އެޓީމް މޮޅުވިއެވެ. މިއީވެސް ރެކޯޑެކެވެ.\nމިފަހަރު ޔޫޜޯގައި ރޮބާޓޯ މަންޗީނީ ކުރި އެންމެ ތަފާތު ކަމަކީ ޓީމަށް ގެންނަ ބަދަލުތަކެވެ. ގްރޫޕް ސްޓޭޖްގެ ފުރަތަމަ ދެމެޗްގައި ފުރަތަމަ އެގާރައިގައި އޭނާ ބޭނުންކުރީ ގާތްގަޑަކަށް އެއްކުޅުންތަކެކެވެ. ތިންވަނަ މެޗްގައި ޓީމަށް 8 ބަދަލުވަނީ ގެނެސްފައެވެ. އަނެއްކޮޅުން އެމެޗަށްވެސް އެރުވީ ގިނައިން އާކުޅުންތެރީންނެވެ. މިވަރުގެ ބޮޑު ބަދަލެއް ޓީމަށް ގެނައުމަކީ ވަރަށް މަދުންނޫނީ ނުފެންނަކަމެކެވެ. މިކަމާ ގުޅޭގޮތުން މަންޗީނީބުނީ އޭނާ ގައުމީޓީމާއެކު ކުޅުންތެރިއެއްގެ ގޮތުގައި ކުރި ހިތާމަވެރި ތަޖުރިބާއެއް މިހާރުގެ ކުޅުންތެރީން ކުރަންބޭނުން ނުވާކަމަށެވެ.\nއަމިއްލަ ގައުމުގައި 1990 ވަނައަހަރު ބޭއްވި ވޯލްޑްކަޕްގައި ވާދަކުރި އިޓަލީޓީމްގައި މަންޗީނީ ހިމެނުނެވެ. އެމުބާރާތުން އިޓަލީ3ވަނަ ހޯދިނަމަވެސް މަންޗީނީއަށް އެއްވެސް މެޗެއްގައި ކުޅެލާނެ ފުރުސަތެއް ނުލިބުނެވެ. އޭރު ޓީމްގައި ތިބި މަޝްހޫރު ފޯވާޑުންގެ މޮޅުކުޅުމުގެ ސަބަބުން އޭނާ ހުންނަންޖެހުނީ ހުރިހާމެޗެއްގައިވެސް ބެންޗުގައެވެ. ބޮޑުމުބާރާތެއްގެ މެޗެއްގައި ކުޅެލާނެ ފުރުސަތު ނުލިބުމުން އެކަމާ މާޔޫސްވާންޖެހުނު މިންވަރު ހާމަކުރަމުން އޭނާބުނީ އެކަހަލަކަމެއް މިހާރު ޓީމުގައިތިބި އެއްވެސް ކުޅުންތެރިއަކު ތަހައްމަލްކުރަން އޭނާ ބޭނުންނުވާކަމަށެވެ. އެހެންކަމުން މަންޗީނީވަނީ މިހާތަނަށް އިޓަލީ ޔޫރޯގައި ކުޅުނު މެޗްތަކުގައި ޓީމްގެ ސްކޮޑްގައިހިމެނޭ 23 ކުޅުންތެރީންގެތެރެއިން 22 ކުޅުންތެރިއަކަށް ފުރުސަތުދީފައެވެ. މިހާތަނަށް މެޗެއްގައި ކުޅެލަން ފުރުސަތު ނުލިބެނީ ޓީމުގެ3ވަނަ ކީޕަރަށް އެކަންޏެވެ.\nމަންޗީނީއަކީ އެގައުމަށް ކޯޗްކޮށްދިން ކޯޗުންގެތެރެއިން މިހާތަނަށް އެންމެ ގިނަ ކުޅުންތެރީންނަށް ގައުމީޓީމުން ފުރުސަތުދިން ކޯޗްވެސްމެއެވެ. މިފަހަރު މުބާރާތުގެ ގްރޫޕް ސްޓޭޖަށްފަހު އިޓަލީއަކީ މިހާރު އެންމެގިނަ ބައެއްގެ އެންމެ މަގުބޫލް ޓީމެވެ. ކުރީން އެންމެ މަގުބޫލް ޓީމުތަކުގެ ތެރޭގައި ހިމެނުނު ޕޯޗްގަލް ، ފްރާންސް އަދި ޖަރުމަނު މުބާރާތުން ކެޓުމުން އިޓަލީ ތަށި ހޯދާނެކަމަށް ބުނާމީހުން ވަނީ އިތުރުވެފައެވެ. އަނެއްކޮޅުން ގްރޫޕްގެ އެއްވަނަ ފުރިހަމަ ރެކޯޑަކާއެކު ނިންމާލިޓީމަކަށް ޔޫރޯ ލިބިފައިވަނީ އެންމެ ދެފަހަރުއެވެ. އެއީ ޖަރުމަނާ ސްޕެއިންއެވެ. އެހެންކަމުން މިފަހަރުގެ ޔޫރޯ އިޓަލީ ހޯދައިފިނަމަ އެކަންވެސް ވެގެންދާނީ ދުނިޔޭގެ ފުޓްބޯޅައިގައި ކުރީން އެންމެ އުހުގައި ފިޔަޖަހާލި އިޓަލީއަށް މިދިޔަ 10 ވަރަކަށް އަހަރު ލިބުނު ނާކާމިޔާބީތަކުން އަރައިގަނެވުނުކަން ޔަގީންކޮށްދޭނޭކަމަކަށެވެ.\nޔޫރޯ ފުޓްބޯޅަ މުބާރާތުގެ ކްއާޓާފައިނަލްގައި މިރޭ ބާރަޖަހާއިރު އިޓަލީއާއި ބެލްޖިއަމް ބައްދަލުކުރާމެޗް ކުޅެވޭނެއެވެ. މި މެޗު ކުޅޭނީ ޖަރުމަނުގެ މަޝްހޫރު ބަޔާން މިއުނިކްގެ ސްޓޭޑިއަމްގަ އެވެ.\nނޯޓް: މިއީ މިއަދު ޓީވީއެމް އިން ފޮނުވި ހޭޔަންބޯ ޕްރޮގްރާމްގައި ފޮނުވާފައިވާ ރިޕޯޓެއް\nޔޫރޯ 2020: ވޭލްސް ބަލިކޮށް ޑެންމާކް ކުއާޓަރ ފައިނަލަށް\nޔޫރޯ 2020 ގެ ރައުންޑް އޮފް 16 ގެ ފުރަތަމަ މެޗް ކާމިޔާބުކޮށް ޑެންމާކް ކުއާޓާފައިނަލަށް ދަތުރު ކޮށްފިއެވެ. ...\nvomadmin June 27, 2021


Genbifai 15 minute oi kujjaku salaamai koffi | Mihaaru\nސްވިމިން ޕޫލް އަޑީގައި ގެނބިފައި 15 މިނިޓް އޮތް އީޑެން ކާލްސަން\nގެނބިފައި 15 މިނިޓް އޮތް ކުއްޖެއްގެ ފުރާނަ ސަލާމަތްކޮށްފި\n26 ޖުލައި 2017 - 06:50 1 comment\nސްވިމިން ޕޫލަކަށް ގެނބި ފެނު އަޑީގައި 15 މިނެޓް ވަންދެން އޮތް ތުއްތު ކުއްޖެއްގެ ސިކުނޑިއަށް ލިބުނު ގެއްލުންތައް ރަނގަޅުކޮށް އެ ކުއްޖާގެ ފުރާނަ ސަލާމަތްކުރުމުގައި ސައިންސްވެރިން ކާމިޔާބު ހޯދައިފި އެވެ.\nއޮކްސިޖަން ތެރަޕީ ބޭނުންކޮށްގެން ސައިންސްވެރިން ވަނީ ދެ އަހަރުގެ މި އަންހެންކުއްޖާ އަށް މި އެކްސިޑެންޓް ދިމާވިތާ މަދު މަސްތަކެއްގެ ތެރޭގައި އަލުން ހިނގާބިނގާވެ ވާހަކަދެއްކޭ ވަރު ކޮށްދީފަ އެވެ. މިއީ މިފަދަ ގޮތަކަށް ކުއްޖަކު ސަލާމަތްކުރެވުނު ފުރަތަމަ ފަހަރެވެ.\nމި ކުއްޖާ ސްވިމިން ޕޫލަށް ގެނބިފައި 15 ވަރަކަށް މިނެޓު އޮތެވެ. އަދި ސްވިމިން ޕޫލުން ނެގި ފަހުން ވެސް ހިތުގައި ވިންދު ނެތި ވެސް ދެ ގަޑިއިރުވި އެވެ.\nފެބްރުއަރީ 2016 ގައި ހިނގި މި އެކްސިޑެންޓުގައި ދެ އަހަރުގެ އީޑެން ކާލްސަން ވަނީ އޭނާގެ ގޭގައި އޮންނަ އާއިލީ ސްވިމިން ޕޫލަށް ވެއްޓިފަ އެވެ. އޭނާ ޕޫލްކައިރިއަށް ގޮސްފައި ވަނީ ބޭބީ ގޭޓަކުންނެވެ. ސްވިމިން ޕޫލުން އޭނާ ނެގިއިރު ތަނުގެ ފިނިމިނުގައި ފަސް ޑިގްރީ ސެލްސިއަސް ހުއްޓެވެ. އަދި އޭރު އެ ކުއްޖާ ޕޫލުގެ އަޑީގައި އޮންނަތާ 15 ވަރަކަށް މިނިޓް ވެއްޖެ އެވެ.\nހޮސްޕިޓަލަށް ގެންގޮސް މި ކުއްޖާގެ ފުރާނަ ސަލާމަތްކުރުމުގެ މަސައްކަތް ކޮށްފައިވެ އެވެ. ނަމަވެސް މަހެއްހާ ދުވަހު ހޮސްޕިޓަލުގައި އޮތްއިރު ވެސް މި ކުއްޖާއަށް ދިން އެއްވެސް ފަރުވާއަކުން އަސަރެއް ނުކުރި އެވެ. ކުއްޖާ އޮތީ ޕޫލުން ނެގިއިރު ވެސް އޮތް ހާލަތުގައި އެއްވެސް ހަރަކާތެއް ނެތި އެވެ.\nސިކުނޑީގެ ގްރޭ މެޓާގައި ފުން ޒަޚަމްތަކެއް ހުރި ކަމަށް އެމްއާރުއައި ސްކޭނުން ވަނީ ދައްކާފަ އެވެ. އަދި ގްރޭ އާއި ވައިޓް މެޓާ މަދުވަމުންދާކަން ވެސް ފާހަގަކޮށްފައިވެ އެވެ.\nމި ކުއްޖާއަށް ދިން ފަރުވާއާ ބެހޭ ރިޕޯޓު ޖާނަލް މެޑިކަލް ގޭސް ރިސާޗްގައި ވަނީ ޝާއިއުކޮށްފަ އެވެ.\nއިތުރު ލިޔުންތައް ސިއްހަތު ކުޑަކުދިން ގެނބުން\nޑްރައި ޑްރޯނިން: އަލާމާތްތައް ދަސްކުރޭ؛ މަރުވެދާނެ


Asian games gai baiverinuvun: footboalhain fahathah elhi fiyavalheh! | Mihaaru\nއޭޝިއަން ކަޕް ކޮލިފައިންގެ ފަހު މެޗުގައި ބޫޓާނާ ދެކޮޅަށް ނެރުނު ރާއްޖޭގެ ފުރަތަމަ އެގާރަ --. ފޮޓޯ:ނިޝާން އަލީ/މިހާރު\nއޭޝިއަން ގޭމްސްގައި ބައިވެރިނުވުން: ފުޓްބޯޅައިން ފަހަތަށް އެޅި ފިޔަވަޅެއް!\n13 ޖުލައި 2018 - 11:23 10 comments\nމުސްތަގުބަލަށް ފުޓްބޯޅަ ޓީމުތައް ބިިނާކުރުމަށް "ޓުވާޑްސް ފިއުޗާ" ގެ ނަމުގައި އެފްއޭއެމުން ބޮޑު ޕްރޮގްރާމެއް ފެށުން ވެގެންދިޔައީ ފުޓްބޯޅައިގައި ޝާމިލްވެ އުޅޭ ހުރިހާ ފަރާތްތަކަށް ލިބެގެންދިޔަ އުފާވެރި ހަބަރަކަށެވެ. އަދި ކުރިއަށް އޮތް ތިން މަސް ދުވަހުގެ ތެރޭ ގައުމީ ފުޓްބޯޅަ އެކެޑަމީގެ މަސައްކަތް ފެށޭނެ ކަމަށް ބުނެފައިވާއިރު، 13 އަހަރުގެ ޔޫތު ލީގު ވެސް މި ވަނީ ފަށައިފަ އެވެ. އެކަމަކު ގަވާއިދުން ބައިވެރިވަމުން އަންނަ އޭޝިއަން ގޭމްސްގައި ބައިވެރިނުވާން ނިންމުމަކީ މި ހުރިހާ ޕޮޒިޓިވް ކަންކަމުގެ ތެރެއިން ފަހަތަށް އެޅި ފިވަޅެކެވެ.\nގޭމްސްގައި ވާދަކުރާނީ 23 އަހަރުން ދަށުގެ ގައުމީ ޓީމެވެ. އޭގެ އިތުރުން ސީނިއާ ތިން ކުޅުންތެރިންނަށް ފުރުސަތު އޮވެ އެވެ. ރާއްޖޭން އަންނަނީ އޭޝިއަން ގޭމްސްގައި 1998 ވަނަ އަހަރުން ފެށިގެން ބައިވެރިވަމުންނެވެ. ފަހަރަކަށް ވުރެ ފަހަރެއް ޓީމުގެ ނަތީޖާތައް ރަނގަޅުވަމުން އަންނައިރު، ގިނަ ކުޅުންތެރިންތަކަކަށް ބައިނަލްއަގްވާމީ ފެންވަރުގައި ރަނގަޅު މެޗުތަކެއް ކުޅެލަން މި ގޭމްސްގައި ލިބުނެވެ. މިއީ ގިނަ ކުޅުންތެރިން ކެރިއަރުގައި ކުރިއަށްދާން ލިބިގެންދިޔަ ހިތްވަރެކެވެ. އެކަމަކު މި ފަަހަރު ގޭމްސްގައި ބައިވެރިނުވަން ނިންމިިއިރު މިއީ ކުރިމަތިވި ވެއްޓުމެކެވެ. ޒުވާން ކުޅުންތެރިންތަކަކަށް ގެއްލިގެންދިޔަ ބޮޑު ފުރުސަތެކެވެ.\nއޭޝިއަން ގޭމްސްގައި ރާއްޖޭގެ ފުޓްބޯޅަ ތާރީހު\nރާއްޖެ އިން ވަނީ މީގެ ކުރިން ފަސް ފަހަރެއްގެ މަތިން އޭޝިއަން ގޭމްސްގެ ފުޓްބޯޅަ އިވެންޓުގައި ވާދަކޮށްފަ އެވެ. އެ ގޮތުން އެންމެ ފުރަަތަމަ ވާދަކުރީ 1998 ވަނަ އަހަރު ތައިލެންޑުގައި އޮތް ގޭމްސްގަ އެވެ. އެ ފަހަރުގެ މުބާރާތުގައި ގަތަރު އަތުން 4-0 އިން ބަލިވިއިރު، ތަޖިސްތާން އަތުން ވެސް ވަނީ 3-0 އިން ބަލިވެފަ އެވެ.\nޖޯސެފް ޔަންކޭގެ ކޯޗުކަމުގައި 2002 ވަަނަ އަހަރު ދެކުނު ކޮރެއާގައި އޮތް އޭޝިއަން ގޭމްސްގައި ރާއްޖެ ކުޅުނު ފުރަތަމަ މެޗުން ކޮރެއާ އަތުން 4-0 އިން ބަލިވިއިރު، ދެ ވަނަ މެޗުން މެލޭޝިއާ އަތުން ބަލިވީ 3-1 އިންނެވެ. މި މެޗުގައި ރާއްޖޭގެ ލަނޑު ޖެހީ އިބްރާހިމް ފަޒީލް (އޮއްޕޮ) އެވެ. މިއީ ގޭމްސްގައި ރާއްޖެ އިން ޖެހި ފުރަތަމަ ގޯލެވެ. ފަހު މެޗުން ރާއްޖެ ބަލިވީ އޮމާނާ ވާދަކޮށް 5-0 އިންނެވެ.\nގަތަރުގައި 2006 ވަނަ އަހަރު އޮތް ގޭމްސް އަށް ރާއްޖޭން ނުކުތީ ނިސްބަތުން ވަރުގަދަ ޒުވާން ކުޅުންތެރިންތަކަކާ އެކު އެވެ. ޔޮރްދާން ސްޓޮއިކޮފްގެ ކޯޗުކަމުގައި ކުޅުނުއިރު ވަރުގަދަ އީރާން އަތުން ފުރަތަމަ މެޗުން ބަލިވީ 3-1 އިންނެވެ. މި މެޗުގައި ރާއްޖޭގެ ލަނޑު ޖެހީ އަސްހަދު އަލީ (އަޑުބަރޭ) އެވެ. ދެ ވަނަ މެޗުން ވާދަވެރި ކުޅުމަކަށް ފަހު އިންޑިއާ އަތުން ބަލިވީ 2-1 އިންނެވެ. މި މެޗުގައި ރާއްޖޭގެ ލަނޑު ޖެހީ އަލީ އަޝްފާގު (ދަގަނޑޭ) އެވެ. އެ ފަހަރު ފަހު މެޗުން ރާއްޖެ ވަނީ 1-0 އިން ހޮން ކޮން އަތުން ބަލިވެފަ އެވެ.\n2010 ވަނަ އަހަރު އޮތް އޭޝިއަން ގޭމްސްގައި ވާދަކުރި ރާއްޖޭގެ ޓީމު. -- ފޮޓޯ: ހުސެއިން ސިނާން\nމައުރޫފް އަހުމަދު (މާއްޓޭ)ގެ އިރުޝާދުގެ ދަށުން 2010 ވަނަ އަހަރު ޗައިނާގައި އޮތް ގޭމްސްގައި ރާއްޖޭން ވަނީ ރަނގަޅު ނަތީޖާތަކެއް ނެރެފަ އެވެ. ފުރަތަމަ މެޗުން އޮމާން އަތުން 3-0 އިން ބަލިވިއިރު، ދެން ކުޅުނު ދެ މެޗުން ޕާކިސްތާނާއި ތައިލެންޑާ ދެކޮޅަށް ކުޅެ ވަނީ ލަނޑެއް ނުޖެހި އެއްވަރުވެފަ އެވެ.\nއެންމެ ފަހުން ގޭމްސް އޮތީ ދެކުނު ކޮރެއާގަ އެވެ. ރާއްޖޭން އެ ފަހަރުގެ މުބާރާތަށް ނުކުތީ ކްރޮއޭޝިއާގެ ކޯޗު ޑްރަގޯ މަމިޗްގެ ކޯޗުކަމުގަ އެވެ. ފުރަތަަމަ މެޗުން ތައިލެންޑް އަތުން 2-0 އިން ބަލިވިއިރު، ދެ ވަނަ މެޗުން ވަނީ އިންޑޮނީޝިއާ އަތުން 4-0 އިން ބަލިވެފަ އެވެ. އެކަމަކު ފަހު މެޗުން ވަނީ ޓިމޯ ލެސްޓޭ އަތުން 3-2 އިން މޮޅުވެފަ އެވެ. މިއީ މިހާތަނަށް ގޭމްސްގައި ރާއްޖެ އަށް ފުޓްބޯޅަ އިން ލިބުނު ހަމައެކަނި މޮޅެވެ. އެ މެޗުގައި ލަނޑު ޖެހީ އަމްދާން އަލީ (އެންޑީ)، މޫސާ ޔާމީން (ޔާމްބެ) އަދި މުހައްމަދު އިރުފާން (އިރޭ) އެވެ.\nއެންމެ ފަހުން އޮތް ގޭމްސްގައި ރާއްޖޭގެ ޓީމަށް ކުޅުނު ގިނަ ކުޅުންތެރިން މިހާރު ސީނިއާ ޓީމަށް އެބަކުޅެ އެވެ. އެ ކުޅުންތެރިންނަށް ގައުމީ ޓީމުގައި ރަނގަޅު މެޗުތަކެއް ލިބުނީ އެ ފަހަރު ގޭމްސްގަ އެވެ.\nމީގެއިން ކޮންމެ ފަހަރަކު ވެސް ރާއްޖޭން ވަނީ ގިނަ އާ ކުޅުންތެރިންނަށް ބައިނަލްއަގްވާމީ ފެންވަރުގެ ރަނގަޅު މެޗުތަކެއް ކުޅުމުގެ ފުރުސަތު ކުޅުންތެރިންނަށްދީ އެ ކުޅުންތެރިންނަށް ތަޖުރިބާ ހޯދައިދީފަ އެވެ. އެ ކުޅުންތެރިން ބައިނަލްއަގްވާމީ ފެންވަރުގައި ކުރިއަށް ދިއުމުގައި ބިންގާ އެޅުމުގައި އޭޝިއަން ގޭމްސްގައި ކުޅުނު މެޗުތަކުން ލިބުނު ތަޖުރިބާ މުހިއްމެވެ. ޒުވާން އުމުރުގައި އޭޝިއަން ގޭމްސްގައި ކުޅުނު ކުޅުންތެރިން މިހާރު ވެސް ސީނިއާ ޓީމުގައި އެބަކުޅެ އެވެ.\nމި ފަހަރު ބައިވެރިނުވީ ކީއްވެ؟\nއޭޝިއަން ގޭމްސްގައި މި ފަހަރު ބައިވެރިނުވުމާ ބެހޭ ގޮތުން އެފްއޭއެމުން "މިހާރަ"ށް ބުނެފައިވަނީ ގޭމްސްގައި ބައިވެރިނުވަން ނިންމީ މޯލްޑިވްސް އޮލިމްޕިކް ކޮމިޓީ އާއި ނެޝަނަލް ސްޕޯޓްސް ކައުންސިލާ ވެސް މަޝްވަރާކުރުމަށް ފަހު ކަމަށެވެ.\nއިއްޔެ އޮލިމްޕިކް ކޮމިޓީން ބޭއްވި ނޫސްވެރިންގެ ބައްދަލުވުމުގައި އެ ކޮމިޓީން ބުނީ "ސާފް ޗެމްޕިއަންޝިޕް އޮތުމުން ޝެޑިއުލް ތަން ނުދޭތީ ބައިވެރިވެވެން ނެތް ކަމަށް" އެފްއޭއެމުން ބުނެފައިވާ ކަމަށެވެ.\nއިންޑޮނީޝިއާގެ ޖަކާޓާ އާއި ޕަލެމްބަންގައި އޭޝިއަން ގޭމްސްގެ ފުޓްބޯޅަ އިވެންޓް ކުރިއަށްދާނީ އަންނަ މަހު 14 އިން ސެޕްޓެމްބަރު މަހުގެ 1 ވަނަ ދުވަހަށެވެ. ބަންގްލަދޭޝްގައި ސާފް ޗެމްޕިއަންޝިޕް އޮތީ ސެޕްޓެމްބަރު މަހު5އިން 15 އަށެވެ. މި ދެ މުބާރާތް ދެމެދުގައި އޮތީ ހަތަރު ވަރަކަށް ދުވަހެވެ.\nރާއްޖޭގެ އިތުރުން މި ފަހަރު އޭޝިއަން ގޭމްސްގެ ފުޓްބޯޅަ އިވެންޓުގައި އިންޑިއާ ވެސް ވާދައެއް ނުކުރެ އެވެ. ސާފް ސަރަހައްދުން ވާދަކުރަނީ ޕާކިސްތާނާއި ނޭޕާލް އަދި ބަންގްލަދޭޝް އެވެ. ރާއްޖެ އަށް ވުރެން ސަރަހައްދީ ފުޓްބޯޅައިގައި ފަހަތުގައި އޮތް ތިން ގައުމު ކަމަށްވާ ޕާކިސްތާނާއި ނޭޕާލް އަދި ބަންގްލަދޭޝަށް އޭޝިއަން ގޭމްސްގައި ވާދަކުރުމަށް ފަހު ސާފް ޗެމްޕިއަންޝިޕްގައި ކުޅެވޭއިރު، ފުޓްބޯޅައިގައި ކުރިއަށް ދިއުމަށް ޕްލޭން ހަދައިގެން ކުރިއަށްދާ ރާއްޖެ އަށް ބައިވެރިނުވެވެންވީ ސަބަބެއް އޮތުމަކީ ސުވާލު އުފެދޭ ކަމެކެވެ. ސުވާލަކީ ރާއްޖޭގެ ހަމައެކަނި ޓާގެޓަކީ ސާފް ޗެމްޕިއަންޝިޕް ތޯ އެވެ.\n2014 ވަނަ އަަހަރު އޮތް އޭޝިއަން ގޭމްސްގައި ވާދަކުރި ރާއްޖޭގެ ޓީމު. -- ފޮޓޯ: އޮލިމްޕިކް ކޮމިޓީ\nއަނެއްކާ ވެސް މިސްރާބު ސާފް ޗެމްޕިއަންޝިޕަށް\nގައުމީ ޓީމުގެ ކޯޗުކަމަށް މިހާރުގެ ކޯޗު ކްރޮއޭޝިއާގެ ޕީޓަ ސެގަޓް ހަމަޖެއްސުމަށް ބޭއްވި ރަސްމިއްޔާތުގައި ވާހަކަ ދައްކަވަމުން އެފްއޭއެމްގެ ރައީސް ބައްސާމް އަދީލް ޖަލީލް ވަނީ މި ވަގުތު ސާފް ޗެމްޕިއަންޝިޕްގެ ތަށި ކާމިޔާބު ކުރުން ލާޒިމެއް ނޫން ކަމަށެވެ. ސެގާޓާ އެކު ކުރެވޭ މަސައްކަތަކީ "ޓުވާޑްސް ފިއުޗާ"ގެ ޕްރޮގްރާމް ކަމަށާއި ބޭނުންވަނީ ރަނގަޅު ޓީމެއް ބިނާ ކުރުމަށް ކަމަށެވެ.\n"އަޅުގަނޑުމެންނަށް މުހިއްމު މުބާރާތެއް ސާފް ޗެމްޕިއަންޝިޕް ވެސް ވެގެންދޭ. އެހެން ނަމަވެސް އަޅުގަނޑާ އަޅުގަނޑުގެ ޓީމުގެ ވިސްނުމުގައި އޮތީ މިހާރު މިހާރަށް ސާފް ޗެމްޕިއަންޝިޕް ކާމިޔާބު ކުރުމަކީ ލާޒިމް ކަމެއް ނޫނޭ. އެހެން ނަމަވެސް މިހާރު އަޅުގަނޑުމެން އެބަޖެހޭ ގައުމީ ވަރުގަދަ ޓީމެއް ބިނާކުރަން. ޒުވާން ޖީލެއް އަލުން އުފައްދަން އެބަޖެހޭ،" އެ ރަސްމިއްޔާތުގައި ވާހަކަ ދައްކަވަމުން ބައްސާމް ވިދާޅުވި އެވެ.\nބައްސާމްގެ އެ ވާހަކަތަކާ ގުޅިގެން ފުޓްބޯޅައިގައި އުޅޭ ގިނަ ފަރާތްތަކުން އެކަމަށް މަރުހަބާ ކިޔެވެ. އަދި ޒުވާން ކުޅުންތެރިންނަށް ފުރުސަތު ދީގެން ބޮޑެތި ޓާގެޓްތަކަށް ކުރިއަށް ދިއުމުގެ ވިސްނުމާއި މުސްތަގުބަލުގައި ވަރުގަދަ ޓީމެއް ބޭއްވުމުގެ މަސައްކަތް ފެށީތީ އެވެ. އެހެން ނަމަވެސް އޭރު ވެސް އެއްބައި ފަރާތްތަކުން ވަނީ ސާފަކީ ދިވެހި ސަޕޯޓަރުންގެ ނަޒަރުގައި ކާމިޔާބު ކުރަން ޖެހޭ މުބާރާތެއް ކަމަށާއި އެއީ ގިނަ ބަޔަކު ތަށި ނޫން އެއްޗެއް ގަބޫލު ވެސް ނުކުރާ މުބާރާތަކަށް ވުމުން އެ މުބާރާތް ވެސް މުހިއްމު ކަމަށް ބުނެފަ އެވެ. އެކަން އެހެން އޮތް ނަމަވެސް އެފްއޭއެމުން ވިސްނީ ޓުވާޑްސް ފިއުޗާ އަށް ކަަމަށް އޭރު އެ އިދާރާ އިން ބުންޏެވެ.\nMi vaguthu SAFF championship kaamiyaab kurun laazimeh noon: Bassam\nގައުމީ ޓީމުގެ ކޯޗުކަމަށް ސެގާޓް ހަމަޖެއްސުމަށް ފަހު އޮތް ނޫސްވެރިންގެ ބައްދަލުވުން.\nއެކަމަކު އެ ވާހަކަތައް އެއް ފަަރާތުގައި އޮއްވައި މިހާރު ފެންނަން ފަށާފައި މި ވަނީ ކުރިން ފެނުނު މަންޒަރެވެ. އަނެއްކާ ވެސް ސާފް ޗެމްޕިއަންޝިޕް މުހިއްމުވީ އެވެ. މިހާރު ކުރިއަށްދާ ދިރާގު ދިވެހި ޕްރިމިއާ ލީގު ވެސް ޝެޑިއުލްކޮށްފައި އޮތީ ސާފް ޗެމްޕިއަންޝިޕަށް ތައްޔާރުވުމުގެ ގޮތުން ބޮޑު ބްރޭކެއް ލިބޭ ގޮތަށެވެ. އަދި މީގެ ކުރިން އެފްއޭއެމުން ވަނީ ސާފް ޗެމްޕިއަންޝިޕްގެ ކުރިން މާލޭގައި ގައުމީ ޓީމަށް ހާއްސަކޮށް މުބާރާތެއް ބޭއްވުމަށް ވެސް ވާހަކަ ދައްކައިފަ އެވެ. އެނގިފައިވާ ގޮތުގައި އެ މުބާރާތް މި އަހަރު ފަހު ކޮޅަށް މިހާރު ވަނީ ލަސްކޮށްފަ އެވެ. މި ހުރިހާ ކަމަކަށް ބަލާއިރު މިހާރު މިސްރާބު މިހުރީ އަނެއްކާ ސާފް ތަށްޓަށްކަން ޔަގީންވެ އެވެ.\nއޭޝިއަން ގޭމްސްގައި ބައިވެރިނުވުމުގެ އެއް ސަބަބެއްގެ ގޮތުގައި އެފްއޭއެމުން ބުނީ ސާފް ޗެމްޕިއަންޝިޕް ކުޅޭ ޓީމުގައި ހިމެނެނީ ގިނައިން 23 އަހަރުން ދަށުގެ ކުޅުންތެރިން ކަމަށެވެ. އެކަމަކު ސާފް ޗެމްޕިއަންޝިޕަށްދާ ޓީމުގައި ހިމެނުނަސް ކުޅުމުގެ ފުރުސަތު ނުލިބޭނެ ކުޅުންތެރިން އެބަތިއްބެވެ. އަދި މި ވަގުތަށް ބަލާއިރު މޮޅު ކުޅުމެއް ދައްކަމުން އަންނަ ޒުވާން ކުޅުންތެރިންނަށް ފުރުސަތު ދޭން އޭޝިއަން ގޭމްސްގައި ބައިވެރިވުމަކީ ވެސް އޮތް ގޮތެވެ.\nމިސާލަކަށް ބަލާނަމަ މި ވަގުތު މާޒިޔާގެ ގޯލު ބަލަހައްޓަމުން އަންނަ ޒުވާން ކީޕަރު ހުސެން ޝަރީފަށް ސާފް ޗެމްޕިއަޝިޕް ޓީމުގައި ހިމެނުނަސް ކުޅެލަން ލިބުމުގެ ފުރުސަތު ވަރަށް ހަނި އެވެ. އޭނާ ގަވާއިދުން މާޒިޔާގައި ކުޅެމުން އަންނަ ދުވަސްވަރެއްގައި އޭޝިއަން ގޭމްސްގައި ބައިވެރިވިނަމަ އޭނާ އަށް ރަނގަޅު މެޗުތަކެއް ލިބޭނެ އެވެ. އަދި ފެންވަރު ރަނގަޅު ދިވެހި ކީޕަރުން މަދުވުމުގެ މައްސަލަ އަށް ހައްލެއް ހޯދުމުގައި މިއީ ވެސް ގެއްލިގެންދިޔަ ފުރުސަތެކެވެ.\nއަނެއްކޮޅުން މި ވަގުތު އެންމެ ރަނގަޅު ކުޅުމެއް ދައްކަމުން އަންނަ އީގަލްސްގެ މިޑްފީލްޑަރު ހަސަން ރާއިފް (ހަންނަ) އަށް އަދި ސީނިއާ ގައުމީ ޓީމުން ފުރުސަތެއް ނުލިބެ އެވެ. ބައިނަލްއަގްވާމީ ފުޓްބޯޅަ އަށް އަދި އޭނާ އަލެވެ. އެކަމަކު އޭޝިއަން ގޭމްސްގައި ޒުވާން ސްކޮޑެއް ނަގައި ހަންނަ ފަދަ ގިނަ އުއްމީދީ ޒުވާން ކުޅުންތެރިންތަކަކަށް ފުރުސަތު ދިން ނަމަ މި ކުޅުންތެރިންނަށް ކުރިއަށްދާން ރަނގަޅު ތަޖުރިބާ އަކަށްވާނެ އެވެ.\nރާއްޖޭގެ ފުރަތަމަ ޑިވިޝަނުގައި ގިނަ ދުވަސްތަކެއް ވަންދެން މަސައްކަތްކުރި ކޯޗަކު "މިހާރަ"ށް ބުނީ ގޭމްސްގައި ބައިވެރިނުވާން ނިންމުމަކީ ޒުވާން ކުޅުންތެރިންތަކަކަށް ގެއްލިގެންދިޔަ ވަރަށް މުހިއްމު ފުރުސަތުތަކެއް ކަމަށެވެ.\n"އަޅުގަނޑުމެންނަށް ފެނިއްޖެ ޒުވާން ޓީމުތައް ކޮޅަށް ގިނަ ގޯލުތަކެއް ވަދެގެން ދިޔަތަން. އޭގެ މާނަ އަކީ އެ ކުޅުންތެރިން ފުޓްބޯޅަ ކުޅުން ހުއްޓާލާނެއެކޭ އެއް ނޫން. އެ ވެސް ލިބޭނެ ތަޖުރިބާއެއް. އޭޝިއަން ގޭމްސް އަކީ ފާއިތުވެ ދިޔަ ތަނުގައި ވެސް ކުޅުންތެރިންނަށް ލިބިގެންދިޔަ ރަނގަޅު މެޗުތަކެއް. އޭޝިއާގެ ގަދަބާރުތަކާ ދެކޮޅަށް ކުޅެލަން ލިބޭ. މި ފަދަ ފުރުސަތަކީ ކޮންމެ ކޮންމެ ފަހަރަކު ޒުވާން ކުޅުންތެރިންނަށް ލިބޭނެ އެއްޗެއް ނޫން. ސާފް ޗެމްޕިއަންޝިޕް އޮތަސް އޭގައި ނުކުޅޭ ކުޅުންތެރިން ވެސް ފޮނުވޭނެ. ޒުވާން ކުޅުންތެރިން މަދެއް ނޫން،" އޭނާ ބުންޏެވެ.\nގައުމީ ޓީމުގެ ޒުވާން ކީޕަރު ހުސެއިން: މި ފަހަރުގެ ގޭމްސްގައި ބައިވެރިވިނަމަ ހުސެއިން އަށް ރަނގަޅު މެޗުތަކެއް ލިބޭނެ. -- ފޮޓޯ: ނިޝާން އަލީ/ މިހާރު\nއަންނަ އަހަރު ސައުތު އޭޝިއަން ގޭމްސް އާއި އިންޑިއަން އޯޝަން އައިލެންޑް ގޭމްސް ވަނީ ތާވަލްކޮށްފަ އެވެ. އެކަމަކު އެ ދެ މުބާރާތުގައި ވެސް އޭޝިއަން ގޭމްސްގައި ލިބޭފަދަ ރަނގަޅު މެޗުތަކެއް ނުލިބޭނެ އެވެ.\nއޭޝިއަން ގޭމްސްގައި މީގެ ކުރިން ރާއްޖެ ވަނީ ފެންވަރު ރަނގަޅު ޓީމުތަކާ ދެކޮޅަށް މޮޅު ކުޅުމެއް ދައްކައި ރަނގަޅު ނަތީޖާ ނެރެފަ އެވެ. އެ ގޮތުން އީރާނާއި ދެކުނު ކޮރެއާ ފަދަ ޓީމުތަކާ ދެކޮޅަށް ކުޅުނެވެ. މި މެޗުތަކުގެ ބޭނުން ހިފައި ބައިނަލްއަގްވާމީ ފުޓްބޯޅައިގައި މުހިއްމު ތަޖުރިބާތަކެއް ހޯދި ކުޅުންތެރިންތަކެއް އެބަތިއްބެވެ.\nޒުވާން ކުޅުންތެރިން ކުރިއެރުވުމުގައި އެފްއޭއެމުން އަވަދިނެތި ޕްލޭންތަކާ އެކު ކުރިއަށްދާތީ އެކަމަށް މަރުހަބާ ކިޔައި ސާބަސްދޭން ޖެހެ އެވެ. އެކަމަކު އޭޝިއަން ގޭމްސް ފަދަ ފެންވަރު ރަނގަޅު މުބާރާތަކުން އަންހެން ފުޓްބޯޅަ ޓީމަށް ފުރުސަތު ދިންއިރު، ފިރިހެން ޓީމު ބައިވެރިނުކުރުމަކީ އުއްމީދީ ކުޅުންތެރިންތަކަކަށް ގެއްލިގެން ދިޔަ ބޮޑު ފުރުސަތެކެވެ. ޒުވާން ކުޅުންތެރިން ކުރިއެރުވުމުގައި ފަހަތަށް އެޅި ފިޔަވަޅެކެވެ. އަދި "ޓުވާޑްސް ފިއުޗާ" ބޮޑު ޕްލޭނަކާ އެކު ކުރިއަށްދަނިކޮށް ޒުވާން ކުޅުންތެރިންތަކަކަށް ގެއްލުނު ބޮޑު ފުރުސަތަކާ އެކު ފުޓްބޯޅަ އަށް ކުރިމަތިވި ބޮޑު ވެއްޓުމެކެވެ.\nއިތުރު ލިޔުންތައް އެފްއޭއެމް އޭޝިއަން ގޭމްސް ގައުމީ ފުޓްބޯޅަ ޓީމް


BREAKING NEWS: Councilor Eh Kuda Kujjakaa Ehjinsun Gulhun Hingan Ovva Fenijje - Vaguthu\nސުލްހަވެރިކަމާއި އެކު އިންސާފު ހޯދުމަށް ކުރަމުން އައްނަ މުޒާހަރާ؛- ވަގުތު އިމޭޖަސް- މުހައްމަދު އަފްޒަލް\nމެދުރާއްޖެތެރޭ ރަށެއްގައި ކައުންސިލަރަކު، ފިރިހެން ކުއްޖަކާއި އެކު އެއްޖިންސުން ގުޅުން ހިންގަން އޮއްވާ އެރަށު މީހުންނަށް ފެނިގެން އެމަންޒަރު ވީޑިއޯކޮށްފިއެވެ.\n"ވަގުތު" އަށް މައުލޫމާތު ދިން މީހުން ބުނާ ގޮތުގައި ކުޑަކުދިންނާއި އެއްޖިންސުން ގުޅުން ހިންގުމާއި އަދި އަންހެން ކުދިންނަށް ޖިންސީ ފުރައްސާރައިގެ މެސެޖް ކުރުމުގެ އެތައް މައްސަލައެއްގެ ތުހުމަތު މީގެ ކުރިން ވެސް ކުރެވިފައިވާ ކައުންސިލަރުގެ ވީޑިއޯ ރަށުގެ ގިނަ ބަޔަކަށް މިހާރު ވަނީ ފެނިފައެވެ.\nމިމައްސަލަ މިހާރު ފުލުހުންނަށް ވެސް ހުށަހަޅާފައިވާ ކަން "ވަގުތު" އަށް ވަނީ ކަށަވަރު ވެފައެވެ. ނަމަވެސް އަދި އޭނާ ހައްޔަރު ކޮށްފައެއް ނުވެއެވެ.\nކައުންސިލަރު މިއަމަލު ހިންގާފައި ވަނީ މިރޭ 19:30 ހާއިރުއެވެ.\nއޭނާގެ މައްޗަށް ތުހުމަތު ކުރެވުނު މައްސަލަތައް ކަމާބެހޭ އިދާރާތަކުން އެކަށީގެންވާ ގޮތެއްގައި ކުރިއަށް ނުގެންދާތީ މީގެ ހައްކަ މަސް ދުވަސް ކުރިން ރައްޔިތުން މަޖިލީހުގެ ހިއުމަން ރައިޓްސް ކޮމެޓީއަށް ވެސް ހުށަހެޅިއެވެ. އެކޮމެޓީން މައްސަލަ ބެލުމަށް ބައެއް އިދާރާތައް ވެސް ކޮމެޓީއަށް ހާޒިރު ކުރިއެވެ. ނަމަވެސް ފަހުން މައްސަލައަށް ވީގޮތެއް ސާފެއް ނުވެއެވެ.\n"މީގެ ކުރިން ވެސް އޭނާގެ އެތައް މައްސަލައެއް ފެންމަތިވެއްޖެ. ނަމަވެސް އެއްވެސް މައްސަލައެއްގައި އިންސާފު ނުލިބި ދިޔައީ އޭނާ އާއި އޭނާގެ އާއިލާގެ ނުފޫޒު ގަދަކަމުން. މިފަހަރު ވެސް އޭނާ އާއި މެދު އެއްވެސް ފިޔަވަޅެއް އެޅިދާނެ ކަމަކަށް ގަބޫލެއް ނުކުރެވޭ." އެރަށުން މައުލޫމާތު ދިން މީހަކު ބުންޏެވެ.\nފަަހަކަށް އައިސް ކުޑަކުދިންނަށް ޖިންސީ ގޯނާ ކުރުމާއި ރޭޕް ކުރުމުގެ މައްސަލަތައް ވަނީ ވަރަށް ބޮޑަށް އިތުރުވެފައެވެ. ނަމަވެސް ބައެއް މައްސަލަތަކުގައި ފުލުހުން އަމަލު ކުރަމުން އަންނަ ގޮތުން ވަނީ ވަރަށް ބޮޑަށް ބޮޑަށް ފާޑުކިޔުން އަމާޒުވެފައެވެ.\nޖުލައި 5, 2020 21:25\nކިހާބޮޑުވެއްޖެ ވަބާއެއްމީ😤. ހައްޔަރުކުރޭ އެ ބީތާ\nޖުލައި 6, 2020 12:31\nމިއޮތީވާ ސަރުކާރެއް! ރޭޕިސްޓުންނައްވެސް ހިމާޔަތްދެނީ!ދީނައް ފުރައްސާރަކުރާމީހުންނަށް ހިމާޔަތް! ގައުމުގައި ޓެރަރިޒަމް ހިންގާ ރައްޔަތުން ރަހީނުކުރާ ބަންގާޅީންނައްވެސް ހިމާޔަތް!ދުނިޔޭގެ އެއްވެސް ގައުމެއްގަ ބޮޑުފިނޮޅު ހާދިސާކަހަލަ ކަމެއް ހިނގައިފިނަމަ އެބަޔަކައް ކުޅިވަރުދައްކާލާނެ!މުސާރަނުދިނަސް އެފާޑައް ނުއުޅެވޭނެ އެހެންގައުމެއްގަ! ޕޮލިހުންގެ އަގު ވަޒަންނުކުރާ ނުކުޅެދޭ ސަރުކާރެއް!އިންސާފެއްނެތް!ހުރިހާކަމަކައް އެންމެ ފިޓު ބޮޑު ވަގު އެހުރީ ގޭބަންދުގަ!ވާކަމެއް ހަރާމުން ހަރާން\nޖުލައި 6, 2020 00:27\nކަލޭ ރަނގަޅައް ކިޔާ. އެ ބަންގާޅިންނާ ހާޑުނުވޭ. އެމީހުން އެހެން ނެހެދިނަމަ އޭމީހުން މެރުންފަދަ. އެހާވެސް ގިނަދުވަސް ވެއްޖެ.\nޖުލައި 6, 2020 08:12\nނުޖެހޭނެ ލާރިނުދިނަސް މަރާނަމޭބުންޏަކަސް ފާޑުފާޑައް އުޅޭކަށް!ދުނިޔޭގެ އެހެން ގައުމުތަކުގާވެސް ވަރަށް ހާލުގަ މީހުންއުޅޭ!އެމީހުންނައް ނުކެރޭނެ ފުލުހުންނާ ދިމާލައް ގާއުކާ ގޮނޑިއުކާކައް!ނުކެރޭނެ ރައްޔަތުން ރަހީނުކޮއް މާގައްޑާވާކައް!އެހެންނޫންނަމަ އުމުރުދުވަހައް ޖަލައް ގަޅާލާނެ ނުވަތަ އޮންނާނީ ބިމުއަޑީގަ! ލާރިނުދެންޏާ އެއޮންނަ ގަވާއިދަކާ އުސޫލެއްގެ ދަށުން ގާނޫނާ ޙިލާފުނުވާގޮތައް ކަންކަން ކުރާނީ އިނގިއްޖޭ!ފީކަޅާ ވަނދު ނުކުޅެދޭ ސަރުކާަރެއް އޮތީމަ ވާނީ މިހެން!ތިކަހަލަ ބޯގަޅިން އެވެރީނައް ވޯޓުދޭތި އަދިވެސް!\nޖުލައި 6, 2020 11:28\nއޭ ކަލޭ ރަނގަޅަށް އެ ކިޔާބަ. ސަރުކާރާ ހުރީ ކޮންގުޅުމެއްތަ؟\nސަރުކާރު ހިންގާ ޕާޓީ އެމްޑީޕީގެ ކައުންސިލަރެއް.....ނޭގޭތީ ބުނެލީ....\nޖުލައި 10, 2020 18:26\nނޫން. ޢެެއީ ޕީޕީއެމް ގެ ކައުންސިލަރެއް. ލ.މާބައިދޫ / ފިނިހިޔާގެ، ޢަބްދުﷲ ރަޝީދު. މާބައިދޫ ކައުންސިލަރ\nދެރަ ކަންކަން. އިސްލާމީ ޝަރީޢަތް ތަންފީޒު ކުރަން ގޮވާލަން.!\nރައްޔިތުން ނިކުމެ ފުނޑާލާ.މިހާރު މާ މައްޗަށް މިދަނީ..ރައްޔިތުންގެ ބާރު ދައްކާލީމަ ތ ޔަހޫދީން ހަމަ ބިމަށް ތިރިވާނެ...ހަމަ ކޮންމެ މީހަކުވެސް މިކަހަލަ މީހުންނަށް ފާރަލާން ޖެހޭ.ﷲ އިރާދަ ފުޅާ އެކު ތި ލިވާތު ކުރާ ބައިގަނޑަށް އޮތީ ވަރަށް ހިތި ދުވަސްތަކެއް...ބޮޑު ބަލާއެއް ކަހަލަ ވެރިކަމެއް މީ....\nޖުލައި 5, 2020 21:30\nތިކަމެއްވެސް ސާބިތުނުވާނެ!މައްސަލަ ޖައްސާމީހާ ގޯސްވާނީ! އެމް އެން ޔޫ ގަ ދަރިވަރަކައް ޖިންސީ ގޯނާކޮއްގެން ހައްޔަރުކުރި ލެކްޗަރާ ވެސް ސޭކްއިމްރާނު އެހެރީ މިނިވަންކޮއްފަ!އެހެންވީމާ ތިމާމެނައްބާރުލިބުނީމާ ތިމާމެން ބޭނުންގޮތަކައް ކަންތައްމިކުރަނީ!ރައްޔިތުން އަދިވެސް މިމީހުނައް ވޯޓުދޭތި\nޖުލައި 5, 2020 21:32\nތިޔަވާނީ ބޮޑުުކެކުރި އަކަށް އިންސާފުކޯދުލާއަރާތަން ބާރުސްޕީޑުގައިފެންނާނެ ބަލަންތިބެމާ؟؟؟؟؟؟؟؟\nއޮހޮހޯހޯ...އެނެންޑާ 19 ކުރުދޮށީގަ.\nޖުލައި 5, 2020 21:45\nތި ވާނީ މޑޕ ގޮލެއަކައް، އެއްކަމެއްވެސް ނުވާނެ ރައްޔަތުން އަމިއްލައައް ހުކުމް ކުރަން އެންމެ ފަހުން ޖެހޭނީ.\nޖުލައި 5, 2020 21:49\nހުރިހާކަމެއް މޮޅަށް ދެނެވޮޑިގެންވާ އޯގާވަންތަ ޢިލާހުގެ ހުކުމްތައް ފާރުބުޑަށް އެއްލައިލާ މަވަރު ބައެއްނެތިގެން މޮޅެތި ޤާނޫނުތައްހަދާ ކުށްވެރިންނަށް ހައްޤު އަދަބުނުދީ އަބަދު އަބަދު މިފަދަވާހަކަތައް ނޫސްތަކުގައި ތިޖަހަނީ ޤްޢުމުގެ ކަންތައްތައް އިތުރަށް ނުބައިކުރަންތޯއެވެ؟\nޖުލައި 5, 2020 21:53\nޔަގީން މޑޕ މީހަކަށް ވާނީ. އެމީހުންގެ ލާދީނީ ގުންަޑާއަކަށް ވާނީ\nޖުލައި 6, 2020 06:19\nދެން ބުއްޅަބޭ ބުނާނެ ކަންނޭގެ އެއްޖިންސުން ކައިވެނި ކުރަން ހުއްދަ ދިނުމޭ އެންމެ ރަގަޅުގޮތަ ކީ އިންޑިއާގަވެސް އެ ކަން އޮތީ ހުއްދަ ކޮށްފަޔޭ އޭރުން އެފަދަ އަމަލް ހިންގާ ތަން މީހުން ވީޑިއޯ އެއް ވެސް ނުރާނެ ނޫންހޭ ، ދެން ހޯމް މިނިސްޓަރ ބުނާނެ ތޯއްޗެ ފާފައެއް ކުރީމަ އެފާފައިގެ ވާހަ ކަ ދެއް ކުމާ އެ ކަން ކުރާއިރު ބެލުމަ ކީވެސް ފާފަޔަ ކޭ އެހެންވީމަ ވީޑިއޯ ކުރިމީހުނޭ ކުށްވެރި ވާނީ\nޖުލައި 5, 2020 21:57\nމިހާރު ގައުމީ ކުޅިވަރައް މިކަން ވެެއްޖެ\nޖުލައި 5, 2020 22:01\nސަ ދޫމު ބާގައިގެ މީހުންވެސް އުޅުނީ މިގޮތަށް، އެންމެ ފަހުން ނޭނގި ތިއްބާ މާތްﷲގެ ކޯފާ އައިސް ރަށް ބަންޑުން ޖެއްސެވީ.\nޖުލައި 5, 2020 22:16\nމިހާރުވެގެން އުޅޭކަމެއް ނޫންމީ އަބަދުވެސް ހިނގާ ކަންކަން ކުރީގަ އާއިލާގެ ލަދަށް ސިއްރުކުރަނީ މީ ވަކިސަރުކާރެއް އައިސްގެންވާ ކަމެއް ނޫން. ތަފާތަކީ މިހާރު މީހުންގެ ލޯހުޅުވުން އަދި އެޒަމާނުގަ ފޯނެއް ކެމެރާއެއް ނުހުރޭ ... އޭރުބަލާނީ ގިފިލިން މީހުންގެ އޮރިޔާން، އަދި އެއްގެއެއްގެ ތެރެއިންވެސް ބައިވަރުކަންކަން ހިންގާނެ....... އެކަމަކު ހަމަ ސިއްރުކުރާނީ..\nޖުލައި 5, 2020 22:24\nތިޔަ ކައުންސިލަރަކީ އަނެއްކާ ކޮންޕާޓީއަކަށް، ކޮންރަށަކަށް، ކޮންޖިންސަކަށް ނިސްބަތްވާ މީހެއް. އޭނަގެ މައްސަލަ ނުބެލެނީ ކީއްވެބާ؟ ހާދަދެރައޭ. މިވަނީ ކިހިނެއްބާ.\nޖުލައި 5, 2020 22:25\nއެއީ ސަދޫމުގެވެރިން ، ކެރަފާ އާއިލާ އުފާވާނެފަދަ އަމަލެއް.\nޕޮލިހުންނައް ކޮންކަމެއްތަ ކުރެވޭނީ ހެއްކާ ގަރީނާޔާ ޕޮލިހުން ހޯދިޔަސް ކޯޓުމަރުހަލާއިން އެ ހެއްކާ ގަރީނާޔައް ވާގޮތެއް ނޭނގޭނެ ، މިގައުމުގެ ހުރިހާ ހަލާކަކީ މިއުޅޭ ކެނެރީގޭ ބުއްޅަބޭ.\nޖުލައި 5, 2020 22:27\nހޭ ވައްޓާފަ އެތިބީ ހޮވާފަ. ވެރިކަމާ، މަޖިލީހާ. ކައުސިލްތަކާ. ދެން ތިބޭ ހެވިފަ އަތް ޖަހަން.\nޖުލައި 5, 2020 22:30\nއުތެމަ އަށް ނިސްބަތްވާ ގޮލައަކަށް ވުން ގާތީ\nޖުލައި 5, 2020 22:35\nކޮން ޕާޓީ އެއްގެ މީހެއްތޯ\nޖުލައި 5, 2020 22:36\nތިވާނީ އެކުއްޖާ އޭނާއާއި ގުޅުން ހިންގީކަމަށް! އަނެއްކާ ރޮޔަލްމީހެއްބާ! ރަޔަލްމީހެއް ނުންނަމަ ފަހަރެއްގައި ތިކަންބަލިދާނެ. ޕީޕީއެމް ނުވަތަ ޕީއެންސީ މީހެއްނަމަ ފިޔަވަޅުއަޅާނެކަން ޔަޤީން!\nޖުލައި 5, 2020 22:47\nރޯޔަލް ފެމިލީ ސޮރެއްތަ؟ މައްސަލައެއް ނުބަލާނެ\nތީ ތިރަށު މީހުން ކުރުވާ ކަމެއް ނު\nޖުލައި 5, 2020 22:48\nކުރެެގެ ސަރުކާރުން ދޫކޮއްފަ ހުރިމީހުން ޖިންސީގޯނާ ކުރަމުން ދިޔާމަ މިސަރުކާރައް ބެވީމަ ހިނި އާދޭ\nޖުލައި 5, 2020 22:51\nރާއްޖޭގެ ހުރިހާކަމެއްވެސް މިދަނީ ގައުމު އެދޭ ގޮތައް! އިސްލާމީޝަރީޢަތަށްވުރެ މާ މާތްޝަރީޢަތެއް އަހަރެމެންނަށް ހައްދަވައި ދެއްވަނީ! ޑިމޮކްރަސީ ދޮންވެ ފައްކާކުރަނީ! މުސްލިމުން ބަންގާޅު ކަޑަށް އަޅާލައި އެޖެންޑާ 19 ފުރިހަމަ ކުރަނީ!\nޖުލައި 5, 2020 22:52\nޖިންސީގޯނާކުރާމީހުން ދޫކޮއްފަ ތިބީ ކުރީގެ ސަރުކާރުން މިސަރުކާރައް އެކަމަކު މިބައަނި ކިހާހެއްވާ\nޖުލައި 5, 2020 22:56\nހައްޔަރުކުރޭ...ބަކަރި ކޮށި ބަންދުކުރޭ..ޔާމީން އާއި ވެރިކަން ހަވާލު ކޮށްފަ...އެމްޑީޕ އުވާލާ..އަދީބް އާއި ޒިޔަތު ޖަލަށް ލާ..ސިފައިންނާއި ފުލުހުން ނިކުމެ ހުރިހާ ބޮޑެތި ކުއްވެރިން މުޖުތަމައު އިން އެކަހެރި ކުރޭެ..ޒީރޯ ޓޮލެރެންސް އަކީ މިއީ\nޖުލައި 5, 2020 23:01\nޖުލައި 5, 2020 23:12\nކޮންމެކަމެއްކުރިޔަސް ﷲގެ ހުކުމްފުޅު ތަންފީޒްނުކުރާހާ ހިނދަކު އެއްވެއްސް ކަމެއް ދުވަހަކުވެސް ރަނގަޅެއްނުވާނެ\nޖުލައި 6, 2020 08:23\nހުކުން ފުޅުގައި އޮތް އެއްޗެއް އަޅެ ކަލޭ ބުނެބަލަ\nޖުލައި 5, 2020 23:18\nކޮން ޕާޓީ އެއްގެ ކައުންސިލަރެއް ކަން ބުނެނުލީމަ ހަބަރު ފުރިހަމައެއް ނޫން!\nޖުލައި 5, 2020 23:19\nއެއީ ހައްދުންމަތީ ރަށެއްގެ ޕޕ ކައުންސިލަރެއް، މައްސަލައަކީ ޕާރޓީއެއްނޫން، މައްސަލަ އަކީ މިކަހަލަ ޖާހިލު މީހުން\nޖުލައި 6, 2020 05:50\nހައްދުންމަތި އެއީ މެދުރާއްޖެތެރެތަ؟ ހަބަރެއް ފެންނައިރަށް ކޮމެންޓެއް ޖަހާލާތި ތިކަހަލަ ގަމާރުންވެސް.\nޖުލައި 6, 2020 13:03\nމިހާރު ހަބަރު ކިޔާލާ، ހައްޔަރުކުރީ ކޮންރަށެއްގެ ކާކުތޯ، އަދި ލ.މާބައިދޫ އެއީ ހައްދުންމަތި ނޫންތޯ، ތިމާގެ ފެންވަރު ދަނެގެން އެހެން މީހުނަށް ގަމާރަށް ގޮވާ\nޖުލައި 5, 2020 23:21\nރައްޔިތުން ނުކުމެ ފިޔަވަޅު އަޅާބަލަ...\nޖުލައި 6, 2020 02:33\nމިހާރު ޕޕމ އޭ ބުނާއިރަށް ފޮނުއެރުވުން ކުޑަ ވެއްޖެ ދޯ؟؟؟؟؟\nޖުލައި 6, 2020 00:03\nބީތާ ވެފައޮތް ސަރުކާރެއް މިނޫނީ ނުދެކެން.\nޖުލައި 6, 2020 00:42\nޒީރޯ ޓޯލަރެންސް އާ ލައިގެން ކަމެއް ކުރަން ވީނުން މޑޕ އިން. ހަމަ ރަންގަޅައްވެސް އިތުބާރު ގެއްލިއްޖެ ކަލޭމެންނައް.\nޖުލައި 6, 2020 00:50\nތިބުނާ ރަށެއްގެ ކައުންސިލަށް ތިހާ ނުބާ މީހަކު ހޮވުނު ގޮތެއް ނޭނގުނު.... ގައިމު ވޯޓެއް ލައިގެނޯ ހޮވެނީ... އެހާ ނުބައި މީހަކު ހޮވާނީ ވެސް އެހާ ނުބައި މީހުން .... ރަނގަޅަށް ވިއްޔާ ކޮންމެސް އެއްޗެހި ތަކެއް ނުދީގެން ރޭޕް ސީޒަން އަށް ފައްތާލީ ތޯއްޗެއް\nޖުލައި 6, 2020 01:13\nރައްޔިތުން މަޖިލީހުގެ ހިއުމަން ރައިޓްސް ކޮމެޓީއަށް ވެސް ހުށަހެޅިއޭ؟ ކެކެކަކަ ހައްގު ހޯދައިދިނިމުގަ ފިރިކަލުންގެ އެއްބާރުލުން ނުހަނު ބޮޑަށް ލިބޭ ކަމަނާފާނެއްގެ ކޮމިޓީ...\nޖުލައި 6, 2020 01:15\nއިޝާ ނަމާދަށް ދިއުމަށް މިރޭ 19:30 ހާއިރު ކައުންސިލަރު ތައްޔާރު ވަނިކޮށް ކީއް ތިކުރީ!\nޖުލައި 6, 2020 02:06\nމިހާރު މިއޮތީ ގަބީލާ ލާދީނީ ވެރިކަމެއް. ޢިންސާފެއް ނުލިބޭނެ\nޖުލައި 6, 2020 06:06\nމަގުމަތިން ކޯޓު ހަދާމީހުމީ ކޮންކަމެއް ބޮޑު ނޫނީ.\nޖުލައި 6, 2020 06:10\nކުށްވެރިވާނީ ތިޔަ ވީޑިއޯ ކުރިބަޔަ ކުހެން ހީވަނީ ، އަދި ވީޑިއޯ ހެއް ކަކަ ކަށް ވެސް ނުފުދި ހިގައިދާނެ އެއީ ފުލުހުންވެސް ކޯޓްއަމުރާ ނުލާ ތަންތަނަށް ވަދެ ރެޑް ހޭންޑް ކޮށް ހިފިޔަސް ކޯޓު އަމުރުނެތި އެތަނަށް ވަނީތީ އުސޫލާޚިލާފުވެގެން އެބަހުރި ކުށްވެރިޔާ ކޯޓުން ދޫ ކޮށްލާފަ\nޖުލައި 6, 2020 06:41\nރޭޕް އަދި އެފަދަ އަމަލުތައް ހިންގާ މީހުނަށް ހައްޤު އަދަބު ނުދެވޭ ހާލަތުގައި އެކަން ކުރި ބަޔަކަށް ކަމެއްކުރިއަސް އެކަމަކަށް އަދަބު ދެވިގެން ނުވާނެކަމަށް ދެކެން. އިންސާފު ކޮންމެވެސް ގޮތަކަށް ލިބެން އެބަޖެހޭ.\nޖުލައި 6, 2020 06:45\nކޮވިޑު91 އަށްވުރެ ނުބައި ބައްޔެއް މިފެތުރެނީ\nޖުލައި 6, 2020 07:01\nސަތޭކަ ޕަސެންޓް ލާދީނީ އެމްޑީޕީގެ ގޮލަޔަކަށް ތިގޮލާވާނީ. ފަހުވަގުތު ތިކަން އެނބުރިގެންދާނީ ސަފާރީ ރޯޔަލް ރޭޕްކޭސްއަށް ވީ ގޮތް.. ފަހުވަގުތު ކުށްވެރިވާނީ އެ ކުޑަ ކުއްޖާފުޅު. މިއީ ނުބައިނުަލަފާ ލަދުހަޔާތުގެ ކަންފުޅެއްވެސް ނެތް ރަހުމު ކުޑަ ޖާހިލުންތަކެއް.\nޖުލައި 6, 2020 07:28\nތިޔަމައްސަލަ ތަހުގީގުކުރެވޭނީ މަޖިލިސް މެންބަރުންނަށް\nޖުލައި 6, 2020 08:24\nކޮންމެވެސް ދަންނަ މީހަކު އިސްލާމީ ޝަރީއަތުގައި ކުޑަކުއްޖަކާ ގުޅުން ހިންގީމަ ދޭން އޮންނަ އަދަބެއް ބުނެދީބަލަ\nޖުލައި 6, 2020 09:02\nކީއކުރާނީ އެ ދާއިރާ ރައްޔިތުނަނަށް އޭނަ ނޫން އެހެން މީހަކު ހޮވަން ނުކެރުނު ވިއްޔާ\nޖުލައި 6, 2020 09:38\nހައްތަހާވެސް މޯދީންނެވެ 🤷🏾♀\nޖުލައި 6, 2020 09:46\nތި ރަށުގަ އެ ކައުންސިލަރަށް ވޯޓު ދިން އެންމެންނަކީ އެކަމަށް ސަޕޯޓު ކުރާމީހުން ....ކޮންވާހަކއެއް.....\nޖުލައި 6, 2020 10:44\nވީޑިއޯ ޙިއްޞާ ކުރުމުން އަނިޔާ ލިބުނު ކުއްޖާގެ އަބުރާ އިންސާނީ ކަރާމާތް ގެއްލި އޭނާގެ މުސްތަޤްބަލު ކިލަނބުވާނެ. އެހެން ނުހައްދަވާ، ވީޑިއޯ ބޭނުންކުރޭ ތަޙުޤީޤު ކުރުމަށާ ޝަރީޢަތުގަ\nނ އަތޮޅު ރަށެއްގަ ވަހުށީ ކަމަށް އަރާހުރި ޅެންވެރި އަކު، ކުރީގަ މިސްކިތު މުދިމެއް ވެސް އެބަ އުޅެ.\nއަމިއްލަ ދަރިން އުމުރުގެ ކުދިންނަށް ޅެން ހެދުމުގެ ނަމުގަ ވަހުށީ އެއްޗހެހި ފޮނުވާ ވަރަށް ވިޔާނުދާ މީހެއް. މާހް.. މާހް... މާހް... މާހ\nޖުލައި 6, 2020 10:55\nފިޓު ބޮޑު ވަގު އުފެއްދީ ކޮން ސަރުކާރަކުން؟\nޖުލައި 6, 2020 10:57\nބޮޑު އުފެއްދީ ކޮން ސަރުކާރެގައި؟ އެމް އެމް ޕީ އާރް ސީ ގެ ފައިސާ ބަނޑުއެޅީ ކޮން ސަރުކާރަކުން އޭގެ އިސްކޮށް އުޅުނީ ކޮން ސަރުކާރެއްގެ ނާއިބު ރައީސެއް؟\nޖުލައި 6, 2020 11:32\nއެމީހުން ތިބީ މަގުމަތީގައިތަ އެކަމެއް ކުރަން. ރަށު ރައްޔިތުންނަށް ފެނުނީ؟؟\nޖުލައި 6, 2020 15:01\nޖުލައި 6, 2020 21:22\nޖުލައި 6, 2020 21:23\nޖުލައި 6, 2020 22:38\nކޮން ޒީރޯ ޓޮލަރެންސެއް ކިޔާކަށް .މިހާރު ނިއޮތް ސަރުކާރަކީ ތިކަންކަމާ ވިސްނާ ސަރުކާރެއްނުން.ފޮނި ވާހަކަ ދައްކާފައި ވެރިކަމަށް އައިސް އެއްވެސް ކަމަކަށް ހައްލެއްނުލިބުނު.ކޮމިޝަން ހަދައިގެން އުޅުނުއިރު ހީވަނީ އެހެންފަދަ ކަމެއްހެން.\nޖުލައި 7, 2020 01:50\nތިކައުންސިލަރަކީ ފުރަތަމަ އމޑޕ ގެފަހުލަވަާނެށް ތިބުނާ ކުޑަ ކުއްޖާ ގެ ފުރަތަމަ ކޭޝް އަމިއްލަ އުފަން ގެއިން ފެށުނީ ވާނުވާ ........\nޖުލައި 7, 2020 11:10\nމިފަދަކަންތައް ނުހުއްޓި ކުރިޔަށްދަނީ މިފަދަނުބައި އަމަލުހިންގާފަރާތްތަކަށް އަދަބުނުދެވޭތީ\nމިފަދަޢަމަލުހިންގަން ބޭނުންވާފަރާތްތަކަށް ހިތްވަރުލިބޭތީކަމަށްބެލެވޭ ވީމާ، މަފަދަނުބައި\nޢަމަލުހިންގާ ފަރާތްތަކަށް ހިތްވަރުނުލިބޭ ގާނޫނެއްހަދައިގެންވެސް ރާއްޖޭގެ ދީނާ ގައުމަށް\nޖެހިފައިވާ މިވަބާއިން ސަލާމަތްވެ ރަށްކާތެރިވާންޖެހޭކަމުގައިދެކެން މިކަން ފުރިހަމަގޮތުގައި\nއަވަހަށްކުރެވޭނީ ގާނޫނުހަދާމަޖިލީހުން ނަމަވެސް މިހާރު\nޖުލައި 7, 2020 11:15\nޖުލައި 7, 2020 14:11\nޜަށު އެންމެން ނިކުމެ ދެން އެކަން ނުކުރެވެޔ ވަރު ކޮއްލަބަލަ.\nޖުލައި 8, 2020 00:14\nޕީޕީ ކުދިންކޮޅު ކީއްވެތަ އެއްފަހަރުވެސް ޕީޕީއެމް އަށް ނިސްބަތްވާ އެތައް ބައެއް ކުޑަކުދިންނާ ބެހުނު މައްސަލަތަކުގައި ޔާމީނު މައްސަލައޭ ނުބުނަނީ... ކުރީގައި ހުންނާނެ ޕީޕީއެމް އަށް ނިސްބަތްވާ މީހުން ކޮށްފަ ހުރި އަމަލުތަކުގެވާހަކަ ނޫހުގަ ޖެހުމުން ޕީޕީ ކުދިންގެ ކޮމެންޓުތައް ކޮބާހޭ ސުވާލުކޮށް ކޮމެންޓުކޮށްފަ ވެސް... ޖަވާބެއް ނުލިބޭ... ދުނިޔޭގަ ޖަނަވާރުން ފަދަ އިންސާނުން އުޅުމަކީ ވަކި ވެރިޔެއް ނޫނީ ވަކި ސަރުކާރަކުން ރާވައިގެން ކުރި ކަމެއް ނޫން..\nޖުލައި 8, 2020 08:17\nމިފަދަޢަމަލުތަކަކީ ޕާޓީއަށް ނިސްބަތްކޮށް ނިންމަވީކަމެއްނޫން އެގޮތަށްދެކިލައްވާނަމަ މިކަންހުއްޓޭނެތޯ ޕާޓީ ގޯހެއްނޫން ގޯހީ މިފަދަނުބައި،ރަހުމްކުޑަ ޢަމަލުތައްހިންގާފަރާތްތައް\nއިސްލާމުންގެ ނަމުގައިތިބެ އެދީނާޚިލާފް\nޖުލައި 11, 2020 23:49\nމިފަދަ އަމަލުތަކަށް ފާޅުގައި ހިތްވަރު ދޭ ކުދިންކޮޅެއް އުޅޭ ޕާޓީއެއް މިގައުމުގެ އޮންނާނެ. އެހެންވެ ޕާޓީގެ ނަންވެސް ލެވެނީ. އިސްލާމީ ޝަރީއަތުގަ ހިމެނޭ ހުއްދަނޫން ކަންތައްތައް ބަލައިގަންނަން ބޭނުން ނުވާ ކުދިން ކޮޅެއް. ދީނާއި ބީރައްޓެހި ވިސްނުން ގެންގުޅޭ ބަޔަކު އުޅޭ ޕާޓީއެއް ރަނގަޅެއް ނުވާނެ.\nޖުލައި 8, 2020 11:38\nޖުލައި 11, 2020 23:28\nކޮބާތަ ކިނބޫ؟؟ ހޭރިފަ ސްޓަންޓް ޖައްސައިގެން މީހުންގެ ހަމްދަރުދީ ހޯދަންއުޅޭ މުނާފިގު ކަލޭގެ ކޮބާ؟؟ ކުޑަކުދިން ޖަމާކުރަމުން ދުވާ ޝައިތާނުންނަށް ހިމާޔަތް ދީގެން ހުރެ ކިނބޫގަނޑު ހޭރެނީ. މިކަލޭގެ މަކަރުވެރިކަން ޖައްސާ ނުލަފާ ވައްތަރަކަށް އެގޭ.


ޖިންނީން (27) – DhiSalafiyyah\n30/03/2017 ޢަޤީދާއާއި ފިރުޤާތައް, ޢަޤީދާގެ ޢާންމު ލިޔުންތައްއަލް އުޚްތު އުއްމު ޢަބްދިﷲ\nޞަޙީޙް މުސްލިމުގައި ޖާބިރުގެފާނުގެ އަރިހުން ރިވާކުރައްވާފައިވެއެވެ. ރުޤްޔާކުރުމާބެހޭގޮތުން ރަސޫލުﷲ صلى الله عليه وسلم ގެ އަރިހުގައި ސުވާލު ދެންނެވުމުން ޙަދީޘްކުރެއްވިއެވެ.\n((مَنْ اسْتَطَاعَ مِنْكُمْ أَنْ يَنْفَعَ أَخَاهُ فَلْيَفْعَلْ))\nމާނައީ: “ތިޔަބައިމީހުންކުރެ، އޭނާގެ އަޚާއަށް ފައިދާއެއް ކޮށްދިނުމަށް ކުޅަދާނަވެއްޖެމީހަކު ދަންނައެވެ. ފަހެ އޭނާ އެކަމެއްކޮށްދޭށެވެ.”\nނަމަވެސް ޖިންނީންގެ އުނދަގޫ ޖެހިފައިވާ މީހުންނަށް އެހީތެރިވާންވާނީ ﷲ އާއި އެއިލާހުގެ ރަސޫލާ އަމުރުކުރައްވާފައިވާ ފަދައިންނެވެ. އެއީ ޝަރުޢުކުރައްވާފައިވާ ދުޢާތަކާއި ޛިކުރުތަކުންނެވެ. ނުވަތަ އިންސާނުންނަށް އަމުރުކޮށް ނަހީކުރާފަދައިން ޖިންނީންނަށް އަމުރުކޮށް ނަހީކޮށްގެންނެވެ. އެފަދައިން ކަންތައްކުރުމުގައި އިންސާނުންގެ ޙައްޤުގައި ހުއްދަ ނުވާ ބައެއްކަންކަން އެސޮރުމެންގެ މައްޗަށް ކުރުން ހުއްދަވެގެންވެއެވެ. މިޘާލަކަށް އެސޮރުމެންނަށް އެއްޗެހި ކިޔާ ލަޢުނަތްދީ ހެދުމެވެ. އެއީ އެފަދަ ކަމަކަށް ބޭނުން ޖެހިއްޖެ ހިނދެވެ.\nޞަޙީޙް މުސްލިމުގައި އަބޫ ދަރްދާއުގެފާނުގެ އަރިހުން ރިވާވެގެން އައިސްފައިވެއެވެ.\nقَامَ رَسُولُ اللَّهِ -صلى الله عليه وسلم- فَسَمِعْنَاهُ يَقُولُ ((أَعُوذُ بِاللَّهِ مِنْكَ)) ثُمَّ قَالَ ((أَلْعَنُكَ بِلَعْنَةِ اللَّهِ)). ثَلاَثًا. وَبَسَطَ يَدَهُ كَأَنَّهُ يَتَنَاوَلُ شَيْئًا فَلَمَّا فَرَغَ مِنَ الصَّلاَةِ قُلْنَا يَا رَسُولَ اللَّهِ قَدْ سَمِعْنَاكَ تَقُولُ فِى الصَّلاَةِ شَيْئًا لَمْ نَسْمَعْكَ تَقُولُهُ قَبْلَ ذَلِكَ وَرَأَيْنَاكَ بَسَطْتَ يَدَكَ. قَالَ ((إِنَّ عَدُوَّ اللَّهِ إِبْلِيسَ جَاءَ بِشِهَابٍ مِنْ نَارٍ لِيَجْعَلَهُ فِى وَجْهِى فَقُلْتُ أَعُوذُ بِاللَّهِ مِنْكَ. ثَلاَثَ مَرَّاتٍ ثُمَّ قُلْتُ أَلْعَنُكَ بِلَعْنَةِ اللَّهِ التَّامَّةِ فَلَمْ يَسْتَأْخِرْ ثَلاَثَ مَرَّاتٍ ثُمَّ أَرَدْتُ أَخْذَهُ وَاللَّهِ لَوْلاَ دَعْوَةُ أَخِينَا سُلَيْمَانَ لأَصْبَحَ مُوثَقًا يَلْعَبُ بِهِ وِلْدَانُ أَهْلِ الْمَدِينَةِ))\nމާނައީ: ރަސޫލުﷲ صلى الله عليه وسلم ނަމާދަށް ތެދުވެވަޑައިގެންނެވިއެވެ. ފަހެ، އެކަލޭގެފާނު ޙަދީޘްކުރައްވަނިކޮށް ތިމަންބޭކަލުންނަށް އިވިވަޑައިގަތެވެ. “ތިބާގެ ކިބައިން ރައްކާތެރިކޮށްދެއްވުމަށް ﷲގެ ޙަޟްރަތުގައި އެދެމެވެ.” ދެން އެއަށްފަހު ޙަދީޘްކުރެއްވިއެވެ. “ﷲގެ ލަޢުނަތުން ކަލެއަށް ލަޢުނަތްދެމެވެ.” ތިން ފަހަރު އެފަދައިން ޙަދީޘްކުރެއްވިއެވެ. އަދި އެކަލޭގެފާނުގެ އަތްޕުޅު އެއްޗެއްގައި ހިފަންދަމާލައްވާ ފަދައިން ދަމާލެއްވިއެވެ. ފަހެ، އެކަލޭގެފާނު ނަމާދުން ނިމިވަޑައިގަތުމުން ތިމަންބޭކަލުން ދެންނެވީމެވެ، “އޭ ﷲގެ ރަސޫލާއެވެ. މީގެ ކުރިން ކަލޭގެފާނު ޙަދީޘް ނުކުރައްވާ އެއްޗެއް ނަމާދުގައި ޙަދީޘްކުރެއްވި އަޑު ތިމަންބޭކަލުންނަށް އިވިވަޑައިގަތެވެ. އަދި ކަލޭގެފާނުގެ އަތްޕުޅު ދަންމަވާލެއްވިތަންވެސް ފެނުނެވެ.” އެކަލޭގެފާނު ޙަދީޘްކުރެއްވިއެވެ. “ހަމަކަށަވަރުން ﷲގެ ޢަދުއްވު، އިބިލީސް އައިސް އަލިފާންގަނޑެއް ތިމަންކަލޭގެފާނުގެ މޫނުގައި ޖައްސަން އުޅުނެވެ. ފަހެ ތިމަންކަލޭގެފާނު ތިންފަހަރު ޙަދީޘްކުރެއްވީމެވެ. “ތިބާގެ ކިބައިން ރައްކާތެރިކޮށްދެއްވުމަށް ﷲގެ ޙަޟްރަތުގައި އެދެމެވެ.” ދެން އެއަށްފަހު ތިންފަހަރު ޙަދީޘްކުރެއްވީމެވެ. “ﷲގެ ފުރިހަމަ ލަޢުނަތުން ކަލެއަށް ލަޢުނަތްދެމެވެ. ފަހެ، ދެންވެސް ފަހަތަށް ނުޖެހުނެވެ.” ދެން އެސޮރުގެ ގައިގައި ހިފަން އުޅުއްވީމެވެ. ﷲ ގަންދީ ބުނަމެވެ. ތިމަންބޭކަލުންގެ އަޚާ ސުލައިމާނުގެފާނުގެ ދުޢާފުޅު ނުވިނަމަ މަދީނާގެ ކުޑަކުދިން ކުޅުމަށް އޭނާ ބަނދެވުނީހެވެ.”\nފަހެ، މިޙަދީޘްގައި އެވަނީ އިބިލީހުގެ ކިބައިން ރައްކާތެރިކޮށްދެއްވުމަށް އެދިވަޑައިގަނެ އަދި ﷲ ތަޢާލާގެ ލަޢުނަތް ވެސް ލެއްވުން އެދިވަޑައިގެންފައެވެ. އަދި އެގޮތުންވެސް ފަހަތަށް ނުޖެހުމުން އެކަލޭގެފާނުގެ އަތްޕުޅު ދައްމަވާލެއްވީއެވެ.\nއަދި ޞަޙީޙް ބުޚާރީގައި، ނަބިއްޔާ صلى الله عليه وسلم އަބޫހުރައިރާގެފާނުގެ އަރިހުން ރިވާކުރައްވާފައިވެއެވެ.\n((إِنَّ الشَّيْطَانَ عَرَضَ لِى ، فَشَدَّ عَلَىَّ لِيَقْطَعَ الصَّلاَةَ عَلَىَّ ، فَأَمْكَنَنِى اللَّهُ مِنْهُ ، فَذَعَتُّهُ ، وَلَقَدْ هَمَمْتُ أَنْ أُوثِقَهُ إِلَى سَارِيَةٍ حَتَّى تُصْبِحُوا فَتَنْظُرُوا إِلَيْهِ فَذَكَرْتُ قَوْلَ سُلَيْمَانَ – عَلَيْهِ السَّلاَمُ – رَبِّ اغْفِرْ لِي وَهَبْ لِى مُلْكًا لاَ يَنْبَغِى لأَحَدٍ مِنْ بَعْدِى . فَرَدَّهُ اللَّهُ خَاسِيًا))\nމާނައީ: “ހަމަކަށަވަރުން ތިމަންކަލޭގެފާނަށް ޝައިޠާނާ ފާޅުވިއެވެ. އަދި ތިމަންކަލޭގެފާނު ނަމާދު މެދުކަނޑުވާލުމަށް އުނދަގޫ ކުރިއެވެ. ފަހެ އޭނާގެ މައްޗަށް ތިމަންކަލޭގެފާނަށް ﷲ ގަދަކަން ދެއްވުމުން، އޭނާގެ ކަރުގައި ހިފީމެވެ. އަދި ހަމަކަށަވަރުން ހެނދުނު ވަންދެން އޭނާ ތަނބެއްގައި ބަނދެފައި ބެހެއްޓުމަށް ތިމަންކަލޭގެފާނު ޢަޒުމުކުރެއްވީމުއެވެ. އެއީ ތިޔަބޭކަލުންނަށް ދެއްކުމަށްޓަކައެވެ. އެހިނދު ސުލައިމާނު عَلَيْهِ السَّلاَمُ ގެ ބަސްފުޅު ތިމަންކަލޭގެފާނު ހަނދުމަވިއެވެ. ﴿رَبِّ اغْفِرْ لِي وَهَبْ لِي مُلْكًا لَّا يَنبَغِي لِأَحَدٍ مِّن بَعْدِي﴾ [މާނައީ: “އަޅުގެ ވެރި ރައްބު! މިއަޅާޔަށް ފާފަފުއްސަވާނދޭވެ! އަދި މިއަޅާގެ ފަހުން އެކަކަށްވެސް އެކަށީގެންނުވާފަދަ ރަސްކަމެއް މިއަޅާޔަށް ދެއްވާނދޭވެ!”] ދެންފަހެ ﷲ ތަޢާލާ، އޭނާ ނިކަމެތިކުރައްވާ ފޮނުވާލެއްވިއެވެ.” …


Pakistan ah Support kuri Kashmir Dharivarunnah Terrorism ge Dhauva\nޓީ20 ވޯލްޑް ކަޕް އިންޑީއާ އާއި ޕާކިސްތާން ވާދަކުރި މެޗުގެ ތެރެއިން- ފޮޓޯ: އޭޕީ\nޕާކިސްތާނަށް ސަޕޯޓްކުރި ކަޝްމީރު ދަރިވަރުންނަށް ޓެރަރިޒަމްގެ ދައުވާ\n26 އޮކްޓޯބަރ 2021 - 22:21:32\nނިމިދިޔަ ޓީ20 ކްރިކެޓް ވޯލްޑް ކަޕް ފައިނަލްގައި ޕާކިސްތާނުން އިންޑިއާގެ މައްޗަށް ކުރިހޯދުމުން، އުފާ ފާޅުކުރި އިންޑިއާއިން ކޮންޓްރޯލްކުރާ ކަޝްމީރުގެ މެޑިކަލް ދަރިވަރުންތަކެއްގެ މައްޗަށް ޖިނާއީ ދައުވާތަކެއް ކޮށްފި އެވެ.\nއިންޑިއާއިން އެ ދަރިވަރުންތަކުގެ މައްޗަށް ދައުވާކޮށްފައިވަނީ ޓެރަރިޒަމް މަނާކުރާ ގާނޫނުގެ ދަށުންނެވެ.\nއާދިއްތަ ދުވަހު ޔުނައިޓެޑް އަރަބް އެމިރޭޓްސް (ޔޫއޭއީ)ގައި އޮތް މެޗުގައި ޕާކިސްތާނުން ވަނީ އިންޑިއާގެ މައްޗަށް 20 ވިކެޓުގެ ކުރި ހޯދައިފައެވެ.\nއިންޑިއާ ބަލިވުމުން ޕަންޖާބުގައި ދިރިއުޅޭ ކަޝްމީރު ދަރިވަރުންނަށް ހަމަލާތަކެއް އަމާޒުވި އިރު އިންޑިއާ ޓީމުގެ މުސްލިމު ކުޅުންތެރިއަކަށް އޮންލައިންކޮށް ދިމާކޮށްފައިވެއެވެ.\nކަޝްމީރުގައި އިންޑިއާ ދެކޮޅު ފިކުރުގެ މީހުން ގިނައެވެ. ހިމާލިޔާ ސަރަހައްދުގައި އޮންނަ ކަޝްމީރަކީ އިންޑިއާ އަދި ޕާކިސްތާނުންވެސް ފުރިހަމައަށް ދައުވާކުރާ ބިމެކެވެ.\nއެ ސަރަހައްދުގައި އުޅޭ ގިނަ މީހުން ބޭނުންވަނީ މުސްލިމުންގެ ބޮޑު އާބާދީއެއް އޮންނަ ޕާކިސްތާނާއި ގުޅެން ނޫނީ ވަކި މިނިވަން ދައުލަތެކެވެ.\nއާދިއްތަ ދުވަހުގެ ކްރިކެޓް ވޯލްޑް ކަޕެއްގައި ފުރަތަމަ ފަހަރަށް އިންޑިއާ އާ ވާދަކޮށް ޕާކިސްތާން މޮޅުވުމުން ކަޝްމީރުގައި އެކަން ފާހަގަކުރި އެވެ.\nފާހަގަކުރި މީހުންގެ ތެރޭގައި ކަޝްމީރުގެ މެޑިކަލް ކޮލެޖެއް ކަމަށްވާ، ޝެރީ-ކަޝްމީރު އިންޓިޓުއުޓް އޮފް މެޑިކަލް ސައިންސެސްގެ ދަރިވަރުންތަކެއް ހިމެނެއެވެ.\nއެމީހުން އުފާ ފާޅުކުރާ ވީޑިއޯތައް ސޯޝަލް މީޑިއާގައި ވަރަށް ބޮޑަށް ދައުރުވެފައިވެއެވެ.\nއަންގާރަ ދުވަހު އިންޑިއާގެ ފުލުހުންގެ މަތީ އޮފިޝަލަކު އަލްޖަޒީރާއަށް ބުނީ ގާނޫނާ ހިލާފު ކަންތައްތައް ހުއްޓުވާ ގާނޫނުގެ ދަށުން ދެ މައްސަލައެއް ދަރިވަރުންތަކަކާއި ދެކޮޅަށް ހުށަހެޅިފައިވާ ކަމަށެވެ. ނަމަވެސް އެ މައްސަލަ ރައްދުވަނީ ކިތައް ދަރިވަރުންނަށް ކަމެއް އެނގިފައިނުވާ ކަމަށް އޭނާ ބުނެއެވެ. އެ މައްސަލަ ހުށަހެޅިފައިވަނީ "ގައުމީވަންތަ ކަމަށް ހުތުރުވާ ގޮތައް ކްރިކެޓް މެޗެއްގެ ތެރެއިން އަމަލުތައް ބެހެއްޓި" ކަމަށް ތުހުމަތުކޮށް ކަމަށް އޭނާ ބުނެއެވެ.\nއަދި އެ މައްސަލައިގައި އެއްވެސް ދަރިވަރެއްގެ ނަމެއް ނެތް ކަމަށާއި މިހާތަނަށް އެއްވެސް މީހަކު ހައްޔަރުކޮށްފައި ނުވާ ކަމަށް ފުލުހުން ބުނެއެވެ.\nޕަންޖާބުގައި ދަރިވަރުންތަކެއް އެމީހުންގެ ކޮޓަރިތަކުގައި މެޗު ބަލަމުން ދަނިކޮށް، ބަޔަކު ވަދެ ލަކުޑިބުރިން އެމީހުންނަށް ހަމަލާދީފައިވެއެވެ. އެމީހުންނަށް ހަމާ ދީފައިވަނީ ޕާކިސްތާން މޮޅުވުމުން އުފާ ފާޅުކުރުމުންނެވެ.\nބައެއް މީހުން ވަނީ ސޯޝަލް މީޑިއާގައި އެ ދަރިވަރުންތައް ޕާކިސްތާނަށް ޑީޕޯޓްކޮށްލުމަށާއި މުސްތަގްބަލުގައި ސަރުކާރު ވަޒީފާއެއް ނުލިބޭ ގޮތައް ހެދުމަށް ގޮވާލައިފައެވެ.\n2014 ވަނަ އަހަރުގެ އޭޝިޔާ ޓުއަނަމެންްޓް މެޗެއްގައި 60 އާއި ގާތްކުރާ އަދަދަކަށް ކަޝްމީރު ދަރިވަރުންތަކެއް ޕާކިސްތާން އަށް ސަޕޯޓްކުރި ކަމަށް ބުނެ ސަސްޕެންޑް ކުރިއެވެ. ނަމަވެސް ފަހުން އެ ދަރިވަރުންނަށް އެޅި ފިޔަވަޅުތައް ވަނީ ބާތިލްކޮށްފައެވެ.\nއިންޑިއާ ސިފައިންގެ ޗީފް ރަވަތުއާއި އަނބިކަބަލުން ނިޔާވެއްޖެ


ކޮންމެ ދެމަފިރިއަކުވެސް ބޭނުންވާނީ އެއްވެސް މައްސަލައެއް ނުޖެހި ޒަވާޖީ ޙަޔާތް ވޭތިކުރުމަށެވެ. އެހެންކަމުން ތިރީގައި އެވަނީ އެފަދަ ފަރާތްތަކަށް ވަރަށް ޢިބްރަތްތެރި ފިލާވަޅެކެވެ.\nޢަޖައިބެއް ފަދަ ކައިވެނީގެ ފުރަތަމަ ރޭ!\nއައްޝަޢުބީ: ”ތިބާގެ ޙާލު އަހުވާލު ކިހިނެއް ހެއްޔެވެ؟“\nއަލްޤާޟީ ޝުރައިޙު: ”ވިހި އަހަރު ވެގެން ދިޔައިރު އަހުރެންގެ އަހުލުވެރިން (އަނބިމީހާ) ގެ ކިބައިން އަހުރެން ރުޅިއަންނަ އެއްވެސް ކަމެއް ނުފެނެއެވެ.“\nއައްޝަޢުބީ: ”އެއީ ކިހިނެތް ހެއްޔެވެ؟“\nއަލްޤާޟީ ޝުރައިޙު: ”އަހުރެން ކައިވެނި ކޮށްގެން އަނބިމީހާގެ ކައިރިއަށް ވަން އިރު ފެނުނީ ފިތުނަވެރި ކުރުވާފަދަ ރީތިކަމަކާ ފުރިހަމަ ކަމެކެވެ.“\nއެހިނދު އަހަރެން ބުނީމެވެ: ”މާތް ﷲ އަށް ޝުކުރުވެރި ވުމުގެ ގޮތުން2ރަކުޢަތުގެ ނަމާދެއް އަހުރެން ކޮށްލާނަމެވެ.“\n”އޭ އަބޫ އުމައްޔާއެވެ! އިހަށް މަޑު ކޮށްލާށެވެ!“ އެ އަށްފަހު ފެށިއެވެ.\n(ﷲ އަށް ޙަމްދާއި ޘަނާ ކިޔުމަށްފަހު) ”އެއަށްފަހު ދަންނާށެވެ! ތިބާގެ ރަށުގައި އަހުރެން ނޫނަސް ތިބާއާ ކުފޫ ހަމަވާ އަންހެނުން އެބަތިއްބެއެވެ. އަދި އަހުރެންގެ ރަށުގައި ތިބާ ނޫނަސް އަހުރެންނާ ކުފޫ ހަމަވާ ފިރިހެނުން އެބަތިއްބެއެވެ. އެހެންނަމަވެސް މާތް ﷲ ކަމަކަށް އިރާދަކުރައްވައިފިނަމަ އެކަމެއް ވެދެއެވެ. ފަހެ މާތް ﷲ ތިބާއަށް އެކަމަކަށް އަމުރު ކުރައްވާ ކަމެއް ކުރާށެވެ! އަހުރެންނާއެކު ހެޔޮ ގޮތުގައި ދިރިއުޅުމެވެ. ނޫންނަމަ ހެޔޮ ގޮތުގައި އަހުރެން ދޫކޮށްލުމެވެ.“\nއަހުރެން ބުނީމެވެ: (ﷲ އަށް ޙަމްދާއި ޘަނާ ކިޔުމަށްފަހު) ”އެއަށްފަހު ދަންނައެވެ. ތިބާ ތިބުނި ބަސްތަކުގައި ޘާބިތުވެއްޖެނަމަ، އެބަސްތައްވާނީ ތިބާގެ ނަޞީބަކަށެވެ. އަދި އެއާ ޚިލާފުވެއްޖެނަމަ، އެބަސްތައްވާނީ ތިބާއާ ދެކޮޅަށްވާ ޙުއްޖަތަކަށެވެ.“\nއެއަށްފަހު އަނބިމީހާ ބުންޏެވެ: ”ތިބާގެ އަވައްޓެރީންގެ ތެރެއިން އެބަޔަކަށް ތިބާ ލޯބިކުރާ މީހުންނަކީ ކޮބާ ހެއްޔެވެ؟ އަދި އެބަޔަކަށް ލޯބި ނުކުރާ މީހުންނަކީ ކޮބާ ހެއްޔެވެ؟\nއަހުރެން: ”ހަމަކަށަވަރުން އެވެނި މިވެނި މީހުންނަކީ ހެޔޮލަފާ ރަނގަޅު މީހުންނެވެ. އަދި އެވެނި މިވެނި މީހުންނަކީ ހެޔޮލަފާ ރަނގަޅު މީހުންނެއް ނޫނެވެ.“\nއަނބިމީހާ: ”ހެޔޮލަފާ ރަނގަޅު މީހުންނަށް އަހުރެން މިގެއަށް އައުމަށް ހުއްދަ ދެމެވެ. އަދި އެނޫން މީހުންނަށް ހުއްދައެއް ނުދެމެވެ. އަހުރެންގެ އަހުލުވެރިން ޒިޔާރަތް ކުރުމަށް ލޯބިކުރަން ހެއްޔެވެ؟“\nއަހުރެން: ”ތިބާގެ އަހުލުވެރިންގެ ޒިޔާރަތްތަކުގެ ސަބަބުން ފޫހިވާކަން ލޯބި ނުކުރަމެވެ.“\nއަހުރެން އެހީމެވެ: ”އެއީ ކޮން އަންހެނެއް ހެއްޔެވެ؟“\nއަނބިމީހާ: ”އެއީ އަހުރެންގެ މަންމައެވެ.“\nއަނބިމީހާގެ މަންމަ: ”އޭ އަބޫ އުމައްޔާއެވެ! ތިބާގެ އަނބިމީހާއާމެދު ދެކެނީ ކިހިނެތް ހެއްޔެވެ؟“\nއަހުރެން: ”އެންމެ ހެޔޮވެގެންވާ ޙާލުގައެވެ.“\nއަނބިމީހާގެ މަންމަ: ”އަންހެނަކު ދެ ޙާލަތެއްގައި މެނުވީ ފާސިދު ނުވާނެއެވެ. އެއީ ކައިވެނި ކުރާ ހިނދުގައެވެ. ނުވަތަ ދަރިއަކު ލިބޭ ހިނދުގައެވެ. ފަހެ، ތިބާ ބޭނުންވާ ގޮތަކަށް އެކަނބުލޭގެ އަދަބުވެރި ކުރުވާށެވެ. އަދި ތިބާ ބޭނުންވާ އެއްޗެއް އެކަނބުލޭގެއަށް އުނގަންނައިދޭށެވެ.“\nމިއީ ޢިލްމް.އެމްވީގައި އަޙްމަދު ޙުސައިން ލިޔުއްވާފައިވާ ލިޔުއްވުމެކެވެ. ލިޔުމުން ލިބިދޭ ޢިބްރަތް ބޮޑުކަމުން މިއަދުނޫހުގެ ކިޔުންތެރިންނާއި ވެސް ހިއްސާކޮށްލީއެވެ.


ބިދޭސީން ހަމަނުޖެހުން ހިންގީ ސްޕޮންސަރާ މައްސަލަ ޖެހިގެން، ހައްޔަރުގައި އިންޑިއާގެ7މީހަކު! – Dhen.mv\nބިދޭސީން ހަމަނުޖެހުން ހިންގީ ސްޕޮންސަރާ މައްސަލަ ޖެހިގެން، ހައްޔަރުގައި އިންޑިއާގެ7މީހަކު!\nJune 2, 2020 - 9:49 pm\nމިއަދު ހަވީރު ތިލަފުށީގައި ފުލުހުންނާއި ބިދޭސީންތަކެއްގެ މެދުގައި ހިނގި ހަމަނުޖެހުމެއްގައި ފުލުހުންގެ ބެލުމުގެ ދަށަށް ގެނައި 133 މީހުންގެ ތެރެއިން މިހާރު ހައްޔަރުގައި ތިބީ އިންޑިއާއަށް ނިސްބަތްވާ ހަތް މީހުން ކަމަށް ފުލުހުން ހާމަކޮށްފިއެވެ.\nފުލުހުން ބުނެފައިވަނީ ތިލަފުށީގައި ގިނަ އަދަދެއްގެ ބިދޭސީންނާއި އެފަރާތްތަކުންގެ ސްޕޮންސާއާ ދެމެދު ހިންގި ހިތްހަމަނުޖެހުމެއްގައި ސްޕޮންސަރުގެ ގޯޑައުންއަށް ގެއްލުން ދޭ މައްސަލައެއް މިއަދު މެންދުރު ފަހު ފުލުހުންނަށް ހުށަހަޅާފައިވާ ކަމަށެވެ.\nއެ ހަމަނުޖެހުން ކޮންޓްރޯލު ކުރަން އުޅުމުގެ ތެރޭގައި ދެ ފުލުހަކަށް އެކި ވަރުގެ އަނިޔާ ލިބިފައިވާ ކަމަށް ފުލުހުން ބުނެފައިވެއެވެ.\nފުލުހުން ބުނީ މި ހަމަނުޖެހުމުގެ ތެރެއިން 133 މީހަކު ހައްޔަރުކުރި ކަމަށާއި ނަމަވެސް އޭގެތެރެއިން ހަތް މީހަކު ފިޔަވައި ބާކީ ތިބި އެންމެން މިހާރު ދޫކޮށްލާފައިވާ ކަމަށެވެ. އެ ހަތް މީހުންނަކީ ވެސް އިންޑިއާއަށް ނިސްބަތްވާ ބައެއް ކަމަށް ވެސް ފުލުހުން ބުނެއެވެ.


Italian League : Empoli athun molhuve Milan ehvana gai hama jehilaifi - AO News\nއިޓާލިއަން ލީގު: އެމްޕޮލީ އަތުން މޮޅުވެ، މިލާން އެއްވަނާގައި ހަމަޖެހިލައިފި\nއިޓާލިއަން ލީގުގައި ރޭ އެމްޕޮލީ އާއި ދެކޮޅަށް ކުޅުނު މެޗުން މޮޅުވެ، އޭސީ މިލާނުން ތާވަލްގެ އެއް ވަނައިގައި ހަމަ ޖެހިލައިފިއެވެ.\nރޭ އެމްޕޮލީއާއި ދެކޮޅަށް ކުޅުނު މެޗުން މިލާން މޮޅުވީ 0-1 ގެ ނަތީޖާއިންނެވެ.\nމެޗު ފަށައިގެން މޮޅަށް ކުޅުނު މިލާނުން ވަނީ އެމްޕޮލީގެ ގޯލާއި އަމާޒުކޮށް ގިނަ ހަމަލާތަކެއް ފޮނުވާލާފައެވެ. މިލާނުން މެޗުގައި ޖެހި ހަމައެކަނި ގޯލު ކާމިޔާބުކުރީ މެޗުގެ 19 ވަނަ މިނިޓްގަ އެވެ. މި ލަނޑު މިލާނަށް ކާމިޔާބު ކޮށްދިނީ ޕިއޭރޭ ކަލޫލޫއެވެ. މި ލަނޑަށް ފަހުވެސް މިލާނަށް ލީޑު ފުޅާކުރަން ރަނގަޅު ފުރުސަތެއް ލިބުނު ނަމަވެސް ޖިރޫޑް ފޮނުވާލި މި ހަމަލާ އެމްޕޮލީގެ ކީޕަރު ވިކާރިއޯ ވަނީ މަތަކޮށްފައެވެ.\nރޭގެ މެޗުން މޮޅުވެ މިލާނުން ތާވަލްގެ އެއްވަނާގައި ފަސް ޕޮއިންޓުގެ ލީޑަކާއި އެކު ހަމަޖެހިލި އިރު، އެޓީމު އެއްވަނާގައޮ އޮތީ ކުޅުނު 29 މެޗުން ލިބުނު 63 ޕޮއިންޓާއި އެކުގައެވެ. ލީގުގެ ދެވަނާގައި އޮތް އިންޓަ އަށް ލިބިފައިވަނީ ކުޅުނު 27 މެޗުން 58 ޕޮއިންޓެވެ. އަދި ތިން ވަނައިގައި އޮތް ނަޕޯލީ އަށް ލިބިފައިވަނީ ކުޅުނު 28 މެޗުން 57 ޕޮއިންޓެވެ.\nރޭ ޔުވެންޓަސް ވެސް ވަނީ ރަށުން ބޭރުގައި ސަމްޕްޑޯރިއާއާއި ދެކޮޅަށް ކުޅުނު މެޗުން 1-3 އިން މޮޅުވެފައެވެ. މި މެޗުގައި މޮރާޓާ ވަނީ ދެ ލަނޑު ޖަހާފައެވެ. ޔުވެންޓަސްގެ އަނެއް ލަނޑަކީ ސަމްޕްޑޯރިއާގެ ކުޅުންތެރިއެއްގެ އަތުން ބައިކޮޅަށް ވަތް ލަނޑެކެވެ. ސަމްޕްޑޯރިއާގެ ހަމަ އެކަނި ލަނޑު ޖަހައިދިނީ އަބްދުލްހަމީދު ސަބީރީއެވެ. ރޭގެ މި މޮޅާއި އެކު ޔުވެންޓަސް ވަނީ ބަލިނުވެ 15 މެޗު ހަމަކޮށްފައެވެ. މި މޮޅާއި އެކު ޔުވެންޓަސް ހަތަރު ވަނާގައި އޮތްއިރު، އެޓީމު ހަތަރު ވަނާގައި އޮތީ ކުޅުނު 29 މެޗުން 56 ޕޮއިންޓު ލިބިގެންނެވެ.\nކައުންސިލްތަކަށް ވިޔަފާރިކުރުމުގެ ހުއްދަދީފި\n“އިންޑިއާ އައުޓް” ހަރަކާތުގެ ތެރެއިން ހިފެހެއްޓި މީހުން ދޫކޮށްލައިފި\nއެސްޓީއޯ އިން “ކްރޫގާރ ޗެލެންޖް 2022″ ފަށައިފި


ކަމެއް ނުވާކަން ދައްކަން ދެކޮމަންޑޫ ގުޅާލުން ހުއްޓުވަން ބަޔަކު އެބަ އުޅޭ: ފައްޔާޒް - DhiDaily\nކަމެއް ނުވާކަން ދައްކަން ދެކޮމަންޑޫ ގުޅާލުން ހުއްޓުވަން ބަޔަކު އެބަ އުޅޭ: ފައްޔާޒް\nސިޔާސީ ބޭނުމަކަށްޓަކައި ށ. ކޮމަންޑޫއާއި މަތިކޮމަންޑޫ ގުޅުވާލުމުގެ މަސައްކަތް ހުއްޓުވުމަށް ބަޔަކު މަސައްކަތް ކުރަމުންދާކަމަށް އިކޮނޮމިކް މިނިސްޓަރު ފައްޔާޒް އިސްމާއީލް ވިދާޅުވެއްޖެއެވެ.\nފައްޔާޒް އެހެން ވިދާޅުވީ ދެކޮމަންޑޫ ގުޅުވާލުމުގެ މަސައްކަތް ރަސްމީކޮށް އިފްތިތާހުކުރުމަށް މިއަދު ކޮމަންޑޫގައި ބޭއްވި ރަސްމިއްޔާތުގައި ވާހަކަދައްކަވަމުންނެވެ. ފައްޔާޒް ވިދާޅުވީ، އެ މަޝްރޫއުގެ ސަބަބުން ކޮމަންޑޫ ރައްޔިތުންގެ ބިން 100 ޕަސަންޓަށް އިތުރުވެގެންދާނެ ކަމަށެވެ. އަދި އޭގެ ސަބަބުން ކޮމަންޑޫގެ ބޯހިޔާވަހިކަމުގެ މައްސަލަ ހައްލުވުމުގެ އިތުރުން، އިގްތިސާދީގޮތުން ބޮޑު ބަދަލެއް ގެނުވާނެ ކަމަށް ވިދާޅުވިއެވެ.\nފައްޔާޒް ވިދާޅުވީ ކަން އެހެން ހުރި ނަމަވެސް، ސިޔާސީ ބޭނުމަކަށްޓަކައި އެ މަޝްރޫއުހުއްޓުވުމަށް ބަޔަކު މަސައްކަތް ކުރަމުންދާ ކަމަށެވެ. އަދި އޭންޓި ކޮރަޕްޝަން ކޮމިޝަން (އޭސީސީ)އާއި އެހެނިހެން ތަންތަނަށް ހުށަހަޅައިގެންވެސް އެ މަޝްރޫއު ހުއްޓުވުމެ މަސައްކަތް ކުރަމުންދާކަމަށް ވިދާޅުވިއެވެ.\n“އޭގެ ބޭނުމަކީ ސަރުކާރަށް ކަމެއް ނުވާކަން ރައްޔިތުންނަށް ދެއްކުމަށްޓަކައި، އޭގެ ފަހަތުގައި އޮތް ކަންތައް ތިބޭފުޅުންނަށް ވަރަށް ރަނގަޅަށް އެނގިވަޑައިގަންނަވާނެ” ފައްޔާޒް ވިދާޅުވިއެވެ.\nއޭގެ އިތުރުން ފައްޔާޒް ވިދާޅުވީ، މި ސަރުކާރަށް ހުރިހާ ބައެއްގެ ފާރަވެރިކަމާއެކުވެސް ކަންކަން ކުރެވޭނެ ކަމަށެވެ. އަދި ބައެއްގެ އަތުގައި އެފަދަ މަޝްރޫއުތައް ހިންގުމުގެ އާރާއި ބާރު އޮތް ދުވަހު އެކަން ކޮށްފައި ނުވާކަމަށް ވިދާޅުވިއެވެ. އަދި މި ސަރުކާރަށް ލިބިފައިވާ ވަގުތުގައި، ރައީސް ސޯލިހު ވެވަޑައިގެންފައިވާ ހުރިހާ ވައުދެއް ފުއްދަވާނެ ކަމަށް ވިދާޅުވިއެވެ.


Srisena majilis inthibaaugai vaadha kuran nimafi\nސްރިލަންކާގެ ކުރީގެ ރައީސް މައިތުރިޕާލާ ސިރިސޭނާ- މަޖިލީހުގައި ވާދަކުރަން ވަނީ ނިންމާފަ-\nސްރިލަންކާގެ ކުރީގެ ރައީސް މައިތިރިޕާލާ ސިރިސޭނާ އެގައުމުގެ މަޖިލިސް އިންތިހާބުގައި ވާދަކުރަން ނިންމައިފި އެވެ. މިއީ ސިރިސޭނާ މަޖިލިސް އިންތިހާބުގައި ވާދަކުރާ ދެވަނަ ފަހަރެވެ.\nސިރިސޭނާ މިފަހަރު ވެސް ވާދަ ކުރައްވަނީ 1989 ވަނަ އަހަރުން ފެށިގެން 2015 ވަނަ އަހަރާ ހަމައަށް ތަމްސީލު ކުރެއްވި ޕޮލޮނަރުވަ ޑިސްޓްރިކުޔެ ގޮނޑިއަށެވެ. ސިރިސޭނާ ވާދަ ކުރައްވާނީ އޭނާ އިސްކޮށް ހުންނަވާ ސްރީލަންކާގެ ފްރީޑަމް ޕާޓީ (އެސްއެލްއެފްޕީ) އެލަޔަންސްގެ ކެންޑިޑޭޓެއްގެ ގޮތުގަ އެވެ.\nމިއަހަރު ބޭއްވި ރިޔާސީ އިންތިހާބުގައި ސިރިސޭނާ އާ ދައުރަކަށް ވާދަ ނުކުރަން ވަނީ ނިންމާފަ އެވެ.އެއީ އެސްއެލްއެފްޕީގެ ރިޔާސީ ކެންޑިޑޭޓު ކަމަށް ސިރިސޭނާ ހޮވުމަށް ގިނަ މެމްބަރުންގެ ތާއިދު ނުލިބުމުންނެވެ. މީގެ އިތުރުން މިދިޔަ އަހަރުގެ އޮކްޓޫބަރު މަހު ސިރިސޭނާ ކުއްލި ގޮތަކަށް އޭރުގެ ބޮޑުވަޒީރު ރަނިލް ވިކްރަމަސިންހަ މަގާމުން ދުރުކުރައްވާ، ގައުމު ހަލަބޮލި ކުރެއްވުމާ ގުޅިގެންނާއި މިދިޔަ އޭޕްރިލް މަހު އެގައުމުގައި ދިން ހަމަލާތައް ނުހުއްޓުވުނީ ރައީސްގެ އިހުމާލުން ކަމަށް ގިނަ އަދަދެއްގެ ރައްޔިތުން ގަބޫލު ކުރާތީ، ސިރިސޭނާއަށް ގިނަ ބައެއްގެ ނުރުހުން އަމާޒުވެފައި ވުމުންނެވެ.\nރިޔާސީ އިންތިހާބުގައ ވާދަނުކުރާނެކަން އިއުލާންކުރައްވާ ސިރިސޭނާ ވަނީ ލަންކާގެ މިހާރުގެ ރައީސއް ގޮތަބަޔަ ރާޖްޕަކްސައަށް ތާއިދުކުރާކަން ހާމަކޮށްފަ އެވެ. ގޮތަބަޔައަކީ އޭރު އިދިކޮޅު ލީޑަރެވެ. ނަމަވެސް ސިރިސޭނާ އިސްވެހުރެ އެކުލަވާލި އެއްބަސްވުމެއްގެ ދަށުން ގޮތަބަޔަ ތާއިދުކުރަން ނިންމި އެވެ.\nގޮތަބަޔަ ވަނީ ސިރިސޭނާ ބޮޑުވަޒރު ކަމުގެ މަގާމަށް ގެނައުމުގެ ބަދަލުގައި ބޭބޭފުޅު މަހިންދަ ރާޖްޕަކްސާ ބޮޑުވަޒީރު ކަމުގެ މަގާމަށް ގެންނަން ތާއިދުކުރަން ނިންމާފަ އެވެ. އަންނަ އަހަރުގެ ޑިސެމްބަރު މަހުގެ ކުރިން ބާއްވަން ޖެހޭ ލަންކާގެ ޕާލިމެންޓު އިންތިހާބު ބާއްވާނެ ވަކި ތާރީހެއް އަދި ކަނޑައަޅާފައި ނުވެ އެވެ. ނަމަވެސް ގޮތަބަޔަ ވަނީ އެ އިންތިހާބު ބޭއްވެން އޮތް އެންމެ އަވަހަކަށް ބާއްވާނެ ކަމަށް ވިދާޅުވެފަ އެވެ.\nލަންކާގެ ޕާލިމެންޓުގެ މެޖޯރިޓީ މިހާރު އޮތީ ކުރީގެ ބޮޑުވަޒީރު ވިކްރަމަސިންހަ އިސްކޮށް ހުންނަ ޔޫއެންޕީގެ އެލަޔަންސަށެވެ. އަދި މިމަހުގެ ތިނެއްގައި ސަސްޕެންޑުކޮށްފައިވާ ޕާލިމެންޓު ދެން ހުޅުވަން ހަމަޖެހިފައި ވަނީ އަންނަ މަހުގެ ތިނެއްގަ އެވެ.


Drug ge kuvverinnah2mas therey maruge adhabu dheyn fashaanan: Sirisena | Mihaaru\nލަންކާގެ ރައީސް ސިރިސޭނާ އާއި ފިލިޕީންސްގެ ރައީސް ޑުޓާޓެ ސަލާމް ކުރައްވަނީ. --ފޮޓޯ:އޭޕީ\nޑްރަގުގެ ކުށްވެރިންނަށް ދެ މަސް ތެރޭ މަރުގެ އަދަބު ދޭން ފަށާނަން: ސިރިސޭނާ\n07 ފެބުރުއަރީ 2019 - 12:114comments\nކޮލަމްބޯ (ފެބްރުއަރީ 7) - ޑްރަގުގެ ކުށްވެރިންނަށް ކުރިއަށް އޮތް ދެ މަސް ތެރޭ މަރުގެ އަދަބު ދޭން ފަށާނެ ކަމަށް ސްރީ ލަންކާގެ ރައީސް މައިތުރިޕާލާ ސިރިސޭނާ އިއްޔެ ވިދާޅުވެއްޖެ އެވެ.\nލަންކާގައި މަރުގެ އަދަބު ދޭން މި ފަށަނީ 42 އަހަރަށް ފަހު އެވެ. ޕާލަމެންޓުގައި ވާހަކަ ދައްކަވަމުން ސިރިސޭނާ ވިދާޅުވީ މަސްތުވާތަކެތި ބޭނުން ކުރާ މީހުންނަށް މަރުގެ އަދަބު ދިނުން ހުއްޓުވޭނެ ގޮތެއް ނޯންނާނެ ކަމަށެވެ. ލަންކާގައި މަރުގެ ހުކުމް ތަންފީޒް ކުރަން އުޅޭތީ ސިރިސޭނާ އަށް ވަރަށް ބޮޑަށް ފިއްތުންތައް ކުރިމަތިކުރި އެވެ.\n"ފުރަތަމަ މީހާގެ މައްޗަށް މަރުގެ އަދަބު ކުރިއަށް އޮތް ދެ މަސް ތެރޭ ދެވޭނެ ކަމަށް އުއްމީދު ކުރަން. އަޅުގަނޑު ވަރަށް ބޮޑަށް އެދެން އިންސާނީ ހައްގުތަކަށް މަސައްކަތް ކުރާ ޖަމާއަތްތަކުން ވެސް މިކަމުގައި ޕްރެޝަރު ނުކުރަން،" ސިރިސޭނާ ވިދާޅުވި އެވެ.\nފިލިޕީންސަށް މިދިޔަ މަހު ކުރެއްވި ޒިޔާރަތަކަށް ފަހު ސިރިސޭނާ ވިދާޅުވެފައި ވަނީ ޑްރަގު ކުށްވެރިންނަށް ރައީސް ރޮޑްރިގޯ ޑުޓާޓެ ދެއްވާ އަދަބު ކޮޕީ ކުރަން ބޭނުންވާ ކަމަށެވެ.\nލަންކާގެ ޖަސްޓިސް މިނިސްޓަރު ތާލަތާ އަތުކޮރަލޭ އަންގާރަ ދުވަހު ވިދާޅުވެފައި ވަނީ މަސްތުވާތަކެތީގެ މައްސަލާގައި ކުށްވެރިވެފައިވާ ފަސް މީހަކަށް މަރުގެ އަދަބު ދިނުމުގެ އިދާރީ އިޖްރާއަތްތައް މިހާރު ނިންމާފައިވާ ކަމަށެވެ. އަދި ދެން އޮތީ އެ ލިޔުމުގައި ރައީސް ސިރިސޭނާ ސޮއި ކުރެއްވުން ކަމަށް ވިދާޅުވި އެވެ. މަރުގެ އަދަބު އެންމެ ފުރަތަމަ ދޭނީ ކިތައް މީހުންނަށް ކަމެއް ސިރިސޭނާ ވިދާޅެއް ނުވެ އެވެ.\nލަންކާ އިން މިހާރު ވަނީ ޖައްލާދަކު ހޯދަން އިއުލާންކޮށްފަ އެވެ. އެންމެ ފަހުން ލަންކާގައި ހުރި ޖައްލާދު ރިޓަޔާކޮށްފައި ވަނީ 2014 ވަނަ އަހަރު އެވެ.


ލޮލުގެ ފެނުން އަލިކުރުމަށް ކުރެވިދާނެ ބައެއް ކަންކަން | Jazeera\tލޮލުގެ ފެނުން އަލިކުރުމަށް ކުރެވިދާނެ ބައެއް ކަންކަން - Jazeera\nލޮލުގެ ފެނުން އަލިކުރުމަށް ކުރެވިދާނެ ބައެއް ކަންކަން\nއާމިނަތު އަޙުމާ April 29, 2019 73 views0\nގިނަ މީހުންނަކީ އެމީހުންގެ ލޮލުގެ ފެނުން ބަލިކަށި ނުވަތަ ނުސާފު މީހުންނެވެ. ސިއްހީ ގޮތުން ކުރިއަރައި ދިއުމުގެ ސަބަބުން މިފަދަ މީހުން ލޮލުގެ ފެނުން ރަނގަޅުކުރުމަށް ބޭނުންކޮށް އުޅެނީ އައިނު ނުވަތަ ލެންސެވެ. މި ނޫން އެއްވެސް ހައްލެއް މިކަމަށް ނެތްކަން ގަބޫލުކުރާ މީހުން ވަރަށް ގިނައެވެ. ހަގީގަތަކީ މިކަމަށް ދާއިމީ ހައްލެއް ގެނައުމަށް އަދިވެސް ސައިންޓިސްޓުން މާކަ ބޮޑު މަސައްކަތެއް ކޮށްފައި ނުވާ ކަމެކެވެ. ނަމަވެސް ކާން ބޭނުންކުރާ ބައެއް ކާނާތަކުގެ ތެރެއިންވެސް ލޮލުގެ ފެނުމަށް ރަނގަޅު، ފައިދާހުރި ކާނާ ބޭނުންކުރުމަކީ ކޮންމެ މީހަކަށްވެސް ކުރެވިދާނެ ކަމެކެވެ.\nމިގޮތުން ލޮލުގެ ފެނުން ގުދުރަތީ ގޮތުން އަލުކުރުމަށް ސަަމާލުކަމެއް ދޭންވީ ކަމަކީ ލޮލަށް ބޭނުންވާ މާއްދާތައް ލޮލަށް ފޯރުކޮށްދިނުމުގައެވެ.\nވިޓަމިންސް އާއި އެންޓިއޮޮކްސިޑެންޓްސް\nލޮލުގެ ފެނުން ރަނގަޅުކުރުމަށް އެންމެ ބޭނުންވާ ދެ ވިޓަމިންސް އާއި އެންޓިއޮކްސިޑެންޓްސްތަކުގެ ތެރޭގައި ހިމެނެނީ ވިޓަމިން އޭ އާއި ލިއުޓިން އެވެ. މި ދެ މާއްދާ ހަށިގަނޑުގައި މަދުވުމުގެ ސަބަބުން ލޮލުގެ ފެނުމަށް ބޮޑެތި އަސަރުތަކެއް ކުރާނެއެވެ.\nލިއުޓިން ލޮލުގެ ފެނުން ރަނގަޅުކުރުމަށް އެހީވެދެނީ ކިހިނެއް؟\nލިއުޓިންއަކީ ލޮލުގެ ކަޅިކައިރިން ވަރަށް ގިނައިން ފެންނާނެ ޕިގްމެންޓެކެވެ. މީީގެ މަސައްކަތަކީ ލޮޮލަށް އެކަށީގެންވާ ވަރަށް ވުރެ ގިނައިިން އަލި ވަނުމުން ދުރުކޮށްދިނުމެވެ. ސައިންޓިފިކް ރިސާޗްތަކުން ދައްކާގޮތުން ލިއުޓިން ލޮލަށް ގިނައިން ލިބުމަކީ ލޮލުގެ ފެނުން ރަނގަޅުކޮށްދޭނެ ކަމެކެވެ.\nލޮލުގެ ފެނުން ރަނގަޅުކުރުމަށް ކާނެ ބައެއް ކާނާ\nކެރެޓް، ސްޕިނެޗް އަދި ފެހިކަން އެކުލެވޭ ތަރުކާރީ ފަތުގެ ބާވަތްތައް\nކައްޓަލަ އަދި ބަޓަރ\nވިޓަމިން އޭއާއި ލިއުޓިން އެކުލެވޭ ކާނާތަކުގެ ތެރޭގައި ގިނައިން ހިމެނެނީ ފެހިކަންގަދަ ތަރުކާރީއާއި ފަތެވެ. އެހެންކަމުން ތަފާތު ފަތްތަކާއި ބީންސްް ފަދަ ތަކެތި ގިނައިން ކެއުން އާދަކުރުމަކީ މުހިންމުކަމެކެވެ.\nލޮލުން ކަސްރަތުުތައް ކުރުމަކީވެސް ލޮލުގެ ފެނުން ރަނގަޅުކޮށް ދިނުމަށް އެހީީވެދޭނެ ކަމެއް\nލޮލުން އިޝާރާތާއި ހަރަކާތްތައް ކުރިއަށް ގެންގޮސްގެން ކުރެވޭ ގިނަ ކަސްރަތުތަކަކީ ލޮލުގެ ފެނުން ސާފުކޮށްދީ ފުރިހަމަ ކޮށްދިނުމަށް އެއްގޮތަށްވުރެ ގިނަ ގޮތްގޮތުން އެހީވެދޭ ކަންކަމެވެ. އޭގެ ތެރެއިންވެސް ދުރުގައި ހުންނަ އެއްޗެހި ނުސާފުކޮށް ފެންނަ މައްސަލަ ހައްލުކޮށްދިނުމުގައި ވަކިން ޚާއްސަ އެހީއެއް ވެދޭނެއެވެ.\nލޮލުގެ ފެނުން ރަނގަޅުކުރުމަށް ދާއިމީ ހައްލެއް ހޯދުމަށް ކަމާއި ބެހޭ މާހިރެއްގެ އެހީއާއި ނުލައި ފަރުވާއެއް ހޯދުން ވާނީ ނާދިރުކަމަކަށެވެ. ނަމަވެސް ލޮލަށް ބޭނުންވާ މާއްދާތައް އެކުލެވޭ ކާނާތައް ކައިގެން ނުވަތަ ހަށިގަނޑަށް އެތެރެކޮށްގެން ނަމަވެސް ލޮލުގެ ފެނުން ފުރިިހަމަކުރުމަށް މަސައްކަތްކުރުމަކީ ކޮންމެ މީހަކަށްވެސް ކުރެވިދާނެ ކަމެކެވެ.